CELEX: E2012C0291
Language: sk
Date: 2012-07-11 00:00:00
Title: Verzia určená pre verejnosť Rozhodnutie Dozorného úradu EZVO č. 291/12/COL z  11. júla 2012 , o reštrukturalizačnej pomoci pre banku Arion (Island)

15.5.2014   
            
            
               SK
            
            
               Úradný vestník Európskej únie
            
            
               L 144/169
            
         Verzia určená pre verejnosť (1)
   
   ROZHODNUTIE DOZORNÉHO ÚRADU EZVO
   č. 291/12/COL
   z 11. júla 2012,
   o reštrukturalizačnej pomoci pre banku Arion (Island)
   Dozorný úrad EZVO (ďalej len „dozorný úrad“),
   SO ZRETEĽOM na Dohodu o Európskom hospodárskom priestore (ďalej len „Dohoda o EHP“), a najmä na jej článok 61 ods. 3 písm. b) a na jej protokol 26,
   SO ZRETEĽOM na Dohodu medzi štátmi EZVO o zriadení dozorného úradu a súdu (ďalej len „Dohoda o dozore a súde“), a najmä na jej článok 24,
   SO ZRETEĽOM na protokol 3 k Dohode o dozore a súde („protokol 3“), a najmä na jeho článok 1 ods. 3 časti I, ako aj článok 7 ods. 3 časti II a článok 13 časti II,
   keďže:
   I.   SKUTOČNOSTI
   
   1.   POSTUP
   
               (1)
            
            
               V nadväznosti na neformálnu korešpondenciu z októbra 2008 a na skutočnosť, že islandský parlament (Althingi) prijal 6. októbra 2008 zákon č. 125/2008 o splnomocnenom orgáne pre úhrady zo štátnej pokladnice v dôsledku nezvyčajných okolností na finančnom trhu (ďalej len „zákon o stave núdze“), ktorým islandský štát získal rozsiahle právomoci zasiahnuť v bankovom sektore, napísal 10. októbra 2008 predseda Dozorného úradu islandským orgánom a požiadal ich, aby opatrenia štátnej pomoci prijaté na základe zákona o stave núdze oznamovali Dozornému úradu. Nasledovali ďalšie pravidelné kontakty a korešpondencia, najmä list Dozorného úradu odoslaný 18. júna 2009 s upozornením pre islandské orgány na povinnosť oznamovať všetky opatrenia štátnej pomoci a na ustanovenie o nevykonaní pomoci (stand-still clause) podľa článku 3 protokolu 3. Po výmene ďalšej korešpondencie a ďalších stretnutiach islandské orgány nakoniec 20. septembra 2010 spätne oznámili štátnu pomoc určenú na obnovenie určitých operácií (pôvodnej) banky Kaupthing a na zriadenie a kapitalizáciu novej banky Kaupthing (premenovanej od 21. novembra 2009 na banku Arion).
            
         
               (2)
            
            
               Listom datovaným 15. decembra 2010 (2) dozorný úrad informoval islandské orgány, že rozhodol o začatí konania podľa článku 1 ods. 2 časti I protokolu 3 vo vzťahu k opatreniam islandského štátu na obnovenie určitých operácií (pôvodnej) banky Kaupthing hf a na zriadenie a kapitalizáciu novej banky Kaupthing hf, v súčasnosti premenovanej na banku Arion (rozhodnutí o začatí) (3). Dozorný úrad takisto uložil povinnosť, aby mu bol v lehote šiestich mesiacov predložený podrobný plán reštrukturalizácie banky Arion.
            
         
               (3)
            
            
               Listom datovaným 24. marca 2011 (4) predložili zainteresované strany Dozornému úradu jednu pripomienku, ktorý ju 25. mája 2011 poslal islandským orgánom. Islandské orgány na túto pripomienku nereagovali.
            
         
               (4)
            
            
               Listom z 31. marca 2011 islandské orgány predložili plán reštrukturalizácie banky Arion. 30. apríla 2012 e-mailom predložili jeho aktualizáciu.
            
         
               (5)
            
            
               Dozorný úrad požadoval informácie týkajúce sa plánu reštrukturalizácie 11. júla 2011 a 13. februára 2012. Odpovede na žiadosti dostal od islandských orgánov 26. októbra 2011, 16. apríla 2012, 30. apríla 2012, 21. mája 2012 a 6. júla 2012. Konečné verzie záväzkov, ku ktorým sa zaviazali islandské orgány a banka Arion, boli predložené 3. júla 2012 (5).
            
         
               (6)
            
            
               Okrem toho sa zástupcovia Dozorného úradu stretli s islandskými orgánmi a zástupcami banky Arion 7. júna 2011 a 27. a 28. februára 2012.
            
         2.   SÚVISLOSTI
   
               (7)
            
            
               Dozorný úrad v tejto časti opíše tie udalosti, skutočnosti a vývoj v hospodárskej, politickej a regulačnej oblasti od októbra 2008 do dátumu rozhodnutia, ktoré súviseli s kolapsom a obnovou islandského finančného systému a ktoré sú dôležité na vykreslenie kontextu, v rámci ktorého sa predmetné opatrenia pomoci posudzovali. Predtým však pripomenie sled udalostí, ktoré viedli ku kolapsu banky Kaupthing.
            
         2.1.   Kolaps banky Kaupthing
   
   
               (8)
            
            
               V septembri 2008 začali viaceré významné globálne finančné inštitúcie zápasiť s vážnymi problémami. Počas vážnych otrasov na globálnych finančných trhoch začali mať tri najväčšie islandské banky, ktoré niekoľko posledných rokov zažívali výnimočný rast, ťažkosti pri refinancovaní svojho krátkodobého dlhu a s hromadným výberom vkladov. 15. septembra požiadala spoločnosť Lehman Brothers o ochranu pred veriteľmi a v ten istý deň Bank of America oznámila prevzatie spoločnosti Merrill Lynch. Na druhej strane Atlantiku došlo k nútenému prevzatiu jednej z najväčších bánk v Spojenom kráľovstve, HBOS, bankou Lloyds TSB.
            
         
               (9)
            
            
               Problémy v islandskom finančnom sektore sa naplno prejavili 29. septembra 2009, kedy islandská vláda oznámila, že sa s bankou Glitnir dohodla na investícií vo výške 600 miliónov EUR do imania banky výmenou za 75 % jej akcií. Plánované prevzatie banky Glitnir zo strany vlády však trhy nepresvedčilo a neskôr sa od tohto plánu upustilo. Ceny akcií troch komerčných bánk a rovnako ich úverové ratingy sa prepadli.
            
         
               (10)
            
            
               Výber vkladov zo zahraničných pobočiek bánk Landsbanki a Kaupthing sa dramaticky zvýšil a aj domáce pobočky čelili masívnemu výberu hotovosti. Počas prvého októbrového víkendu bo zrejmé, že jedna z troch najväčších bánk, Landsbanki, má vážne problémy. FME (Úrad pre finančný dohľad) prevzal kontrolu nad bankami Glitnir a Landsbanki 7. októbra 2008. V tom čase bola nádej, že by sa banka Kaupthing mohla vyhnúť rovnakému osudu a 6. októbra 2008 jej CBI (Islandská centrálna banka) poskytla úver vo výške 500 miliónov EUR. Zabezpečenie tohto úveru tvorila dánska dcérska spoločnosť banky Kaupthing, FIH Erhvervsbanken. Úverové zmluvy a dlhové cenné papiere banky Kaupthing vo všeobecnosti obsahovali ustanovenie, podľa ktorého úpadok jednej z veľkých dcérskych spoločností banky znamená úpadok banky Kaupthing a zapríčiní splatnosť úverov banky. 8. októbra 2008 úrady Spojeného kráľovstva vyhlásili insolventnosť dcérskej spoločnosti banky Kaupthing v Británii, Kaupthing Singer & Friedlander (KSF). Nasledujúci deň prevzal FME kontrolu nad bankou Kaupthing na základe právomocí, ktoré mu boli zverené zákonom o stave núdze.
            
         2.2.   Finančná kríza a hlavné príčiny kolapsu islandských bánk
   
   
               (11)
            
            
               Islandské orgány vo svojom oznámení o poskytnutí štátnej pomoci pre banku Arion uviedli, že dôvody kolapsu islandského bankového sektora a dôvody, prečo bol potrebný ich zásah, boli dosť podrobne opísané v správe osobitnej vyšetrovacej komisie (SIC) zriadenej islandským parlamentom (6) s cieľom vyšetriť a analyzovať procesy, ktoré viedli ku kolapsu troch hlavných bánk. Dozorný úrad v ďalšom texte sumarizuje závery komisie o príčinách kolapsu, ktoré sú najpodstatnejšie z hľadiska pádu banky Kaupthing. Informácie sú prevzaté z kapitol 2 (Zhrnutie) a 21 (Príčiny kolapsu islandských bánk – zodpovednosť, chyby a nedbalosť) správy komisie SIC.
            
         
               (12)
            
            
               Globálny pokles likvidity na finančných trhoch, ktorý začal v roku 2007, nakoniec viedol ku kolapsu troch hlavných islandských bánk, nakoľko ich podnikanie začalo byť stále viac závislé od získavania finančných prostriedkov na medzinárodných trhoch. Príčiny pádu islandských bánk však boli zložitejšie a bolo ich viac. Komisia SIC vyšetrila príčiny kolapsu hlavných bánk a je zrejmé, že väčšina záverov je uplatniteľná na všetky tri banky a viaceré z nich navzájom súvisia. Príčiny zlyhania sa týkajú činností bánk. Nasleduje ich stručné zhrnutie.
            
         
      Nadmerné a neudržateľné rozširovanie
   
   
               (13)
            
            
               Komisia SIC dospela k záveru, že v rokoch, ktoré predchádzali ich kolapsu, každá z bánk zaznamenala nárast súvahy a úverového portfólia nad rámec vlastných operačných a riadiacich kapacít. Kombinované aktíva týchto troch bánk exponenciálne narástli z 1,4 bilióna ISK (7) v roku 2003 na 14,4 bilióna ISK na konci druhého štvrťroku 2008. Čo bolo dôležité, veľkú časť tohto rastu bánk tvorili úvery zahraničným klientom, ktoré v podstatnej miere narástli počas roku 2007 (8), najmä po začiatku medzinárodnej krízy likvidity. Na základe uvedeného komisia SIC dospela k záveru, že veľká časť tohto rastu sa odvíjala od úverov podnikom, ktoré inde neúspešne žiadali o úvery. V správe sa takisto uvádza, že súčasťou bankových činností (a rastu) sa čoraz viac stávalo stále rizikovejšie investičné bankovníctvo, ktoré prispelo k problémom.
            
         
      Zníženie objemu dostupných financií na medzinárodných trhoch
   
   
               (14)
            
            
               Rast bánk z veľkej časti umožnil prístup na medzinárodné finančné trhy, pri ktorom banky zúročili svoj dobrý úverový rating a prístup na európske trhy vďaka dohode o EHP. V roku 2005 si islandské banky požičali na zahraničných trhoch s cennými papiermi 14 miliárd EUR za relatívne priaznivých podmienok. Keď sa obmedzil prístup na európske trhy s dlhovými cennými papiermi, banky financovali svoje činnosti na trhoch v USA, pričom islandské dlhové cenné papiere zoskupovali do portfólia zabezpečených dlhových cenných papierov (CDO). V čase pred kolapsom boli banky vo zvýšenej miere závislé od krátkodobých pôžičiek, čo viedlo k významným (a podľa komisie SIC predvídateľným) refinančným rizikám.
            
         
      Dotovanie vlastníkov bánk
   
   
               (15)
            
            
               V prípade hlavných islandských bánk patrili ich najvýznamnejší akcionári zároveň medzi ich najväčších dlžníkov (9). Komisia SIC bola toho názoru, že určití akcionári mali ako vlastníci bánk neprimerane jednoduchý prístup k pôžičkám. Najväčším akcionárom banky Kaupthing bola spoločnosť Exista hf, s niečo cez 20-percentným podielom v banke. Exista patrila medzi najväčších dlžníkov banky. V období rokov 2005 až 2008 objem pôžičiek banky Kaupthing pre Existu a prepojené subjekty (10) sústavne narastal z 400 až 500 miliónov EUR na 1 400 až 1 700 miliónov EUR a počas rokov 2007 a 2008 sa objem takýchto pôžičiek takmer rovnal vlastným zdrojom banky. Nárast objemu pôžičiek hlavným akcionárom pokračoval napriek skutočnosti, že banka Kaupthing začala čeliť problémom s likviditou a refinancovaním. Úvery prepojeným subjektom boli často poskytované bez konkrétneho zabezpečenia (11). Fond peňažného trhu banky Kaupthing bol najväčším fondom správcovskej spoločnosti banky Kaupthing. V roku 2007 tento fond v značnej miere investoval do dlhopisov vydaných spoločnosťou Exista. Na konci roku vlastnil cenné papiere v hodnote približne 14 miliárd ISK. Predstavovalo to približne 20 % z celkových aktív fondu v tom čase. Robert Tchenguiz vlastnil akcie v banke Kaupthing a spoločnosti Exista a takisto bol členom predstavenstva spoločnosti Exista. Aj on získal značný objem úverov z banky Kaupthing na Islande, banky Kaupthing Luxembursko a banky Kaupthing Singer & Friedlander (KSF). V čase kolapsu banky predstavoval objem úverov poskytnutých materskou spoločnosťou banky Kaupthing Robertovi Tchenguizovi a prepojeným subjektom okolo 2 miliárd EUR (12).
            
         
      Koncentrácia rizika
   
   
               (16)
            
            
               S nadmernou angažovanosťou voči hlavným akcionárom súviselo aj zistenie komisie SIC o tom, že portfólio bankových aktív bolo nedostatočne diverzifikované. Komisia SIC sa vyslovila, že európske pravidlá o veľkej angažovanosti boli vykladané zužujúco hlavne vo vzťahu k akcionárom a že banka sa snažila o ich obchádzanie.
            
         
      Slabý vlastný kapitál
   
   
               (17)
            
            
               I keď podiel kapitálu banky Kaupthing a ďalších dvoch najväčších islandských bánk bol podľa výkazov mierne vyšší ako zákonné minimum, komisia SIC prišla k záveru, že podiely kapitálu nevyjadrovali verne finančnú silu bánk. Spôsobovala to najmä expozícia voči vlastným akciám cez primárne zabezpečenie (akcie slúžili ako primárna zábezpeka) a forwardové obchody na tieto akcie. Akciový kapitál, ktorý si v skutočnosti spoločnosti financovali samé (označený komisiou SIC ako „slabý vlastný kapitál“ (13)), predstavoval viac ako 25 % vlastného kapitálu bánk (či dokonca viac ako 50 % pri porovnaní s jadrovou zložkou kapitálu, t. j. akcionárskeho kapitálu po odpočítaní nehmotných aktív. K uvedenému bolo potrebné pridať problémy spôsobené rizikom, ktorému banky čelili preto, lebo si navzájom vlastnili svoje akcie. V polovici roku 2008 predstavovalo priame financovanie vlastných akcií a krížové financovanie akcií ostatných dvoch bánk spolu približne 400 miliárd ISK, okolo 70 % jadrovej zložky kapitálu. Komisia SIC vyslovila názor, že rozsah financovania akcionárskeho vlastného kapitálu pôžičkami zo systému bol taký, že to ohrozovalo stabilitu systému. Banky držali významný počet vlastných akcií vo forme zábezpek za poskytnuté úvery, a preto pri poklese ceny akcií klesala kvalita ich úverového portfólia. To malo vplyv na výkonnosť banky a spôsobovalo ďalší tlak na cenu akcií, v reakcii na čo (komisia SIC to vyvodila z informácií, ktoré mala k dispozícii) sa banky pokúšali umelo vytvoriť dopyt po vlastných akciách.
            
         
      Veľkosť bánk
   
   
               (18)
            
            
               V roku 2001 súvahy troch hlavných bánk (spolu) o niečo presahovali ročný hrubý domáci produkt (HDP) Islandu. Na konci roku 2007 sa banky stali medzinárodnými a držali aktíva v hodnote 9-krát väčšej ako HDP Islandu. V správe komisie SIC sa uvádza, že v roku 2006 pozorovatelia uviedli, že bankový systém prerástol kapacitu CBI a vyslovili obavy, či CBI dokáže zastať úlohu veriteľa poslednej inštancie. Na konci roku 2007 bol objem krátkodobých záväzkov Islandu (ktoré vznikali hlavne v dôsledku financovania bánk) 15-krát väčší ako devízové rezervy a aj zahraničné vklady v predmetných troch bankách boli 8-krát väčšie ako devízové rezervy. V porovnaní s vkladmi v bankách boli vo Fonde na ochranu vkladateľov a investorov minimálne zdroje na ich výplatu. Tieto faktory podľa záverov komisie SIC zvyšovali riziko, že Island bude čeliť hromadnému výberu vkladov zo svojich bánk.
            
         
      Náhly rast bánk v porovnaní s regulačnou a finančnou infraštruktúrou
   
   
               (19)
            
            
               Komisia SIC dospela k záveru, že relevantné orgány dohľadu na Islande nemali kredibilitu, ktorá je potrebná v prípade, keď veriteľ poslednej inštancie nedisponuje dostatočnými zdrojmi. V správe sa uvádza, že FME a CBI nemali dostatok vedomostí a skúseností na riadenie bánk v zložitých hospodárskych časoch, mohli však podniknúť opatrenia na zníženie úrovne rizika, ktorému boli banky vystavené. FME napríklad kapacitne nerástol proporčne k rastu bánk a regulačná prax zaostávala za rýchlym vývojom v činnostiach bánk. V správe sa takisto kriticky hodnotí vláda, ktorá mala podľa záverov prijať opatrenia na zníženie potenciálneho dosahu bánk na hospodárstvo zmenšením ich veľkosti alebo požiadavkou, aby jedna alebo viac bánk presunuli svoje ústredie do zahraničia (14).
            
         
      Nerovnováha a nadmerný rast islandského hospodárstva ako celku
   
   
               (20)
            
            
               V správe komisie SIC sa takisto poukazuje na skutočnosti týkajúce sa celého hospodárstva, ktoré mali dosah aj na rýchly rast bánk a prispeli k nerovnováhe vo veľkosti a vplyve medzi odvetvím finančných služieb a zvyškom hospodárstva. V správe sa konštatuje, že vládne politiky (hlavne fiškálna politika) s veľkou pravdepodobnosťou prispeli k nadmernému nárastu a nerovnováhe a že monetárna politika CBI nebola dostatočne reštriktívna. V správe sa takisto uvádza, že uvoľnenie pravidiel poskytovania pôžičiek z Islandského fondu na financovanie bývania bolo „jednou z najväčších chýb monetárneho a fiškálneho riadenia v čase, ktorý predchádzal kolapsu bánk“ (15). Správa sa takisto kriticky stavia k ľahkosti, s akou si banky mohli požičiavať od CBI, v dôsledku čoho došlo k nárastu objemu krátkodobých lombardných úverov poskytnutých CBI z 30 miliárd ISK na jeseň roku 2005 až na 500 miliárd ISK na začiatku októbra 2008.
            
         
      Islandská koruna, externé nerovnováhy a prémie swapov na kreditné zlyhanie
   
   
               (21)
            
            
               V správe sa poznamenáva, že v roku 2006 bola hodnota islandskej koruny neprimerane vysoká, schodok bežného účtu Islandu prekročil 16 % HDP a záväzky v cudzích menách nekryté majetkom takmer dosahovali výšku celkového ročného HDP. Existovali všetky predpoklady finančnej krízy. Ku koncu roku 2007 začala klesať hodnota islandskej koruny a exponenciálne začali rásť prémie swapov na kreditné zlyhanie (CDS) týkajúce sa Islandu a jeho bánk.
            
         2.3.   Opatrenia prijaté na obnovu bankového sektora
   
   
               (22)
            
            
               Po kolapse troch najväčších komerčných bánk v októbri 2008 (vrátane banky Kaupthing) stáli islandské orgány pred neznámou výzvou ako na Islande zachrániť kontinuitu bankových činností (16). Politika, ktorou sa riadila islandská vláda, je v prvom rade vymedzená v zákone o stave núdze (17), ktorý islandský parlament prijal 6. októbra 2008. Tento právny predpis udeľuje mimoriadne právomoci FME v oblasti kontroly finančných podnikov a nakladania s ich aktívami a záväzkami podľa potreby. Ministerstvo financií získalo oprávnenie vyplatiť finančné prostriedky v mene štátnej pokladnice s cieľom zriadiť nové finančné podniky. Okrem toho sa ustanovilo, že v prípade konkurzného konania finančných podnikov majú vklady prednosť pred ostatnými pohľadávkami. Vláda vyhlásila, že vklady v domácich komerčných bankách a sporiteľniach a ich pobočkách na Islande budú chránené v celom rozsahu.
            
         
               (23)
            
            
               Politické priority sa zamerali v prvom rade na zabezpečenie fungovania základných činností domáceho bankovníctva, systému platieb a zúčtovacieho systému. V prvých týždňoch po kolapse navyše islandská vláda v spolupráci s Medzinárodným menovým fondom (MMF) pripravila ekonomický program, ktorý 20. novembra 2008 viedol k odsúhlaseniu žiadosti Islandu o dvojročný program pomoci (IMF Stand-by Arrangement), ktorého súčasťou bol aj úver vo výške 2,1 miliardy USD poskytnutý MMF na posilnenie menovej rezervy Islandu. Ďalšie úvery v celkovom objeme do 3 miliárd USD poskytli severské krajiny a ďalší obchodní partneri. Z úveru od MMF sa suma 827 miliónov USD poskytla okamžite a zvyšok bol rozdelený na 8 zhodných tranží naviazaných na štvrťročné preskúmania programu.
            
         
               (24)
            
            
               V prípade programu MMF išlo o rozsiahly stabilizačný program zameraný na tri hlavné ciele. V prvom rade išlo o stabilizáciu a obnovenie dôvery v islandskú korunu, aby sa zmiernil negatívny dosah krízy na hospodárstvo. Súčasťou tohto opatrenia bolo zavedenie kontrol kapitálu, aby sa zabránilo jeho masívnemu odlivu. Okrem toho program obsahoval komplexnú stratégiu reštrukturalizácie bánk zameranú na opätovné vybudovanie životaschopného bankového systému na Islande a na ochranu medzinárodných finančných vzťahov krajiny. Súčasťou stratégie bolo aj zabezpečiť spravodlivé ohodnotenie aktív bánk, maximalizovať uspokojenie pohľadávok z majetku a posilniť postupy bankového dohľadu. Tretím cieľom programu bolo zabezpečiť udržateľné verejné financie obmedzením prenosu strát zo zlyhania bánk na celú spoločnosť a zavedením strednodobého programu fiškálnej konsolidácie.
            
         
               (25)
            
            
               Islandské orgány upozornili na skutočnosť, že s ohľadom na výnimočné okolnosti spojené s veľkosťou bankového systému v porovnaní s finančnou kapacitou štátnej pokladnice mali orgány obmedzený rozsah dostupných politických opatrení. Riešenia, ktoré sa nakoniec prijali, boli preto do značnej miery odlišné od opatrení, ktoré uplatnili vlády ostatných krajín ohrozených finančnou nestabilitou.
            
         
               (26)
            
            
               Na základe zákona o stave núdze boli tri veľké komerčné banky Glitnir Bank, Landsbanki Íslands a banka Kaupthing rozdelené na „staré“ a „nové“ banky. Ministerstvo financií založilo tri akciové spoločnosti, ktoré prevzali domáce činnosti starých bánk, a vymenovalo v nich členov predstavenstiev. FME prevzal kontrolu nad starými bankami, presunul hlavne ich domáce aktíva a záväzky (vklady) na nové banky, ktoré pokračovali vo výkone bankových činností na Islande. V starých bankách boli ustanovené výbory na riešenie problémov (resolution committees), ktoré nad nimi vykonávali dohľad (18). Zahraničné aktíva a záväzky boli väčšinou ponechané v starých bankách, voči ktorým boli neskôr začaté konkurzné konania, čo viedlo k zastaveniu ich zahraničných činností (19).
            
         
               (27)
            
            
               V mimoriadnej počiatočnej súvahe troch nových bánk zo 14. novembra 2008 sa odhadovalo, že celkové kombinované aktíva dosiahnu 2 886 miliárd ISK, s vlastným kapitálom poskytnutým zo strany štátu vo výške 385 miliárd ISK. Celkový objem dlhopisov, ktoré mali nové banky vydať v prospech starých bánk ako protihodnotu za prevedené aktíva po odpočítaní záväzkov, bol odhadovaný na 1 153 miliárd ISK. FME vymenoval spoločnosť Deloitte LLP, aby ocenila hodnotu prevádzaných aktív a záväzkov. Počas tohto procesu vyšlo najavo, že nezávislé ocenenie nepovedie k stanoveniu pevnej čistej hodnoty prevádzaných aktív, ale k určeniu rozpätia hodnoty. Takisto sa zistilo, že veritelia bánk vyjadrili nesúhlas s procesom ocenenia. Namietali, že nie je nestranný a sťažovali sa, že nemohli chrániť svoje záujmy. Tieto komplikácie viedli ku zmene prístupu k zúčtovaniu finančných vzťahov medzi novými a starými bankami, čo znamená, že namiesto použitia nezávislého ocenenia ako východiskovej bázy sa strany snažili prostredníctvom rokovaní dosiahnuť dohodu o hodnote čistých prevádzaných aktív.
            
         
               (28)
            
            
               Bolo zrejmé, že sa nepodarí dosiahnuť dohodu na základe ocenení, keďže pri ich vypracovávaní sa zreteľne vychádzalo z mnohých predpokladov, na ktoré mali strany zjavne odlišné názory. Štát sa usiloval o dosiahnutie dohôd o východiskových oceneniach poskytujúcich pevné základy pre počiatočnú kapitalizáciu nových bánk. Cenová výkonnosť aktív nad rámec východiskového ocenenia by mohla byť ponúknutá veriteľom vo forme viazaných podmienených dlhopisov (contingent bonds) alebo navýšenia akciového kapitálu bánk, nakoľko sa počas rokovaní zistilo, že výbory na riešenie problémov banky Glitnir a Kaupthing a väčšina ich veriteľov by mohli mať záujem o podiely v nových bankách a takéto riešenie by im umožnilo profitovať z možného rastu hodnoty prevedených aktív.
            
         
               (29)
            
            
               Úplná kapitalizácia troch nových bánk a podklad pre dohodu s veriteľmi starých bánk boli oznámené 20. júla 2009. Vláda, ako jediný vlastník troch nových bánk, uzatvorila s výbormi na riešenie problémov starých bánk predbežné dohody, pokiaľ ide o to, akým spôsobom sa bude platiť náhrada za prevod čistých aktív do nových bánk. Vo vzťahu k dvom novým bankám, Íslandsbanki a Arion, bola súčasťou týchto predbežných dohôd takisto podmienečná dohoda starých bánk upísať väčšinu majetkových podielov v nových bankách.
            
         
               (30)
            
            
               Na základe týchto podmienečných dohôd sa výbory na riešenie problémov starých bánk rozhodli v októbri 2009 (Glitnir) a decembri 2009 (banky Kaupthing a Landsbanki Islands) zrealizovať túto možnosť a upísať akcie v nových bankách. 19. decembra 2009 vláda oznámila dokončenie obnovy bánk a uzatvorenie dohody medzi islandskými orgánmi a novými bankami na jednej strane a výbormi na riešenie problémov bánk Glitnir, Landsbanki Íslands a Kaupthing konajúcimi v mene ich veriteľov na strane druhej. Dohoda sa týkala urovnania záväzkov vyplývajúcich z prevodu aktív zo starých bánk na nové a zabezpečenia úplného financovania pre nové banky.
            
         
               (31)
            
            
               Ako sa ukázalo, finančný príspevok štátnej pokladnice do vlastného kapitálu týchto nových bánk sa podarilo podstatne znížiť z predpokladaných 385 miliárd ISK na 190 miliárd ISK, z čoho 135 miliárd ISK vo forme akciového kapitálu v prípade bánk Íslandsbanki a Arion a približne 55 miliárd ISK kapitálu Tier II vo forme podriadených úverov. Okrem toho poskytla štátna pokladnica bankám Íslandsbanki a Arion určité nástroje likvidity. Akciový kapitál, ktorý novým bankám poskytli staré banky, dosiahol sumu približne 156 miliárd ISK. Celková kapitalizácia nových bánk preto dosiahla sumu približne 346 miliárd ISK. Namiesto ponechania si úplného vlastníctva troch nových bánk z dohôd vyplynuli znížené podiely štátu v bankách takto: 5 % v prípade banky Íslandsbanki, 13 % v prípade banky Arion a 81 % v prípade banky Landsbankinn.
            
         
               (32)
            
            
               Kým prevzatie dvoch z troch nových bánk veriteľmi starých bánk vyriešilo hlavné problémy obnovy finančného sektora a položenia pevnejších kapitálových základov nových bánk, zachovali sa početné slabiny, ktoré bolo potrebné riešiť. Od jesene 2009 sa banky zamerali hlavne na riešenie interných záležitostí, určovali celkovú stratégiu svojich činností a reštrukturalizovali svoje portfóliá, ktoré predstavovali najväčší rizikový faktor pre ich činnosti a dlhodobú životaschopnosť. Proces reštrukturalizácie bol zložitý z dôvodu komplikovaných faktorov vrátane rozhodnutia Najvyššieho súdu o protiprávnosti úverov poskytnutých v ISK, avšak indexovaných v zahraničných menách. Pokiaľ ide o banku Arion, všetky aspekty relevantné v jej prípade sa uvádzajú v ďalšom texte.
            
         2.4.   Makroekonomické prostredie
   
   
               (33)
            
            
               Po kolapse bankového systému v októbri roku 2008 nasledovali významné hospodárske otrasy. Ťažkosti islandského finančného systému znásobila strata dôvery v národnú menu. V prvom štvrťroku2008 a následne na jeseň po páde troch hlavných komerčných bánk sa koruna prudko znehodnotila. Napriek kontrolám kapitálu uvaleným na jeseň 2008 pretrvávala nestabilita meny aj v priebehu roka 2009 (20). Tieto výkyvy vyústili do vážnej recesie islandského hospodárstva s prepadom HDP o 6,8 % v roku 2009 a o 4 % v roku 2010.
            
         
               (34)
            
            
               Medzi následky hospodárskej krízy patria náhly nárast nezamestnanosti z 1,6 % v roku 2008 na 8 % v roku 2009, nárast inflácie a pokles reálnych platov. K tomu sa pridal prudký nárast dlhov podnikateľov a domácností a podielu nesplácaných úverov v portfóliu bánk a vysoký objem prevzatí podnikov vo finančných ťažkostiach zo strany nových bánk. V rovnakom čase vysoké finančné náklady na reštrukturalizáciu bankového systému viedli k prudkému rastu fiškálneho schodku a značnému nárastu verejného dlhu.
            
         
               (35)
            
            
               Po hlbokej recesii však predbežné údaje z Islandského štatistického úradu naznačili obrat v druhej polovici roku 2011 a pre celý rok rast HDP vo výške 3,1 % v porovnaní s predchádzajúcim rokom.
            
         
               (36)
            
            
               Hospodársky rast v roku 2011 bol ťahaný hlavne nárastom domácej spotreby, najmä 4-percentným nárastom spotrebných výdavkov súkromných domácností. Podiel na tom mal rast platov a sociálnych dávok a rovnako niektoré politické iniciatívy zamerané na zmiernenie záťaže splácania dlhov domácností vrátane dočasnej úrokovej bonifikácie, zmrazenia splácania úverov a skoršej výplaty úspor zo súkromného dôchodkového sporenia. Predbežné údaje za rok 2011 takisto naznačili pomalý nárast investičnej aktivity, avšak z mimoriadne nízkej úrovne (21). Verejná spotreba zostávala v priebehu posledných troch rokov v útlme.
            
         
               (37)
            
            
               Všeobecné makroekonomické údaje však skrývajú výraznejšie rozdiely medzi odvetviami. Popri kolapse finančného sektora došlo k významnému prepadu v odvetví stavebníctva a u viacerých domácich výrobných činností a služieb. Na druhej strane došlo k rastu v určitých vývozných odvetviach. Vďaka nízkemu výmennému kurzu koruny a relatívne stabilným cenám morských a hliníkových výrobkov v zahraničných menách došlo po prepuknutí hospodárskej krízy k rastu vývozných výnosov. Rovnako to platí aj pre odvetvie cestovného ruchu a pre určité exportované služby. V rovnakom čase došlo k prudkému prepadu dovozu, čo viedlo k dočasnému prebytku obchodnej bilancie (22) vo výške približne 10 % HDP v roku 2010. S rastúcou domácou spotrebou v roku 2011 však opäť začal rásť dovoz, čo sa odrazilo na poklese prebytku obchodnej bilancie na úroveň 8,2 % HDP.
            
         
               (38)
            
            
               Z prognóz Islandského štatistického úradu na roky 2012 až 2017 vyplýva, že postupné hospodárske oživenie bude v roku 2012 pokračovať rastom na úrovni 2,6 %. Podobné hodnoty rastu sa očakávajú po zvyšok posudzovaného obdobia. Táto prognóza však vychádza z viacerých premenných. Môže dôjsť k ďalšiemu odkladu plánovaných rozsiahlych priemyselných investícií. Obchodné podmienky Islandu môže negatívne ovplyvniť pokračujúca recesia na trhoch hlavných obchodných partnerov, čo môže mať vplyv na mieru rastu Islandu. Pomalší ako očakávaný vývoj pri splácaní dlhov domácností a podnikov môže spomaliť domáci dopyt a perspektívu rastu hospodárstva. Na rast môže negatívne vplývať aj pokračujúca nestabilita cien spojená s výkyvmi meny v kontexte uvoľňovania kontrol kapitálu.
            
         2.5.   Finančný dohľad a zlepšenia regulačného rámca
   
   
               (39)
            
            
               V nadväznosti na počiatočné opatrenia spojené so založením nových bánk a s ocenením hodnoty čistých aktív prevedených zo starých bánk vykonal na jar 2009 FME audit nových bánk, ich podnikateľských plánov, finančnej sily a kapitálových požiadaviek v rámci tzv. projektu „sign-off“. Projekt sa uskutočnil s prispením medzinárodnej riadiacej konzultačnej firmy Oliver Wyman.
            
         
               (40)
            
            
               Po dokončení tohto procesu FME udelil bankám prevádzkové licencie s rozličnými podmienkami. Vo svetle kvality portfólia aktív a predpokladanej hospodárskej neistoty sa požiadavka prísnejších kapitálových požiadaviek nad rámec zákonného minima javila v prípade troch bánk ako nevyhnutná. FME preto stanovil minimálny ukazovateľ kapitálovej primeranosti (CAD) pre tieto tri banky na úrovni 16 %, z čoho 12 % pre kapitál Tier I. Požiadavky boli stanovené na obdobie minimálne 3 rokov až do ich prehodnotenia zo strany FME. Stanovené boli aj podmienky pre likviditu. V ich zmysle mal objem likvidných prostriedkov v každom momente dosahovať aspoň 20 % vkladov a peňažné prostriedky a peňažné ekvivalenty aspoň 5 % vkladov. Ďalšie požiadavky sa týkali reštrukturalizácie úverového portfólia, hodnotenia rizík, správy a riadenia a vlastníckej štruktúry. Porovnateľné kapitálové požiadavky FME stanovil aj vo vzťahu k iným finančným podnikom.
            
         
               (41)
            
            
               Hospodársky stabilizačný program zavedený v spolupráci s MMF predpokladal revíziu celého regulačného rámca pre finančné služby a dohľad, aby sa zlepšila ochrana proti budúcej finančnej kríze. Vláda pozvala bývalého generálneho riaditeľa fínskeho orgánu pre finančný dohľad Kaarla Jännäriho, aby vykonal hodnotenie existujúceho regulačného rámca a praktického dohľadu. Jedno zo zlepšení, ktoré navrhol Kaarlo Jännäri, bolo vytvorenie národného úverového registra v rámci FME s cieľom minimalizovať úverové riziko v systéme. Vo svojej správe takisto navrhol prijatie prísnejších pravidiel a postupov pre veľké expozície a prepojené financovanie a takisto častejšie previerky „na mieste“ na overenie dohľadu a správ „od stola“, najmä pokiaľ ide o úverové riziko, riziko likvidity a devízové riziko. Takisto odporučil preskúmať a zlepšiť systém ochrany vkladov v súlade s vývojom v EÚ.
            
         
               (42)
            
            
               Vláda nadväzne predložila parlamentu (Althingi) návrh právneho predpisu, ktorý okrem iného vychádzal z návrhov Kaarla Jännäriho a takisto zo zmien právnych predpisov EHP o finančných činnostiach prijatých po roku 2009. Tento právny predpis nadobudol platnosť 1. júla 2010 ako zákon č. 75/2010. Týmto novým právnym predpisom sa zároveň v značnom rozsahu pozmenil zákon o finančných podnikoch. V ďalšom období bolo prijatých viacero zmien zákona o finančných podnikoch a predpisu o regulácii a dohľade nad finančnými službami. Tieto regulačné zmeny sú podrobnejšie opísané v prílohe.
            
         2.6.   Hlavné výzvy budúcnosti (23)
      
   
   
               (43)
            
            
               Napriek významným úspechom pri prestavbe finančného sektora musí Island naďalej riešiť dôsledky finančnej a menovej krízy z jesene 2008. Finančná kríza odhalila rozličné nedostatky finančného systému, ktoré je potrebné riešiť, ak sa má obnoviť dôvera verejnosti. Je nepopierateľné, že Island – rovnako ako mnoho ďalších krajín významne postihnutých finančnou krízou – čelí viacerým výzvam, ktoré súvisia s prispôsobením právneho a podnikateľského prostredia v sektore finančných služieb, ktoré by mali v budúcnosti podporovať zdravý a efektívny finančný systém a prispievať v čo najväčšej možnej miere k znižovaniu rizika opakovania systémových otrasov.
            
         
               (44)
            
            
               Výzvy, ktorým čelia islandské finančné podniky práve teraz, súvisia so skutočnosťou, že banky pôsobia v chránenom prostredí s kontrolami kapitálu a celoplošnou ochranou vkladov (blanket deposit guarantee). Banky sa v súčasnosti musia pripraviť na pôsobenie v otvorenejšom prostredí po uvoľnení kontrol kapitálu a úprave ochrany vkladov na úroveň ustanovenú v príslušných smerniciach EÚ/EHP (24) Islandské orgány zdôraznili, že pri schvaľovaní nových pravidiel v tejto oblasti je potrebné postupovať veľmi obozretne.
            
         
               (45)
            
            
               Inou výzvou je potreba ďalších úprav právneho a regulačného rámca, aby sa podporil robustný a efektívny finančný systém, ktorý rešpektuje vývoj v EHP a v oblasti medzinárodného práva (25).
            
         2.7.   Úroveň hospodárskej súťaže v islandskom finančnom sektore
   
   
               (46)
            
            
               Podľa najnovších informácií od islandských orgánov (26) sa od kolapsu bánk hospodárska súťaž v islandskom finančnom sektore radikálne zmenila. Počet finančných podnikov poklesol, nakoľko viaceré sporiteľne, komerčné banky a špecializované úverové inštitúcie prechádzajú konkurzným konaním alebo boli zlúčené s inými podnikmi (27). Počet finančných podnikov naďalej klesá. Pričinili sa o to fúzia banky Landsbankinn a SpKef z marca 2011, banky Íslandsbanki a Byr z decembra 2011 a fúzia banky Landsbankinn a sporiteľne Svarfdaelir, ktorú dozorný úrad schválil 20. júna 2012. Pri poklese počtu finančných podnikov a s ohľadom na skutočnosť, že väčšie banky preberajú vklady bánk, ktoré ukončujú svoje činnosti, sa zvyšuje koncentrácia na domácom trhu. Celková prítomnosť nových bánk na finančných trhoch EHP je na druhej strane oveľa nižšia ako v prípade ich predchodcov, pretože ich medzinárodné aktivity boli ukončené.
            
         
               (47)
            
            
               Okrem toho sa domáci trh značne zmenšil, pretože došlo k zániku určitých čiastkových trhov (sub-markets) alebo k ich podstatnému utlmeniu. Praktické zastavenie akciového trhu a zavedenie kontrol kapitálu oklieštili aktivity bánk na akciových a monetárnych trhoch a mali za následok minimálne investičné možnosti. S rekordne nízkou úrovňou investícii v hospodárstve a vo všeobecnosti vyššou mierou zadlženia domácností a podnikov je dopyt po úveroch nízky. Od kolapsu sa banky sústredili na vnútorné záležitosti, reštrukturalizáciu svojich portfólií a svojich významných firemných klientov.
            
         
               (48)
            
            
               Pred finančnou krízou bol trhový podiel sporiteľní približne 20 – 25 % objemu vkladov. V súčasnosti sa tento podiel prepadol na približne 2 až 4 %. Trhový podiel sporiteľní a komerčných bánk, ktoré ukončili svoje činnosti, prevzali tri hlavné komerčné banky – Arion, Íslandsbanki a Landsbankinn. Podiel týchto troch veľkých bánk dohromady predstavuje v súčasnosti 90 – 95 % trhu v porovnaní s 60 – 75 % v minulosti, pričom trhový podiel banky Landsbankinn je nebadateľne najvyšší. Okrem 10 regionálnych sporiteľní s trhovým podielom približne 2 – 4 % je jediným ďalším hráčom na trhu reštrukturalizovaná banka MP (28) s trhovým podielom približne 1 až 5 %.
            
         
               (49)
            
            
               Islandský finančný trh je preto zjavne oligopolný a tri najväčšie banky môžu spoločne získať dominantné postavenie. Podľa Islandského úradu na ochranu hospodárskej súťaže (ICA), ktorého stanovisko k stavu hospodárskej súťaže na Islande a možným nápravným opatreniam si vyžiadal dozorný úrad, existujú na islandskom bankovom trhu značné prekážky vstupu. Má to nepriaznivé dosahy na hospodársku súťaž. Takisto existujú určité prekážky znemožňujúce spotrebiteľom zmenu banky. Islandské orgány ďalej priznali, že devízové riziká spojené s malou a neobchodovanou menou, islandskou korunou, ešte viac obmedzili hospodársku súťaž a odradili zahraničné banky a spoločnosti od vstupu na islandský trh.
            
         
               (50)
            
            
               Úrad ICA sa najnovšie zameral na špecifické záležitosti týkajúce sa IT infraštruktúry pre bankové činnosti a spoluprácu bánk v tomto smere. Ide o to, že finančné inštitúcie spoluvlastnia poskytovateľa IT služieb Reiknistofa bankanna (islandské bankové dátové centrum; RB). Táto skutočnosť je relevantná z hľadiska hodnotenia posudzovaného prípadu a bola jednou z tém, o ktorých dozorný úrad rokoval s islandskými orgánmi a bankami.
            
         
               (51)
            
            
               RB spoločne vlastnia tri hlavné islandské banky, dve sporiteľne, združenie islandských sporiteľní a traja hlavní spracovatelia kartových transakcií na Islande. Podiel banky Landsbankinn je 36,84 % akcií RB, banky Íslandsbanki 29,48 % a banky Arion 18,7 % akcií. Kombinovaný podiel troch komerčných bánk predstavuje teda 85,02 % akcií spoločnosti RB. Klientmi spoločnosti RB sú jej vlastníci, Islandská centrálna banka, ďalšie finančné inštitúcie a verejné subjekty. Spolupráca bánk v tejto oblasti je rozsiahla, keďže spoločnosť RB vyvinula zúčtovací systém pre transakcie na Islande. Spoločnosť takisto poskytuje viaceré základné bankové riešenia pre početnú skupinu koncových používateľov, ktoré využíva väčšina islandských bánk. Spoločnosť RB navyše prevádzkuje systém elektronických faktúr a platieb pre podniky a spotrebiteľov.
            
         
               (52)
            
            
               Podľa úradu ICA sa menšie banky a sporiteľne stali po kolapse z roku 2008 obzvlášť zraniteľné. Pre menšie finančné podniky sú požadované IT služby zvlášť dôležité, preto je možné ich vnímať ako jednu z prekážok vstupu nových účastníkov na trh. Platformu pre IT služby poskytovala v značnom rozsahu spoločnosť RB pre väčšie finančné podniky a spoločnosť Teris pre sporiteľne a menších hráčov na trhu. Po ukončení podnikania viacerých menších finančných podnikov v posledných rokoch prišla spoločnosť Teris o veľkú časť svojich príjmov, čo viedlo k tomu, že v januári 2012 odpredala časť svojich IT riešení spoločnosti RB. Podľa vyjadrení spoločností RB a Teris bolo cieľom transakcie okrem iného zabezpečenie poskytovania IT služieb pre menšie finančné podniky.
            
         
               (53)
            
            
               Úrad ICA prešetroval dva prípady týkajúce sa spoločnosti RB. Po prvé, či by sa spoluvlastníctvo a spolupráca bánk a ďalších finančných podnikov na projekte RB mali považovať za porušenie zákazu obmedzujúcich postupov podľa článku 10 islandského zákona o hospodárskej súťaži. Po druhé, zlučiteľnosť nákupu hlavných aktív spoločnosti Teris spoločnosťou RB sa posudzuje podľa ustanovení o fúziách tohto istého zákona. V máji 2012 sa však oba prípady ukončili urovnaním medzi spoločnosťou RB a jej vlastníkmi na jednej strane a úradom ICA na strane druhej (29).
            
         
               (54)
            
            
               Okrem uvedených obáv, ktoré sa priamo týkajú islandského finančného trhu, úrad ICA osobitne poukázal na potrebu bezodkladného uskutočnenia predaja a reštrukturalizácie prevádzkových spoločností (30). Banky prevzali viaceré prevádzkové spoločnosti (ako veritelia týchto spoločností) v dôsledku ich nadmerného zaťaženia úvermi po hospodárskom kolapse v roku 2008. Podľa úradu ICA by konflikt záujmov mohol vznikať v prípadoch, keď banky poskytujú spoločnostiam finančné služby a zároveň ich vlastnia. Úrad ICA zastáva názor, že priame alebo nepriame vlastníctvo (31) subjektov bankami predstavuje najčastejší a nebezpečný problém pre hospodársku súťaž v období po finančnej kríze, ktorý má vplyv na takmer každú spoločnosť a priemyselný podnik na Islande. Úrad ICA zastáva názor, že rýchlejšia reštrukturalizácia spoločností zlepší hospodársku súťaž na finančných trhoch. V prípadoch, keď bola účasť bánk na reštrukturalizácii ich firemných klientov podmienená oznamovacou povinnosťou podľa vnútroštátnych pravidiel o kontrole fúzií, úrad ICA často v tejto súvislosti stanovil pre banky podmienky, za ktorých môžu vlastníctvo nadobudnúť. Komplexné riešenie tohto problému je však zložité, pretože má korene hlavne vo vysokej úverovej zaťaženosti islandského podnikateľského sektora.
            
         
               (55)
            
            
               Vo svojich vyjadreniach adresovaných Dozornému úradu sa všetky tri komerčné banky – Arion, Íslandsbanki a Landsbankinn – vyjadrili, že od jesene 2008 sa vo vzťahu k podmienkam hospodárskej súťaže na islandskom finančnom trhu neudiali nijaké významnejšie zmeny, ktoré by mohli vzbudzovať obavy. Na trhu prevažuje účinná hospodárska súťaž bez akýchkoľvek indikácií o protisúťažnom správaní troch najväčších hráčov. Pri posudzovaní podmienok hospodárskej súťaže na trhu úrad ICA prehliadol určité kľúčové faktory. Zahraničné banky, i keď nemajú zastúpenie na Islande, dlhodobo súťažili a naďalej súťažia s islandskými bankami v oblasti poskytovania firemných úverov a ďalších finančných služieb najväčším klientom, ako sú exportne orientované podniky (rybárstvo, energeticky náročný priemysel atď.) a subjekty pôsobiace v oblasti štátnej a miestnej správy.
            
         
               (56)
            
            
               Tento názor je však v rozpore s názorom uvedeným v podkladoch islandských orgánov, ako sa uvádza v už citovanej správe ministra hospodárskych záležitostí pre parlament (Althingi), ako aj názorom úradu ICA. Navyše, v súlade s tým, čo uvedieme v ďalšom texte, sa banka Arion, napriek určitým výhradám k analýze podmienok hospodárskej súťaže, rozhodla poskytnúť záväzky zamerané na obmedzenie narúšania hospodárskej súťaže v spojitosti s dotknutými opatreniami pomoci. Tieto záväzky sa uvádzajú v prílohe.
            
         3.   OPIS OPATRENÍ
   3.1.   Príjemca
   
   
               (57)
            
            
               Ako sa uvádza v predchádzajúcom texte, v roku 2008 došlo ku kolapsu banky Kaupthing rovnako ako ostatných dvoch veľkých islandských komerčných bánk. Aby sa zabezpečilo fungovanie domáceho bankového sektoru, podnikli islandské orgány určité opatrenia na obnovu operácií (starej) banky Kaupthing hf. Súčasťou týchto opatrení bolo zriadenie a kapitalizácia novej banky Kaupthing hf (v súčasnosti nazvanej banka Arion).
            
         3.1.1.   Banka Kaupthing
   
   
               (58)
            
            
               Pred finančnou krízu z roku 2008 bola banka Kaupthing najväčšou bankou na Islande. Na konci roku 2007 dosahovala jej súvaha sumu 5 347 miliárd ISK (58,3 miliárd EUR). Banka Kaupthing bola primárne severoeurópskou bankou pôsobiacou v trinástich krajinách. Ponúkala integrované finančné služby spoločnostiam, inštitucionálnym investorom a jednotlivcom v piatich podnikateľských segmentoch: korporátne a retailové bankovníctvo, kapitálové trhy, služby štátnej pokladnice, investičné bankovníctvo a správa aktív a privátne bankovníctvo. Banka navyše prevádzkovala sieť retailových pobočiek na Islande, kde mala svoje sídlo, a v menšom rozsahu v Nórsku a Švédsku. Prostredníctvom svojich dcérskych spoločností získala banka Kaupthing bankové licencie v Dánsku, Švédsku a v Spojenom kráľovstve a mala pobočky vo Fínsku, Nórsku a na ostrove Man. Hlavné dcérske spoločnosti banky Kaupthing boli Kaupthing Singer & Friedlander (Spojené kráľovstvo) a FIH Erhvervsbank (Dánsko), banka však prevádzkovala šestnásť ďalších dcérskych spoločností a pobočiek v rozličných krajinách v Európe, Severnej Amerike, Ázii a na Blízkom východe. Na konci roku 2007 zamestnávala banka 3 334 osôb. Akcie banky boli obchodované na burze OMX Nordic v Reykjavíku a v Štokholme.
            
         3.1.2.   Banka Arion
   
   
               (59)
            
            
               Nástupnícka spoločnosť banky Kaupthing, banka Arion, je islandská banka ponúkajúca všeobecné finančné služby spoločnostiam, inštitucionálnym investorom a jednotlivcom. Banka sa profiluje ako pro-klientská banka so zameraním na väčšie spoločnosti a jednotlivcov, ktorí majú záujme o široké spektrum finančných riešení.
            
         
               (60)
            
            
               Skupina banky Arion sa skladá z materskej spoločnosti a ôsmych základných dcérskych spoločností, ktoré tvoria neoddeliteľnú súčasť činností banky (32).
            
         
               (61)
            
            
               V dôsledku nedávnych a prebiehajúcich reštrukturalizácií svojho úverového portfólia banka prevzala aktíva, ktoré sú označené ako držané na účely predaja alebo ako dočasné operácie v prípade neukončeného vymáhania. Podľa banky sa táto usiluje o predaj týchto aktív bez zbytočného odkladu (33).
            
         
               (62)
            
            
               Významnú majetkovú účasť má banka ďalej v týchto spoločnostiach: Auðkenni (holdingová spoločnosť, ktorá spravuje bezpečnostné kľúče pre online bankovníctvo; 20 %) a Reiknistofa bankanna (islandské bankové dátové centrum, RB; 18,05 %). Banka Arion ukončila podnikanie alebo plánuje ukončiť podnikanie celkom 15 spoločností, v ktorých má majetkový podiel. Tieto spoločnosti sú buď v likvidácii, sú bez majetku alebo nevykonávajú nijaké činnosti.
            
         
               (63)
            
            
               Hlavné bankové služby sa delia na 4 kategórie: správa aktív, investičné bankovníctvo, korporátne bankovníctvo a retailové bankovníctvo. Ich opis ponúkame v ďalšom texte.
            
         
      Správa aktív
   
   
               (64)
            
            
               Táto divízia sa skladá z predaja a služieb, privátneho bankovníctva a správy inštitucionálnych aktív. Dcérska spoločnosť banky Stefnir, správcovská spoločnosť, pôsobí ako správca investičných fondov a divízia Správa aktív (Asset Management) banky Arion zodpovedá za predaj podielov vo fondoch spoločnosti Stefnir. Divízia Správa aktív patrí medzi popredných účastníkov na islandskom trhu. Spravuje aktíva banky Arion a jej dcérskych spoločností, ktoré ku koncu roku 2011 presahovali sumu 659 miliárd ISK.
            
         
               (65)
            
            
               Divízia Správa aktív riadi aktíva v mene svojich klientov vrátane inštitucionálnych investorov, veľkých spoločností, VIP klientov a retailových investorov. Klientom s rozličnými investičnými cieľmi ponúka širokú paletu služieb. Okrem rozličných podielových fondov, alternatívnych investičných nástrojov a dôchodkových fondov divízia ponúka personalizované stratégie umiestňovania investícií a správy účtov. Divízia takisto ponúka fondy iných popredných globálnych správcovských spoločností.
            
         
      Investičné bankovníctvo
   
   
               (66)
            
            
               Divízia Investičné bankovníctvo poskytuje rozličné služby firemným klientom. Ponúka služby hlavne v týchto štyroch oblastiach:
               
                           —
                        
                        
                           poradenstvo pre fúzie a prevzatia,
                        
                     
                           —
                        
                        
                           transakcie na kapitálovom trhu,
                        
                     
                           —
                        
                        
                           akvizície a pákové financovanie (leverage finance),
                        
                     
                           —
                        
                        
                           hlavné investície.
                        
                     
         
               (67)
            
            
               Cieľom divízie je skombinovať poradenstvo s finančnými možnosťami banky a ponúkať klientom integrované riešenia v úzkej spolupráci s ostatnými divíziami banky, najmä v spolupráci s útvarmi pre kapitálové trhy a korporátne bankovníctvo.
            
         
      Korporátne bankovníctvo (firemní klienti)
   
   
               (68)
            
            
               Divízia korporátne bankovníctvo má 7 úsekov: firemné úvery; špecializované úvery; právny útvar a dokumentácia; riadenie portfólia; firemné služby; vymáhanie a faktoring. Divízia korporátne bankovníctvo ponúka širokú škálu finančných služieb a produktov pre svojich firemných klientov (od stredných po veľké podniky). Hlavným poslaním divízie je udržiavať dlhodobé vzťahy so svojimi klientmi a ponúkať im riešenia šité na mieru a personalizované služby.
            
         
               (69)
            
            
               Banka Arion jej pripisuje popredné postavenie pri riešení firemných dlhov. Divízia korporátne bankovníctvo sa významnou mierou pričinila o pokrok v oblasti reštrukturalizácie spoločností. Útvar pre vymáhanie zodpovedá za maximalizáciu návratnosti pohľadávok banky, vrátane reštrukturalizácie spoločností, ktoré majú problémy so splácaním. Tieto činnosti napredujú a sú blízko konečného cieľa.
            
         
      Retailové bankovníctvo
   
   
               (70)
            
            
               Divízia Retailové bankovníctvo má na Islande 30-percentný podiel. Obsluhuje sieť 24 pobočiek a viac ako 100 000 zákazníkov na celom Islande. Pobočky poskytujú komplexný balík služieb vrátane poradenstva o vkladoch a úveroch, platobných kartách, dôchodkovom sporení, poistení, peňažných fondoch a akciách.
            
         
               (71)
            
            
               Sieť pobočiek sa delí na 7 podcelkov. Na čele každého z nich stojí prevádzkový riaditeľ. Menšie pobočky využívajú podporu väčších v rámci podcelku. Na pobočky boli prenesené viaceré výkonné právomoci a zodpovednosti, čím sa rozhodovanie priblížilo k zákazníkom. Podľa vyjadrení banky umožňuje takýto model koordinovať postupy a naplno využiť odbornosť v rámci pobočiek. Štyria z prevádzkových riaditeľov pôsobia v širšom okolí Reykjavíku a traja vo väčších mestských oblastiach. Táto štruktúra má posilniť spojenia medzi pobočkami v tej istej časti krajiny.
            
         
      Údaje o trhových podieloch
   
   
               (72)
            
            
               Podľa výpočtov banky Arion je jej trhový podiel na vkladoch vypočítaný na základe výročných správ islandských bánk [> 30] % resp. mierne nižší, ako je podiel bánk Landsbankinn ([> 30 %]) a Íslandsbanki ([> 30 %]). Ostatní účastníci na trhu s minimálnym podielom sú banka MP ([< 5 %]) a sporiteľne (spoločný podiel [< 5 %]).
            
         
               (73)
            
            
               Podiel banky Arion na úveroch poskytnutých klientom je približne [15 – 25] % resp. podobný podielu banky Íslandsbanki a o niečo nižší ako banky Landsbankinn. Najväčší podiel na tomto trhu má Islandský fond na financovanie bývania [> 25] %. Významný podiel na tomto trhu majú dôchodkové fondy, ak sa ich podiel spočíta [5 – 10] %, zatiaľ čo podiel iných hráčov na trhu je zanedbateľný.
            
         
               (74)
            
            
               Trhový podiel banky Arion na obchodovaní na Islandskej burze CP počítaný podľa obratu za prvých 14 týždňov roku 2012 bol [10 – 20] %, avšak podiely každej z ostatných komerčných bánk, Íslandsbanki, Landsbankinn a banky MP, boli [20 –25] %.
            
         3.2.   Porovnanie starej a novej banky
   
   
               (75)
            
            
               Z indikatívneho porovnania kľúčových finančných ukazovateľov súvah starej a novej banky uvedených v tabuľke 1 vyplýva obrovský rozdiel vo veľkosti a rozsahu činností dvoch subjektov (34). Celkové aktíva banky Arion na konci roku 2009 predstavovali 11,5 % aktív banky Kaupthing z polovice roka 2008. Úverové portfólio tvorí najväčšiu samostatnú položku aktív. Účtovná hodnota úverového portfólia banky Kaupthing dosahovala na konci júna 2008 sumu 4 169 miliárd ISK v porovnaní s úverovým portfóliom banky Arion v sume 358 miliárd ISK na konci roku 2009, čo predstavuje 8,6 % z portfólia banky Kaupthing. Významný rozdiel medzi bankami Arion a Kaupthing je badateľný aj v objeme držaných cenných papierov. Akcie a deriváty poklesli o 96 – 100 %. Tento pokles je nižší v prípade dlhopisov, nakoľko dlhopisy držané bankou Arion predstavovali 25,7 % objemu dlhopisov banky Kaupthing.
               
                  Tabuľka 1
               
               
                  Porovnanie súvah banky Arion a banky Kaupthing, sumy v miliardách ISK.
               
               
                            
                        
                        
                           Kaupthing
                           30.6.2008
                        
                        
                           Arion
                           31.12.2009
                        
                        
                           Podiel Arion ku Kaupthing (v %)
                        
                     
                           Aktíva spolu
                        
                        
                           6 603
                        
                        
                           757
                        
                        
                           11,5
                        
                     
                           
                                       —
                                    
                                    
                                       úvery a pohľadávky voči klientom
                                    
                                 
                        
                           4 169
                        
                        
                           358
                        
                        
                           8,6
                        
                     
                           
                                       —
                                    
                                    
                                       dlhopisy a dlhové nástroje
                                    
                                 
                        
                           676
                        
                        
                           173
                        
                        
                           25,7
                        
                     
                           
                                       —
                                    
                                    
                                       akcie a nástroje vlastného imania
                                    
                                 
                        
                           172
                        
                        
                           7
                        
                        
                           4,1
                        
                     
                           Pasíva spolu
                        
                        
                           6 166
                        
                        
                           667
                        
                        
                           10,8
                        
                     
                           
                                       —
                                    
                                    
                                       vklady
                                    
                                 
                        
                           1 848
                        
                        
                           495
                        
                        
                           26,8
                        
                     
                           Vlastný kapitál spolu
                        
                        
                           438
                        
                        
                           90
                        
                        
                           20,6
                        
                     
         
               (76)
            
            
               Vo výkazoch ziskov a strát týchto dvoch subjektov sa objavujú rovnaké rozdiely vo veľkosti a rozsahu. Porovnanie výsledkov banky Arion za rok 2009 a banky Kaupthing za rok 2007 ukáže, že čisté úrokové výnosy banky Arion dosiahli 15,2 % výnosov banky Kaupthing a čistý príjem z poplatkov a provízií banky Arion dosiahol 10,7 % výnosov banky Kaupthing. Banka Arion zamestnávala na konci roku 2009 spolu 1 057 osôb (vrátane zamestnancov dcérskych spoločností). V porovnaní s tým banka Kaupthing zamestnávala na konci roku 2007 celkom 3 334 osôb. Celkový počet zamestnancov banky Arion bol na úrovni 32 % banky Kaupthing (35). Pri porovnaní čisto aktivít oboch bánk na Islande, banka Kaupthing zamestnávala na konci júna 2008 v oblasti islandských činností 1 133 osôb (bez zamestnancov dcérskych spoločností) a banka Arion 852 osôb (bez dcérskych spoločností) na konci roku 2009.
               
                  Tabuľka 2
               
               
                  Porovnanie výkazov ziskov a strát banky Arion a banky Kaupthing, sumy v miliardách ISK
               
               
                            
                        
                        
                           Kaupthing
                           2007
                        
                        
                           Arion
                           2009
                        
                        
                           Podiel Arion ku Kaupthing(v %)
                        
                     
                           Čisté úrokové výnosy
                        
                        
                           80
                        
                        
                           12
                        
                        
                           15,2
                        
                     
                           Čistý príjem z poplatkov a provízií
                        
                        
                           55
                        
                        
                           6
                        
                        
                           10,7
                        
                     
                           Prevádzkové výnosy
                        
                        
                           166
                        
                        
                           50
                        
                        
                           29,9
                        
                     
                           Zisk pred zdanením
                        
                        
                           81
                        
                        
                           15
                        
                        
                           19,0
                        
                     
         3.3.   Vnútroštátny právny základ
   
   
               (77)
            
            
               Vnútroštátny právny základ pre opatrenia pomoci tvoria:
               
                           —
                        
                        
                           
                              zákon č. 125/2008 o splnomocnenom orgáne pre úhrady zo štátnej pokladnice v dôsledku nezvyčajných okolností na finančnom trhu atď. označovaný ako „zákon o stave núdze“;
                           
                           Zákon o stave núdze zveril FME právomoc zasiahnuť v prípade „extrémnych okolností“, prevziať právomoci valného zhromaždenia a predstavenstva finančných inštitúcií a rozhodnúť o tom, ako sa naloží s ich aktívami a záväzkami. FME získal oprávnenie vymenovať výbory na riešenie problémov finančných inštitúcií, ktoré prevzal. Tieto výbory získali oprávnenia valných zhromaždení. Zákon o stave núdze ustanovil, že pohľadávky vkladateľov na vyplatenie vložených vkladov a systémy na ochranu vkladov majú prednostné postavenie v prípade konkurzu finančných inštitúcií. Zákon takisto splnomocnil islandské ministerstvo financií k tomu, aby zriaďovalo nové banky. Zákon o stave núdze zaviedol zmeny zákona o finančných podnikoch č. 161/2002, zákona o úradnom dohľade nad finančnými činnosťami č. 87/1998, zákona o systémoch ochrany vkladov a náhrad pre investorov č. 98/1999 a zákona o otázkach bývania č. 44/1998.
                        
                     
                           —
                        
                        
                           
                              doplňujúci štátny rozpočet na rok 2008 (článok 4);
                           
                        
                     
                           —
                        
                        
                           
                              štátny rozpočet na rok 2009 (článok 6).
                           
                        
                     
         3.4.   Opatrenia pomoci
   
   
               (78)
            
            
               Opatrenia, ktoré prijali islandské orgány v nadväznosti na kolaps banky Kaupthing, sú uvedené v predchádzajúcom texte a boli podrobnejšie opísané v rozhodnutí o začatí konania. Podstatu intervencií je možné zhrnúť takto. FME prevzal kontrolu banky Kaupthing 9. októbra 2008. Domáce záväzky a (väčšina) domácich aktív bola prevedená do novej banky Kaupthing. Do majetku starej banky sa mala vyplatiť kompenzácia za tento prevod vo výške rozdielu medzi prevedenými aktívami a záväzkami. Nakoľko sa určenie rozdielu ukázalo ako náročné a časovo sa predlžovalo, štát poskytol počiatočný kapitál a zaviazal sa prispieť v prípade potreby ďalším kapitálom. Pred uzatvorením konečnej dohody medzi štátom a starou bankou zo dňa 1. decembra 2009 štát banku kapitalizoval. Na základe tejto dohody sa podiel štátu v novej banke znížil z plánovaných 100 % na 13 %. (36) dozorný úrad považuje tento dátum – 1. december 2009 – za dátum začatia 5-ročného reštrukturalizačného obdobia, ktoré preto potrvá do 1. decembra 2014.
            
         
               (79)
            
            
               Ďalšia časť sa bude venovať opisu tých aspektov štátnej intervencie, ktoré predstavujú opatrenia relevantné z hľadiska aplikácie článku 61 Dohody o EHP.
            
         3.4.1.   Kapitál Tier 1
   
   
               (80)
            
            
               Štát poskytol kapitál Tier I dvakrát – prvýkrát pri vytvorení novej banky Kaupthing, a opakovane, keď banku úplne (a retroaktívne) kapitalizoval; na čo nadväzovala dohoda so starou bankou konajúcou v mene svojich veriteľov, podľa ktorej si štát v novej banke ponechal 13 % podiel.
            
         3.4.1.1.   Počiatočné imanie
   
   
               (81)
            
            
               Po zriadení novej banky Kaupthing v októbri 2008 jej štát poskytol 775 miliónov ISK (37) (5 miliónov EUR) v peniazoch ako počiatočné imanie novej banky. Okrem toho sa zaviazal novej banke poskytnúť príspevok celkovo do výšky 75 miliárd ISK vo forme kapitálu Tier I výmenou za 100 % jej akcií. Prvý údaj zodpovedá minimálnemu kapitálu vyžadovanému podľa islandského práva na zriadenie banky. Druhá suma bola vypočítaná ako 10 % počiatočného ocenenia pravdepodobného objemu celkových rizikovo vážených aktív banky. Rozpočtové prostriedky v tejto výške boli formálne zahrnuté do štátneho rozpočtu na rok 2009 ako prostriedky na vládne výdavky na riešenie mimoriadnych okolností na finančných trhoch. Takto vyčlenený kapitál mal za cieľ poskytnúť dostatočnú záruku za fungovanie bánk do vyriešenia záležitostí súvisiacich s ich konečnou rekapitalizáciou vrátane výšky jej počiatočnej súvahy, ktorá sa odvíjala od ocenenia náhrady, ktorú bolo potrebné vyplatiť starej banke za prevedené aktíva.
            
         3.4.1.2.   Kapitálové injekcia a ponechanie si 13 % podielu ako súčasť urovnania s veriteľmi starej banky
   
   
               (82)
            
            
               20. júla 2009 islandská vláda oznámila, že uzatvorila s výborom na riešenie problémov banky Kaupthing predbežnú dohodu o počiatočnej kapitalizácii novej banky Kaupthing (premenovanej na banku Arion od 21. novembra 2009) a o náhrade splatnej medzi týmito dvomi stranami. Vláda sa podmienečne dohodla s výborom na riešenie problémov banky Kaupthing na tom, že veritelia by prostredníctvom výboru mali získať možnosť nadobudnúť väčšinový podiel v banke Arion s cieľom podporiť nezávislý rozvoj banky. Vďaka tomu by vlastne stará banka poskytla novej banke väčšinu kapitálu ako súčasť dohody o náhrade. V prípade, že by banka Kaupthing nevyužila opciu na upísanie akcií v banke Arion, vláda by si ponechala 100-percentné vlastníctvo.
            
         
               (83)
            
            
               14. augusta 2009 vláda oznámila, že sa zaviazala kapitalizovať banku Arion sumou 72 miliárd ISK kapitálu Tier I vo forme vládnych dlhopisov, čím banka získala podiel základného kapitálu Tier I vo výške približne 12 %. Kapitalizácia banky Arion vládou sa uskutočnila 9. októbra 2009 vo forme kapitálovej injekcie vo výške 71 225 miliónov ISK antidatovanej k 22. októbru 2008. Táto suma sa pripočítala k počiatočnému vkladu vo výške 775 miliónov ISK v peniazoch. Celkový akciový kapitál vlády tak dosiahol sumu 72 miliárd ISK. K tomu je potrebné prirátať sumu vzniknutého úroku z vládnych dlhopisov vo výške 9,2 miliardy ISK.
            
         
               (84)
            
            
               Dňa 4. septembra 2009 vláda oznámila, že sa podarilo dohodnúť konečné znenia dohôd o kapitalizácii banky Arion a základe pre náhradu. V súlade s predbežnou dohodou z 20. júla 2009 konečná dohoda obsahovala hlavne ustanovenia dvoch alternatívnych dohôd: o kapitalizácii s majoritným podielom (veriteľov) starej banky (Joint Capitalisation Agreement – dohoda o spoločnej kapitalizácii) alebo o kapitalizácii s majoritným podielom štátu (Alternative Capitalisation Agreement – dohoda o alternatívnej kapitalizácii) (38). Podľa dohody o spoločnej kapitalizácii mali veritelia banky Kaupthing možnosť získať (prostredníctvom výboru na riešenie problémov) kontrolu v banke Arion upísaním jej nového akciového kapitálu. Hodnota záväzkov prevedených na banku Arion presiahla hodnotu prevedených aktív, banka Kaupthing preto za nové akcie musela zaplatiť zdrojmi z majetku starej banky. Výška náhrady bola stanovená na sumu 38 miliárd ISK, podliehala však pravidelnému preceňovaniu v závislosti od budúcej výkonnosti vybraného úverového portfólia. Vláda mala nadobudnúť minoritný 13 % podiel kmeňových akcií banky Arion. Aby sa dodržala tzv. požiadavka „sign-off“ FME v oblasti dohľadu týkajúca sa povinnosti doplniť ďalšie 4 % kapitálu Tier II, vláda mala takisto prispieť na kapitál banky Arion vo forme podriadeného úveru vo výške 24 miliárd ISK.
            
         
               (85)
            
            
               1. decembra 2009 sa vláde a banke Arion na jednej strane a výboru na riešenie problémov banky Kaupthing na strane druhej podarilo dosiahnuť dohodu o urovnaní týkajúcu sa aktív a záväzkov prevedených z banky Kaupthing na novú banku. V rovnaký deň výbor na riešenie problémov banky Kaupthing rozhodol o uplatnení opcie upravenej v dohode o spoločnej kapitalizácii a prevzal 87 % podiel akcií banky Arion. Vláda si ponechala zostávajúcich 13 % kapitálu Tier I.
            
         
               (86)
            
            
               Banka Kaupthing zaplatila za akvizíciu aktívami zo svojho majetku v hodnote 66 miliárd ISK, ktoré previedla na banku Arion. Banka Kaupthing na to použila kombináciu peňazí, firemných úverov súvisiacich s islandskou vládou a portfólio hypoték a úverov poskytnutých subjektom spojeným s islandskou vládou. Vládna kapitalizácia z 9. októbra 2009 bola nadväzne zvrátená a banka Arion vrátila vláde 32,6 miliardy ISK vo vládnych dlhopisoch a vydala podriadené dlhopisy v prospech vlády vo výške 29,5 miliardy ISK.
            
         
               (87)
            
            
               Zložitejšie bolo vyriešenie splnenia požiadaviek kapitálovej primeranosti vo vzťahu k 12 % kapitálu Tier I a 4 % dodatočného kapitálu Tier II, nakoľko prevod aktív, s ktorými boli spojené určité riziká na banku Arion, prinieslo rozšírenie základne rizikovo vážených aktív banky. Keďže banka Arion bola rekapitalizovaná cez transakciu, ktorej súčasťou bol prevod značného objemu rizikovo vážených aktív, bolo v dôsledku dohody o spoločnej kapitalizácii potrebné doplniť viac kapitálu, ako tomu bolo pri čisto vládnej kapitalizácii, ktorá bola realizovaná výlučne vládnymi dlhopismi. V prípade takto koncipovanej transakcie musel byť podiel finančných aktív vracaných vláde vo forme záväzkov Tier II väčší, než by tomu bolo v iných prípadoch. Z rovnakého dôvodu zaplatila banka Kaupthing za 87 % akcií sumu 66 miliárd ISK namiesto pôvodne predpokladanej sumy 62,6 miliárd ISK (t. j. 87 % z 72 miliárd ISK). Vláda zaplatila za svoj 13 % podiel v banke Arion 12,2 miliardy ISK.
            
         3.4.2.   Príspevok na kapitál Tier II
   
   
               (88)
            
            
               Štát takisto poskytol novej banke dva podriadené úvery s cieľom posilniť jej vlastný kapitál a likviditnú pozíciu. Nástroj A, denominovaný v zahraničnej mene, predstavoval v tom čase objem 29,5 miliárd ISK. Tento úver vo forme kapitálového nástroja, ktorý banke Arion umožnil vydanie nezabezpečených podriadených zmeniek. Nástroj B v objeme 6,5 miliárd ISK použila banka Arion na zaplatenie príjmov (dividend) štátu, ktoré vznikli pred tým, ako dohoda o spoločnej kapitalizácii začala platiť. Nástroje Tier II poskytnuté vládou slúžili na zabezpečenie silnej kapitálovej štruktúry a boli v súlade s požiadavkami FME.
            
         
               (89)
            
            
               Splatnosť nástroja A je desať rokov od 30. decembra 2009. Má v sebe zabudované stimuly na splatenie vo forme nárastu úroku po piatich rokoch. Ročná úroková sadzba bola stanovená na úrovni 400 bázických bodov nad sadzbou EURIBOR v priebehu prvých piatich rokov a 500 bázických bodov nad uvedenou sadzbou počas obdobia od piateho do desiateho roku. Podmienky nástroja B sú zhodné s výnimkou prvých troch rokov, kedy je úroková sadzba stanovená na úrovni 300 bázických bodov nad sadzbou EURIBOR.
            
         3.4.3.   Ochrana vkladov
   
   
               (90)
            
            
               Island v záujme transpozície smernice Európskeho parlamentu a Rady 97/9/ES z 3. marca 1997 o systémoch náhrad pre investorov (39) a smernice Európskeho parlamentu a Rady 94/19/ES 30. mája 1994 o systémoch ochrany vkladov (40) prijal zákon č. 98/1999 o systémoch ochrany vkladov a náhrad pre investorov a vytvoril tzv. Fond na ochranu vkladateľov a investorov, ktorý bol financovaný prostredníctvom ročných príspevkov bánk vypočítaných na základe celkového objemu vkladov v daných bankách.
            
         
               (91)
            
            
               Podľa islandských orgánov bolo súčasťou opatrení islandskej vlády na záchranu bánk z jesene 2008 ( a to aj v záujme poskytnutia ďalšej pomoci a istôt verejnosti, pokiaľ ide o bezpečnosť ich vkladov po vypuknutí krízy) takisto poskytnúť dodatočné záruky štátu za vklady v domácich komerčných bankách a sporiteľniach nad rámec pôsobnosti zákona č. 98/1999, ktorým sa implementovala smernica 94/19/ES a smernica 97/9/ES.
            
         
               (92)
            
            
               V oznámení úradu predsedu vlády zo 6. októbra 2008 sa uvádza, že „Vláda Islandu zdôrazňuje, že vklady v domácich komerčných bankách a sporiteľniach a ich pobočkách na Islande budú chránené v plnej výške“. Toto oznámenie odvtedy úrad predsedu vlády zopakoval vo februári a decembri 2009. Okrem toho sa na toto oznámenie odvoláva vyhlásenie o zámere, ktoré islandská vláda poslala Medzinárodnému menovému fondu (a ktorý bol uverejnený na webovej lokalite ministerstva pre hospodárske záležitosti a MMF) 7. apríla 2010 (a zopakované v ďalšom vyhlásení o zámere z 13. septembra 2010). V liste (ktorý podpísali predseda Islandskej vlády, minister financií, minister pre hospodárske záležitosti a guvernér CBI) sa uvádza, že „V súčasnosti naďalej plníme záväzok v plnom rozsahu chrániť vkladateľov. Keď sa však podarí dosiahnuť finančnú stabilitu, plánujeme postupne uvoľňovať túto celoplošnú ochranu vkladov“. Okrem toho v časti zákona o štátnom rozpočte na rok 2011, ktorá sa týka štátnych záruk, sa v poznámke pod čiarou uvádza odkaz na vyhlásenie islandskej vlády, že vklady v islandských bankách sú chránené štátnou zárukou (41).
            
         
               (93)
            
            
               Situáciu dokresľuje aj nedávne vyhlásenie súčasného ministra pre hospodárske záležitosti a bývalého ministra financií (2009 až 2011) Steingrímura Sigfússona, ktoré odznelo počas debaty v islandskom parlamente na tému vládnych výdavkov súvisiacich s prevzatím banky SpKef bankou Landsbankinn. Podľa ministra sa v tejto súvislosti musí v každom momente prihliadať na vyhlásenie štátu z jesene 2008, že všetky vklady v sporiteľniach a komerčných bankách budú bezpečné a chránené. „Činnosti na všetkých úrovniach sa odvtedy odvíjajú od tohto (t. j. od vyhlásenia) a je to nanešťastie pravda, že toto (t. j. platby v dôsledku SpKef) bude jeden z najväčších účtov, ktoré bude musieť znášať priamo štát ako výdavky na záchranu vkladov všetkých obyvateľov Suðurnes … a všetkých klientov SpKef v oblasti Západných fjordov a západnej a severozápadnej oblasti … Nepredpokladám, že by si niekto pomyslel, že k vkladateľom v týchto oblastiach sa bude pristupovať inak ako k ostatným obyvateľom, takže štát v tejto otázke nemal príliš na výber“ (42).
            
         
               (94)
            
            
               Podľa islandskej vlády sa od dodatočnej ochrany vkladov upustí pred úplným odvolaním kontrol kapitálu. Tento krok sa podľa islandských orgánov predpokladá ku koncu roku 2013.
            
         3.4.4.   Špeciálna facilita likvidity
   
   
               (95)
            
            
               Vládna kapitálová injekcia vo výške 72 miliárd ISK pre banku Arion bola poskytnutá vo forme spätne odkupiteľných vládnych dlhopisov (repoable) výmenou za 100 % jej akcií. Rozhodnutie banky Kaupthing o uplatnení opcie na nadobudnutie 87 % akcií však znamenalo, že väčšina týchto dlhopisov bola vrátená vláde. Banka Kaupthing previedla za majetkový podiel na banku Arion aktíva zo svojho majetku, čo však významne znížilo objem spätne odkupiteľných aktív a ohrozilo schopnosť banky Arion plniť požiadavky regulátora týkajúce sa zásob likvidity. V tejto súvislosti a v kontexte toho, že banka Kaupthing uplatnila uvedenú opciu, vláda súhlasila s poskytnutím dodatočnej facility likvidity pre banku Arion. Facilita likvidity bola formulovaná ako rozšírenie swapu SPRON, ktorý je opísaný v ďalšom texte.
            
         3.4.5.   Swap SPRON
   
   
               (96)
            
            
               FME 21. marca 2009 využitím právomoci zverených zákonom o stave núdze prevzal kontrolu nad sporiteľňou Reykjavík Savings Bank (SPRON) a previedol väčšinu jej vkladov na banku Arion. Bola vytvorená kapitálová spoločnosť vlastnená bankou SPRON, ktorá mala prevziať aktíva sporiteľne SPRON a takisto jej práva vyplývajúce zo zabezpečenia, vrátane hypotekárnych záložných práv, záruk a ďalších obdobných práv súvisiacich s pohľadávkami sporiteľne SPRON. Táto dcérska spoločnosť nazvaná Drómi hf na seba prevzala záväzky voči banke Arion za prevedené vklady a 22. júna 2009 vydala banke Arion dlhopis na sumu 96,7 miliárd ISK. Všetky aktíva sporiteľne SPRON boli poskytnuté ako zábezpeka za tento dlhopis, a to vrátane jej podielu v spoločnosti Drómi. Strany sa však doteraz nedokázali dohodnúť na úročení tohto dlhopisu (43).
            
         
               (97)
            
            
               V predbežnej dohode zo 17. júla 2009 vláda súhlasila, že pokryje všetky škody banky Arion súvisiace s hodnotou dlhopisu SPRON. Strany sa ďalej dohodli, že budú pracovať na tom, aby sa dlhopis SPRON považoval za akceptovateľné aktívum pre financovanie zo strany CBI.
            
         
               (98)
            
            
               Listom banke Arion z 3. septembra 2009 vláda rozšírila podmienky swapu SPRON tak, aby sa vzťahoval nielen na možný odliv vkladov sporiteľne SPRON, v prípade ktorého by banka bola odškodnená za prevzatie vkladov, ale takisto na likviditu, potrebnú na to, aby banka plnila podmienky FME. V liste sa vláda zaviazala poskytnúť sumu do výšky 75 miliárd ISK vo forme vládnych dlhopisov, ak sa banka Kaupthing rozhodne uplatniť svoju opciu na väčšinový podiel akcií banky Arion. Zmenená facilita predpokladá, že aj iné aktíva ako dlhopis SPRON môžu slúžiť ako zábezpeka za menej výhodných podmienok. Tento záväzok vlády bol neskôr sformalizovaný v dohode datovanej 21. septembra 2010 o pôžičke vládnych dlhopisov banke Arion na účely zábezpeky (44). Táto facilita uplynie 31. decembra 2014, čo má súvis so splatnosťou dlhopisu SPRON. Každé čerpanie tejto facility má byť minimálne v objeme jednej miliardy ISK. Vládne dlhopisy je možné použiť len na realizáciu zabezpečeného úveru z CBI na účel nadobudnutia likvidity pre banku Arion (45).
            
         3.5.   Plán reštrukturalizácie
   
   
               (99)
            
            
               Islandské orgány predložili reštrukturalizačný plán banky Arion 31. marca 2011 a pozmenený plán 26. októbra 2011. Aktualizovaný reštrukturalizačný plán predložili 30. apríla 2012 spolu s 5-ročným podnikateľským plánom a správou o postupe hodnotenia primeranosti interného kapitálu (ICAAP) z apríla 2012. Správa ICAAP bola FME predložená v apríli 2012.
            
         
               (100)
            
            
               Reštrukturalizačný plán sa zameriava na ťažiskové záležitosti životaschopnosti, rozdelenia bremena a obmedzenie narúšania hospodárskej súťaže. Podľa reštrukturalizačného plánu vykonáva banka Arion činnosti výlučne na Islande a sústredí sa na tradičné univerzálne bankové služby.
            
         3.5.1.   Opis plánu reštrukturalizácie
   
   
               (101)
            
            
               Islandské orgány a banka zastávajú názor, že reštrukturalizácia banky Arion zabezpečí jej návrat k stabilnej, finančne zabezpečenej banke so solídnymi podielmi kapitálu, aby mohla zastávať úlohu poskytovateľa úverov pre reálne hospodárstvo. Na základe informácií uvedených v reštrukturalizačnom pláne a odpovedí na otázky od Dozorného úradu sa uvedené plánuje dosiahnuť týmito krokmi:
               
                           i)
                        
                        
                           stanovením dlhodobého strategického smerovania, optimalizáciou činností a obmedzením rizikovej expozície;
                        
                     
                           ii)
                        
                        
                           dosiahnutím a udržaním silnej kapitálovej pozície a uspokojivej ziskovosti;
                        
                     
                           iii)
                        
                        
                           udržaním solídnej likviditnej pozície a zlepšením štruktúry finančných zdrojov;
                        
                     
                           iv)
                        
                        
                           reštrukturalizáciou portfólií úverov domácností a firemných klientov;
                        
                     
                           v)
                        
                        
                           obmedzením devízových nerovnováh;
                        
                     
                           vi)
                        
                        
                           racionalizáciou siete pobočiek a dosiahnutím nákladovej efektívnosti.
                        
                     
         
               (102)
            
            
               Pred tým, ako rozoberieme reštrukturalizačný plán banky Arion podrobnejšie, je vhodné v krátkosti načrtnúť pohľad banky na to, ako sa v ňom riešia nedostatky, ktoré prispeli k pádu banky Kaupthing. V tejto súvislosti už bolo podčiarknuté, že i keď sa činnosť banky Arion zakladá na domácich aktivitách a aktívach banky Kaupthing, je to predsa len nová banka s odlišnými komerčnými cieľmi, vlastníkmi, predstavenstvom a riadiacimi pracovníkmi než banka Kaupthing. Súčasný manažment banky Arion v skutočnosti prehlásil, že nie je v pozícii, aby špekuloval o špecifických slabinách alebo kolapse banky Kaupthing. Banka Arion inak v prvom rade odkazuje v súvislosti s príčinami pádu banky Kaupthing na správu SIC uvedenú v predchádzajúcom texte. V druhom rade uvádza, že po kolapse banky Kaupthing sa prijali opatrenia na posilnenie infraštruktúry v nadväznosti na posúdenie riadenia rizík a správy a riadenia, ktoré uskutočnil FME.
            
         
               (103)
            
            
               Podľa banky Arion sú v súvislosti s opatreniami, ktoré boli v rámci banky prijaté v reakcii na toto posúdenie, osobitne relevantné dva projekty. Prvý sa týka veľkých a prepojených úverových expozícií. Bolo vyslovené podozrenie, že banka Kaupthing uplatňovala „formalistický“ výklad posudzovania prepojených expozícií, čo jej umožňovalo financovať prepojené strany nad rámec zákonného limitu 25 % rizikového kapitálu. Prostredníctvom tohto projektu banka Arion rozšírila svoju definíciu prepojených strán a v tomto smere uplatňuje prísnejšie postupy s tým, že konečné slovo v prípade vzniku sporov má útvar riadenia rizík banky Arion. Veľké expozície sú prísne monitorované a podliehajú podávaniu správ. Navyše sa ako súčasť postupu poskytovania úverov zaviedla povinnosť predkladať osobitnú správu, ak úver povedie k vzniku veľkej angažovanosti. Zmeny v islandských právnych predpisoch o finančných inštitúciách vykonané v nadväznosti na finančnú krízu v podstatnej miere obmedzili možnosť bánk poskytovať úvery prepojeným subjektom. Objem úverov vlastníkov alebo kľúčových zamestnancov nemôže prekročiť 1 % rizikového kapitálu a je možné ich poskytnúť len voči kvalitnej zábezpeke.
            
         
               (104)
            
            
               V druhom ide o väčšiu kontrolou krížového vlastníctva a nepriamych expozícií. Bolo vyslovené podozrenie, že banka Kaupthing poskytovala úvery zabezpečené svojimi akciami, čo bolo určite riskantné a možno za hranicou ustanovení islandského zákona o obchodných spoločnostiach. Po zmene islandských právnych predpisov je v súčasnosti nemožné poskytovať akékoľvek úvery za svoje akcie alebo vstupovať do zmlúv, v ktorých podkladové riziko predstavujú vlastné akcie.
            
         
      Predpoklady plánu reštrukturalizácie
   
   
               (105)
            
            
               Reštrukturalizačný plán je pripravený pre materskú spoločnosť ako súčasť postupu ICAAP a zohľadňuje aj vplyv dcérskych spoločností. Vychádza zo súboru všeobecných a ekonomických predpokladov, ktoré poskytujú hospodárske východiská pre základný scenár a stresový scenár uvedené v ďalšom texte.
            
         
               (106)
            
            
               Ide o tieto predpoklady:
               
                           —
                        
                        
                           Hospodárske, právne, politické a regulačné premenné majú stále značný vplyv na prostredie, v ktorom banka pôsobí, a ovplyvňujú dlhodobé predpovede. Z týchto dôvodov sa v operačných činnostiach banky nepredpokladajú významné zmeny.
                        
                     
                           —
                        
                        
                           Makroekonomické predpoklady sa zakladajú na predpovediach pripravených bankou Arion (divíziou pre výskum) a obsahujú tieto kľúčové ukazovatele:
                           
                              Tabuľka 3
                           
                           
                              Zdroj: hospodárska prognóza banky Arion (divízia pre výskum)
                           
                           
                                       Percentuálna zmena oproti pred. roku
                                    
                                    
                                       2012
                                    
                                    
                                       2013
                                    
                                    
                                       2014
                                    
                                 
                                       Rast HDP
                                    
                                    
                                       3,0
                                    
                                    
                                       3,9
                                    
                                    
                                       3,5
                                    
                                 
                                       Nezamestnanosť
                                    
                                    
                                       6,2
                                    
                                    
                                       5,3
                                    
                                    
                                       4,9
                                    
                                 
                                       Inflácia
                                    
                                    
                                       5,5
                                    
                                    
                                       6,1
                                    
                                    
                                       5,9
                                    
                                 
                                       REIBOR (46)
                                       
                                    
                                    
                                       4,9
                                    
                                    
                                       5,8
                                    
                                    
                                       5,6
                                    
                                 
                                       LIBOR
                                    
                                    
                                       0,5
                                    
                                    
                                       0,5
                                    
                                    
                                       0,5
                                    
                                 
                                       EURIBOR
                                    
                                    
                                       1,0
                                    
                                    
                                       1,0
                                    
                                    
                                       1,0
                                    
                                 
                                       Mzdy
                                    
                                    
                                       9,2
                                    
                                    
                                       9,7
                                    
                                    
                                       8,4
                                    
                                 
                                       Index výmenného kurzu ISK (TWI (47))
                                    
                                    
                                       4,9
                                    
                                    
                                       5,0
                                    
                                    
                                       5,0
                                    
                                 
                     
                           —
                        
                        
                           Banka takisto robí predpoklady vo vzťahu napríklad ku svojej trhovej pozícii, príležitostiam a hrozbám, interným údajom a vývoju na trhu vrátane tzv. kľúčových očakávaní (48).
                        
                     
                           —
                        
                        
                           Naďalej sa očakáva rast, poháňaný najmä spotrebou (49).
                        
                     
                           —
                        
                        
                           Spotrebu budú naďalej podporovať osobitné opatrenia (skoršie vyplácanie dôchodkov a prepočítavania devízových úverov atď.). Okrem toho rastúce ceny bytových nehnuteľností prispejú k posilneniu finančnej situácie domácností. Aj pokles nezamestnanosti pomôže naštartovať spotrebu.
                        
                     
                           —
                        
                        
                           Od roku 2008 počas finančnej krízy bol percentuálny podiel investícií na HDP pod 50-ročným minimom. Očakáva sa však, že počas zvyšku obdobia reštrukturalizácie bude postupne stúpať.
                        
                     
                           —
                        
                        
                           V súlade s očakávaním nárastu investičnej aktivity banka očakáva, že počas reštrukturalizačného obdobia sa zvýši dopyt po nových úveroch a zväčší sa jej úverové portfólio.
                        
                     
                           —
                        
                        
                           Dovoz porastie rýchlejšie ako vývoz, na konci prognózovaného obdobia sa však dostanú do rovnováhy.
                        
                     
                           —
                        
                        
                           Kľúčovú pozíciu v podnikateľskom a reštrukturalizačnom pláne banky majú inflácia a úrokové sadzby (50). Predpokladá sa, že inflácia zostane počas obdobia predpovede na vysokej úrovni.
                        
                     
                           —
                        
                        
                           Počas obdobia prognózy sa očakáva oslabovanie koruny o 5 % v priemere.
                        
                     
                           —
                        
                        
                           Banka Arion vyjadrila vo vzťahu k stratégii uvoľňovania kontrol kapitálu pochybnosti a predpokladá, že počas obdobia predpovede ostanú v platnosti (51).
                        
                     
         i)   Určenie dlhodobého strategického smerovania, optimalizácia činností a obmedzenie rizikovej expozície
   
               (107)
            
            
               Kvôli rýchlej transformácii zo severoeurópskej banky pôsobiacej v trinástich krajinách na banku, ktorá poskytuje služby len na Islande, musela banka Arion riešiť veľké množstvo vnútorných aj vonkajších výziev, ktoré bolo potrebné riešiť a prekonať. Jedna z výziev bolo precenenie aktív prevedených z banky Kaupthing na banku Arion. Zredukovaná musela byť aj infraštruktúra banky a banka sa musela prispôsobiť novej hospodárskej realite, v ktorej sa mnoho firiem, jednotlivcov a domácností ocitlo v situácii, keď sa podstatným spôsobom obmedzila ich schopnosť splácať svoje dlhy.
            
         
               (108)
            
            
               Viaceré z početných výziev, ktorým banka čelila, tak priamo vyplývali z okolností, ktoré podmienili jej vznik. Prevod domácich aktív a záväzkov z majetku banky Kaupthing na banku Arion znamenal pre banku Arion aj príchod niekoľkých nevýhodných rizikových expozícií. Avšak v rámci rozsiahleho úsilia o prispôsobenie fungovania banky Arion novej hospodárskej realite sa podarilo znížiť rizikovú expozíciu banky na zvládnuteľnú úroveň. Ťažiskom tohto úsilia bolo:
               
                           —
                        
                        
                           Vymáhanie nesplácaných úverov (52).
                        
                     
                           —
                        
                        
                           Znižovanie menovej nerovnováhy (53).
                        
                     
                           —
                        
                        
                           Znižovanie podielu úverovej angažovanosti voči veľkým a prepojeným klientom (54).
                        
                     
                           —
                        
                        
                           Zvyšovanie úrovne kapitálu (55).
                        
                     
                           —
                        
                        
                           Navyšovanie termínovaných vkladov a zabezpečovanie alternatívnych zdrojov financovania (56).
                        
                     
                           —
                        
                        
                           Znižovanie inflačných rizík vyplývajúcich z nestability indexu spotrebiteľských cien (CPI) (57).
                        
                     
         
               (109)
            
            
               V priebehu roka 2010 bolo stanovené dlhodobé strategické smerovanie banky. Podľa údajov banky portfólio jej zákazníkov už inklinuje k jej cieľu stať sa pro-klientskou bankou a prevláda presvedčenie, že takýto model bankovníctva je možné uplatniť v celom rozsahu.
            
         
               (110)
            
            
               Organizačná štruktúra banky bola po jej zriadení zjednodušená (58). Zavedené boli normy správy a riadenia, ktoré zabezpečujú poskytovanie informácií, transparentnosť a zvýšenú zodpovednosť. Posilnili sa úlohy a funkcie podporných divízií, najmä riadenia rizík. Táto divízia je nezávislá a centralizovaná a podlieha priamo generálnemu riaditeľovi. Generálny riaditeľ a predstavenstvo zodpovedajú za určovanie a komunikovanie úrovne podstupovania rizika v rámci činností banky. Úroveň podstupovania rizika sa premieta do obmedzení a cieľov angažovanosti, ktoré monitoruje útvar riadenia rizík. Ten svoje zistenia pravidelne predkladá generálnemu riaditeľovi a predstavenstvu.
            
         
               (111)
            
            
               FME si vybral banku Arion, aby prevzala všetky záväzky z vkladov sporiteľne Reykjavík Savings Bank (SPRON). V apríli 2009 banka získala regionálnu sporiteľňu Mýrasýsla Savings Bank (SPM) vrátane jej všetkých aktív a niektorých záväzkov, napr. vkladov (59). Tieto kroky rozšírili okruh zákazníkov banky Arion o 22 000 nových klientov bez rozšírenia existujúcej siete jej pobočiek.
            
         
               (112)
            
            
               22. decembra 2011 získala banka Arion bývalý hypotekárny fond pre inštitucionálnych investorov banky Kaupthing (Kaupthing Mortgages Institutional Investor Fund), KMIIF (v súčasnosti nazvaný Arion Bank Mortgages Institutional Investor Fund, AMIIF) (60).
            
         
               (113)
            
            
               V roku 2012 sa uskutoční fúzia depozitára cenných papierov Verdis (100 %-nej dcérskej spoločnosti banky Arion) s bankou Arion. […].
            
         ii)   Dosiahnutie a udržanie silnej kapitálovej pozície a uspokojivej ziskovosti
   
               (114)
            
            
               Podľa údajov z tabuľky 4 je banka Arion od svojho zriadenia zisková. Ukazovateľ návratnosti vlastného kapitálu (ROE) sa pohybuje v intervale 10,5 a 16,7 %.
               
                  Tabuľka 4
               
               
                  Finančný prehľad rokov 2009 – 2011 a predpoveď na roky 2012 – 2014
               
               
                  (Údaje za materskú spoločnosť. Vplyv dcérskych spoločností sa zohľadňuje cez položku ostatné príjmy. Sumy v mil. ISK)
               
               
                            
                        
                        
                           2009
                        
                        
                           2010
                        
                        
                           2011
                        
                        
                           2012
                        
                        
                           2013
                        
                        
                           2014
                        
                     
                           Čisté úrokové výnosy
                        
                        
                           14 258
                        
                        
                           24 440
                        
                        
                           25 480
                        
                        
                           […]
                        
                        
                           […]
                        
                        
                           […]
                        
                     
                           Zmena ocenenia úverov
                        
                        
                           9 642
                        
                        
                           29 722
                        
                        
                           20 037
                        
                        
                           […]
                        
                        
                           […]
                        
                        
                           […]
                        
                     
                           Príjem z poplatkov
                        
                        
                           3 914
                        
                        
                           3 379
                        
                        
                           4 454
                        
                        
                           […]
                        
                        
                           […]
                        
                        
                           […]
                        
                     
                           Čisté finančné príjmy
                        
                        
                           13 460
                        
                        
                           – 5 681
                        
                        
                           1 223
                        
                        
                           […]
                        
                        
                           […]
                        
                        
                           […]
                        
                     
                           Ostatné príjmy
                        
                        
                           1 713
                        
                        
                           1 047
                        
                        
                           4 364
                        
                        
                           […]
                        
                        
                           […]
                        
                        
                           […]
                        
                     
                           Celkové príjmy
                        
                        
                           42 988
                        
                        
                           52 908
                        
                        
                           55 559
                        
                        
                           […]
                        
                        
                           […]
                        
                        
                           […]
                        
                     
                           Prevádzkové náklady
                        
                        
                           – 13 133
                        
                        
                           – 14 226
                        
                        
                           – 15 791
                        
                        
                           […]
                        
                        
                           […]
                        
                        
                           […]
                        
                     
                           Strata
                        
                        
                           – 14 470
                        
                        
                           – 23 067
                        
                        
                           – 26 582
                        
                        
                           […]
                        
                        
                           […]
                        
                        
                           […]
                        
                     
                           Čisté príjmy pred zdanením
                        
                        
                           15 384
                        
                        
                           15 614
                        
                        
                           13 186
                        
                        
                           […]
                        
                        
                           […]
                        
                        
                           […]
                        
                     
                           Dane a bankový odvod
                        
                        
                           – 2 414
                        
                        
                           – 2 897
                        
                        
                           – 2 692
                        
                        
                           […]
                        
                        
                           […]
                        
                        
                           […]
                        
                     
                           Čisté príjmy
                        
                        
                           12 971
                        
                        
                           12 717
                        
                        
                           10 494
                        
                        
                           […]
                        
                        
                           […]
                        
                        
                           […]
                        
                     
                           Návratnosť vlastného kapitálu (ROE)
                        
                        
                           16,7 %
                        
                        
                           13,4 %
                        
                        
                           10,5 %
                        
                        
                           [10-20] %
                        
                        
                           [5-15] %
                        
                        
                           [5-15] %
                        
                     
                           Čisté úrokové výnosy
                        
                        
                           …
                        
                        
                           …
                        
                        
                           3,6 %
                        
                        
                           […] %
                        
                        
                           […] %
                        
                        
                           […] %
                        
                     
                           Pomer nákladov a výnosov
                        
                        
                           …
                        
                        
                           …
                        
                        
                           44,8 %
                        
                        
                           […] %
                        
                        
                           […] %
                        
                        
                           […] %
                        
                     
         
               (115)
            
            
               V priebehu rokov 2009 – 2011 mali mimoriadne položky významný dosah na výkaz ziskov a strát, najmä pokiaľ ide o zmenu ocenenia úverov. Islandské orgány poskytli informácie o celkovom objeme úverov a súvisiacich zľavách získaných zo starej banky (61). Celková hodnota objem istiny prevedených úverov dosahovala sumu 1 230 miliárd ISK a ich účtovná hodnota bola 459 miliárd ISK. Celková zľava teda dosiahla úroveň približne 771 miliárd ISK. Keď na to boli vhodné podmienky, pristúpilo sa k preceneniu úverov, čo viedlo k zmene ich hodnoty v súlade s údajmi uvedenými v tabuľke 4 (62). Odhaduje sa, že zmeny v ocenení úverov budú počas zostávajúceho obdobia reštrukturalizácie nepodstatné. Ziskovosť banky tak už viac nebude závisieť od tejto mimoriadnej položky.
            
         
               (116)
            
            
               Kapitálové požiadavky, ktoré FME stanovil ako podmienku udelenia licencie na poskytovanie finančných služieb pre banku Arion, zneli: 12 % kapitálu Tier 1 a 16 % celkového kapitálu (ukazovateľ kapitálovej primeranosti CAD). Politika banky v oblasti kapitálu sa zameriava na udržanie si silnej kapitálovej základne na podporu rozvoja podnikania a na plnenie zákonných kapitálových požiadaviek, a to aj v problematických časoch. Dlhodobé kapitálové plánovanie banky sa v súčasnosti odvíja od referenčnej hodnoty […] % pre kapitál Tier 1 a celkového ukazovateľa kapitálovej primeranosti CAD […] %. Kapitálová pozícia banky Arion sa počas rokov 2009 až 2011 postupne posilňovala a presiahla kapitálové požiadavky FME, ako aj interné ciele banky. Na konci roku 2011 bol ukazovateľ kapitálovej primeranosti CAD banky Arion na úrovni 20,5 % s 15,7-percentným podielom kapitálu Tier 1.
               
                  Tabuľka 5
               
               
                  Podiely kapitálu na roky 2009 – 2011 a predpoveď na roky 2012 – 2014
               
               
                  (Údaje za materskú spoločnosť. Vplyv dcérskych spoločností sa zohľadňuje cez položku ostatné príjmy. Sumy v mil. ISK)
               
               
                            
                        
                        
                           2009
                        
                        
                           2010
                        
                        
                           2011
                        
                        
                           2012
                        
                        
                           2013
                        
                        
                           2014
                        
                     
                           Kapitál Tier 1
                        
                        
                           88 302
                        
                        
                           98 715
                        
                        
                           106 459
                        
                        
                           […]
                        
                        
                           […]
                        
                        
                           […]
                        
                     
                           Kapitál Tier 2
                        
                        
                           29 543
                        
                        
                           26 257
                        
                        
                           32 105
                        
                        
                           […]
                        
                        
                           […]
                        
                        
                           […]
                        
                     
                           Celkový kapitál
                        
                        
                           117 845
                        
                        
                           124 972
                        
                        
                           138 564
                        
                        
                           […]
                        
                        
                           […]
                        
                        
                           […]
                        
                     
                           Rizikovo vážené aktíva
                        
                        
                           685 702
                        
                        
                           678 563
                        
                        
                           675 998
                        
                        
                           […]
                        
                        
                           […]
                        
                        
                           […]
                        
                     
                           Podiel kapitálu Tier 1
                        
                        
                           12,9 %
                        
                        
                           14,5 %
                        
                        
                           15,7 %
                        
                        
                           [15-20] %
                        
                        
                           [15-20] %
                        
                        
                           [15-20] %
                        
                     
                           Ukazovateľ CAD
                        
                        
                           17,2 %
                        
                        
                           18,4 %
                        
                        
                           20,5 %
                        
                        
                           [20-25] %
                        
                        
                           [20-25] %
                        
                        
                           [20-25] %
                        
                     
         
               (117)
            
            
               Podľa odhadov banky uvedených v správe ICAAP z apríla 2012 banka potrebuje […] miliárd ISK na pokrytie svojej rizikovej angažovanosti. Banka má vlastné zdroje v objeme […] miliárd ISK a má teda kapitálový vankúš vo výške […] miliárd ISK. Po zvážení súčasnej rizikovo váženej hodnoty to znamená podiel kapitálu […] %.
            
         
               (118)
            
            
               Banka Arion sa rozhodla nevyplácať dividendy do roku 2013. Zmena tohto prístupu je možná len v spolupráci s FME a len v prípade, že banka Arion a FME spoločne dôjdu k záveru, že sa podarilo dosiahnuť udržateľný obrat v islandskom hospodárstve.
            
         iii)   Udržanie solídnej likviditnej pozície a zlepšenie štruktúry finančných zdrojov
   
               (119)
            
            
               V oblasti likvidity stanovil FME požiadavky, že banka musí držať zabezpečené likviditné rezervy aspoň v objeme 20 % z vkladov a hotovostné rezervy vo výške 5 % okamžite splatných vkladov. Okrem toho Islandská centrálna banka stanovila pravidlá o likvidite úverových inštitúcií (63), podľa ktorých sa likvidné aktíva a záväzky banky klasifikujú podľa typov, splatnosti a priradených rizikových kategórií. Úverové inštitúcie musia mať likvidné aktíva v objeme presahujúcom záväzky splatné do jedného mesiaca a od jedného mesiaca do troch mesiacov. Tieto pravidlá predpokladajú určité záťažové testy, pri ktorých sa redukuje hodnota rozličných položiek vlastného kapitálu, ale pri ktorých sa na jednej strane predpokladá, že všetky záväzky bude potrebné uhradiť v lehote splatnosti a na druhej strane sa počíta s tým, že časť iných záväzkov, ako sú vklady, bude potrebné uhradiť vo veľmi krátkej lehote alebo okamžite.
            
         
               (120)
            
            
               Ukazovatele likvidity banky Arion v rokoch 2011 a 2012 sú zobrazené v grafe pod textom. Je zjavné, že banka si udržiavala pevnú likviditnú pozíciu. Požiadavky FME splnila s rezervou v prípade ukazovateľa podielu hotovostných prostriedkov aj v prípade širšej požiadavky týkajúcej sa zabezpečenej likvidity. Z plánu banky na roky 2012 až 2014 vyplýva, že banka udrží ukazovateľ podielu hotovostných prostriedkov v intervale […] – […] % a podiel likvidity […] – […] %. Banka Arion takisto splnila pravidlá likvidity CBI, nakoľko jej ukazovatele likvidity (na obdobie viac ako 1 a menej ako 3 mesiace) na konci rokov 2009 až 2011 boli v rozmedzí 1,5 – 2,1.
               
                  Graf 1
               
               
                  Ukazovatele likvidity banky Arion 2011 – 2012
               
               [
                     Graf zobrazujúci ukazovatele likvidity banky Arion podľa pravidiel FME
                  
               
               Hodnoty sa neuverejňujú z dôvodu obchodného tajomstva]
            
         
               (121)
            
            
               I keď požiadavky týkajúce sa likvidity podľa pravidiel Basel III zatiaľ nie sú povinné, banka Arion začala dobrovoľne podľa týchto pravidiel monitorovať pomer pokrytia likvidity (LCR) (64). Jej ukazovateľ LCR bol v roku 2011[…] %.
            
         
               (122)
            
            
               Banka Arion je vo veľkom rozsahu financovaná z vkladov, prijali sa však opatrenia na diverzifikáciu financovania prostredníctvom emisie krytých dlhopisov. V novembri 2011 získala banka Arion od FME licenciu na vydávanie regulovaných krytých dlhopisov. Vo februári 2012 skompletizovala program krytých dlhopisov v objeme 1 miliardy EUR. Tieto finančné zdroje sa použijú na financovanie hypoték banky Arion. Ako bolo uvedené, na konci roku 2011 banka Arion odkúpila hypotekárny fond KMIIF, čím prevzala kryté dlhopisy v nesplatenom objeme 127 miliárd ISK a pokračovala v ich vydávaní. Banka je presvedčená, že vydávanie krytých dlhopisov na domácich trhoch pokryje jej refinančné potreby a poskytne zdroje na nové úvery počas obdobia rokov 2012 – 2016.
            
         iv)   Reštrukturalizácia portfólií úverov domácností a firemných klientov
   
               (123)
            
            
               Jednou z najdôležitejších úloh, pred ktorými stál islandský finančný sektor, bola reštrukturalizácia dlhov domácností a firiem. Ide o komplexnú a citlivú záležitosť s mnohými finančnými, hospodárskymi a etickými aspektmi.
            
         
               (124)
            
            
               Podľa podkladov poskytnutých bankou Arion bola reštrukturalizácia portfólia úverov jedna z popredných priorít a banka sa domnieva, že patrila medzi lídrov riešenia úverov firiem a domácností a dosahovala v tejto oblasti dobrý pokrok. Útvar vymáhania firemných úverov v banke vznikol v roku 2009 a na riadenie prevzatých aktív boli zriadené správcovské spoločnosti. Banka zaviedla škálu personalizovaných riešení s cieľom pomôcť domácnostiam a jednotlivcom pri splácaní ich dlhov.
            
         
               (125)
            
            
               Firemní klienti, ktorí neboli schopní splácať svoje záväzky, vstúpili do programu vymáhania dlhu banky Arion. Cieľom programu je prinavrátiť nesolventným spoločnostiam ich schopnosť splácať dlhy po ozdravení súvahy, čím sa im umožní ďalej podnikať a prispievať k rozvoju hospodárstva. Na konci roku 2011 bolo v programe na vymáhanie firemných úverov banky Arion 986 spoločností, pričom v 871 prípadoch sa podarilo nájsť riešenie. Podľa názoru banky sa reštrukturalizáciu dlhov firemnej klientely podarí vo veľkom rozsahu ukončiť ku koncu roku 2012.
            
         
               (126)
            
            
               Pokiaľ ide o reštrukturalizáciu dlhov domácností, výhody balíka na riešenie dlhov banky Arion využilo viac ako 14 000 individuálnych zákazníkov. Balík zahŕňal aj špeciálny program čiastočného odpustenia dlhov. Na konci roku 2010 banka vytvorila špecializovanú službu dlhového poradenstva pre individuálnych klientov. Podľa názoru banky bol tento krok nevyhnutý s ohľadom na vysoký počet ťažko vymožiteľných pohľadávok, ktoré bolo treba riešiť. Banka plánuje dokončiť reštrukturalizáciu dlhov domácností v roku 2012.
            
         
               (127)
            
            
               Cieľom programu vymáhania pohľadávok je zlepšenie kvality aktív. Podiel nesplácaných úverov klesol z 37 % na konci roku 2010 na 13 % na konci roku 2011. Na konci roku 2011 bolo 56 % úverov v portfóliu banky klasifikovaných ako štandardné, 18 % ako štandardné úvery s výhradou, 13 % ako neštandardné a 13 % ako nesplácané.
            
         v)   Opatrenia na obmedzenie devízových nerovnováh
   
               (128)
            
            
               Devízové úvery (FX) v úverovom portfóliu sa delia na FX/FX úvery a FX/ISK úvery. FX/FX úvery sú úvery, pri ktorých zákazník vytvára devízový príjem, zatiaľ čo FX/ISK úvery sú úvery v cudzej mene, pri ktorých zákazník vytvára príjem v ISK. Devízové nerovnováhy banky Arion spôsobujú najmä FX/ISK úvery. Počas rokov 2010 a 2011 banka Arion uskutočnila pokrok smerom k zníženiu svojich devízových nerovnováh. Počas roku 2012 sa nerovnováhy budú naďalej zmierňovať vďaka postupnej konverzii úverov jednotlivcov v zahraničných menách na úvery v ISK a opatreniam stimulujúcim spoločnosti s obmedzenými príjmami v zahraničných menách, aby transformovali svoje úvery na úvery v ISK. Vo vzťahu k devízovým úverom panuje naďalej právna neistota, banka Arion však plánuje znížiť FX/ISK nerovnováhu tak, aby bola na konci roka 2012 v súlade s požiadavkami CBI.
            
         vi)   Racionalizácia siete pobočiek a dosiahnutie nákladovej efektívnosti
   
               (129)
            
            
               Podľa názoru banky Arion pôsobí na islandskom trhu v porovnaní s porovnateľnými hospodárstvami príliš veľa bánk. Banky budú nútené znižovať náklady, ak si budú chcieť zachovať svoju konkurencieschopnosť. Banka Arion sa zamerala na kontrolu svojej úrovne nákladov a domnieva sa, že bola v popredí veľmi potrebnej racionalizácie vo finančnom sektore.
            
         
               (130)
            
            
               Banka Arion zjednodušila podnikanie znížením počtu zamestnancov a racionalizáciou siete pobočiek. V marci 2011 bola dokončená racionalizácia siete pobočiek zlúčením troch pobočiek v Reykjavíku do jednej. Celkovo bolo zatvorených 15 pobočiek a sieť zostávajúcich 24 pobočiek je podľa banky nákladovo efektívna a súčasne si udržiava vysokú úroveň napĺňania potrieb zákazníkov. V súvislosti s uvedenými zmenami banka Arion zredukovala počet svojich zamestnancov približne o 10 % počas roku 2011. Úroveň nákladov je prísne kontrolovaná a pomer prevádzkových nákladov k prevádzkovým výnosom bol už v materskej spoločnosti znížený v roku 2011 na 45 % a počas obdobia rokov 2012 až 2014 bude ešte mierne znížený na […] %.
            
         3.5.2.   Schopnosť dosiahnuť životaschopnosť v prípade základného a záťažového scenára
   
   
               (131)
            
            
               V reštrukturalizačnom pláne s odkazom na správu ICAAP bol predložený záťažový scenár pre banku Arion, ktorý skúma schopnosť banky dosiahnuť dlhodobú udržateľnosť podľa rozličných scenárov a rizikových expozícií.
            
         3.5.2.1.   Základný scenár
   
   
               (132)
            
            
               Reštrukturalizačný plán opísaný v predchádzajúcom texte vrátane predpokladov, z ktorých vychádza, predstavujú základný scenár.
            
         3.5.2.2.   Záťažový scenár
   
   
               (133)
            
            
               Reštrukturalizačný plán obsahuje záťažový scenár, v rámci ktorého je základný scenár podrobený predpokladom „predĺženej hlbokej recesie“ (ďalej ako PDR z anglického Prolonged Deep Recession), ktoré vychádzajú z usmernení FME. Cieľom záťažového testu je preskúmať, ako sa budú vyvíjať príjmy, straty z úverov, kapitálové požiadavky, dostupný kapitál/kapitálové vankúše a likviditné pozície banky Arion v prípade zhoršených ekonomických podmienok. Rozdiel je, že predpoklady v scenári PDR pre rok 2009 sú teraz predpokladmi pre rok 2012 atď. Predpoklady sú zhrnuté v tabuľke 6.
               
                  Tabuľka 6
               
               
                  Hlavné predpoklady scenára predĺženej hlbokej recesie (65)
                  
               
               
                           (v %)
                        
                     
                            
                        
                        
                           2012
                        
                        
                           2013
                        
                        
                           2014
                        
                     
                           Rast HDP
                        
                        
                           – 16,0
                        
                        
                           – 3,9
                        
                        
                           – 2,8
                        
                     
                           Miera nezamestnanosti
                        
                        
                           10,6
                        
                        
                           16,6
                        
                        
                           16,9
                        
                     
                           Inflácia
                        
                        
                           9,7
                        
                        
                           0,1
                        
                        
                           0,3
                        
                     
                           REIBOR
                        
                        
                           10,0
                        
                        
                           7,0
                        
                        
                           8,0
                        
                     
         
               (134)
            
            
               Záťažový scenár sa odvíja od nepravdepodobných, ale možných zmien v hospodárskom prostredí, v ktorom banka Arion pôsobí. Ziskovosť Arion banky bude určite negatívne ovplyvnená nepriaznivými podmienkami scenára predĺženej hlbokej recesie a jej ukazovateľ ROE sa významne zníži (66). I tak však vygeneruje určitý zisk a nakoľko dôjde k zmenšeniu úverového portfólia a v rovnakom čase rizikovo vážených aktív banky Arion, jej kapitálové pozícia nebude nepriaznivo ovplyvnená (67). Aj likviditná pozícia banky sa udrží dostatočne nad minimálnymi požiadavkami.
            
         
               (135)
            
            
               Správa ICAAP sa zakladá na finančných údajoch z 31. decembra 2011. Podľa tejto správy sa banka Arion domnieva, že na základe Pilieru I a Pilieru II je na krytie rizikovej expozície banky Arion potrebný kapitál vo výške […] miliárd ISK. 16 % rizikovo vážených aktív (RWA) dosahuje sumu […] miliárd ISK. Banka má vlastný kapitál v sume […] miliárd ISK a má teda kapitálový vankúš […] miliárd ISK. Pri hodnotení kapitálu sa zohľadňujú stresové faktory vrátane dosahu na úverové portfólio banky Arion. Podľa správy ICCAP sa rizikový manažment banky zameriava na identifikáciu, hodnotenie a meranie všetkých prítomných rizík, ktorým banka čelí, pričom riziká sú zoskupené do 4 kategórií. úverové riziko (vrátane rizika koncentrácie), trhové riziko, prevádzkové riziko a ostatné riziká (vrátane rizika likvidity, podnikateľského rizika a politického a právneho rizika). V tabuľke 7 sa uvádzajú rozličné rizikové faktory zohľadnené v hodnotení kapitálu.
               
                  Tabuľka 7
               
               
                  Výsledky ICAAP vo vzťahu k hodnoteniu kapitálu, sumy v miliardách ISK
               
               
                            
                        
                        
                           Správa ICAAP
                           31.12.2011
                        
                     
                           
                              Kapitálová požiadavka (Pilier I)
                           
                        
                        
                           […]
                        
                     
                           Koncentrácia na jeden subjekt
                        
                        
                           […]
                        
                     
                           Koncentrácia na sektor
                        
                        
                           […]
                        
                     
                           Riziko úrokovej sadzby v účtovníctve bánk
                        
                        
                           […]
                        
                     
                           Devízové riziká kategórie C, D, E
                        
                        
                           […]
                        
                     
                           Daňové orgány
                        
                        
                           […]
                        
                     
                           Oceňovacie riziká – nekótované akcie
                        
                        
                           […]
                        
                     
                           Oceňovacie riziká – úverové portfólio
                        
                        
                           […]
                        
                     
                           
                              Kapitálové hodnotenie, Pilier II
                           
                        
                        
                           […]
                        
                     
                           
                              Celkové hodnotenie primeranosti kapitálu (Piliere I+II)
                           
                        
                        
                           […]
                        
                     
                           16 % rizikovo vážených aktív (RWA)
                        
                        
                           […]
                        
                     
                           Celkové vlastné zdroje
                        
                        
                           […]
                        
                     
                           Kapitálový vankúš
                        
                        
                           […]
                        
                     
         
               (136)
            
            
               V správe ICAAP sa uvádza, že napriek uskutočnenému pokroku vo vzťahu k stieraniu nerovnováh medzi úvermi v cudzej mene pre zákazníkov a vkladmi v islandskej mene, je potrebné uskutočniť ďalšie opatrenia, aby sa zostatková nerovnováha odstránila v roku 2012. Na konci roku 2011 nerovnováha naďalej prekračovala zákonný limit a potrebná bola výnimka zo strany CBI. Stratégia banky na zníženie jej menovej nerovnováhy sa na jednej strane zameriava na systematickú konverziu úverov v cudzích menách na úvery v ISK v prípade zákazníkov, ktorí nemajú príjmy v zahraničných menách, a na druhej strane na zabezpečovanie proti riziku menovej nestability prostredníctvom dohôd s CBI a menových swapov s islandskými zákazníkmi.
            
         
               (137)
            
            
               Jedným z najvýznamnejších rizikových faktorov banky je riziko spojené s likviditou. Vyplýva zo skutočnosti, že splatnosť úverov presahuje trvanie viazanosti vkladov. Stratégiou banky je pozorne monitorovať svoju likviditnú pozíciu a predlžovať splatnosť na strane záväzkov. Dosahuje to sledovaním vernosti vkladov (68) a diverzifikáciou svojich zdrojov. Podľa vnútorných požiadaviek banky Arion by podiel zabezpečenej likvidity nemal poklesnúť pod […] % vkladov a minimálny podiel hotovostných prostriedkov by mal byť […] %, resp. mierne nad úrovňou požadovanou FME, t. j. 20 % pre podiel zabezpečenej likvidity a 5 % pre podiel hotovostných prostriedkov. Podľa údajov z grafu 1 v predchádzajúcom texte je zrejmé, že banka s rezervou plní referenčné hodnoty stanovené FME a interne. Banka vykonala záťažové testy svojej likvidity prostredníctvom zatriedenia vkladov do siedmych skupín podľa vernosti a analýzy svojej základne vkladov. Pri predpoklade, že dôjde k okamžitému uvoľneniu kontrol kapitálu, podiel zabezpečenej likvidity banky Arion by […]. Podiel hotovostných prostriedkov by […]. Banka však zostavila pohotovostné plány na riešenie možnej krízy zdrojov financovania. Medzi iným by […].
            
         3.5.3.   Stratégia ukončenia angažovanosti/splatenie pohľadávok štátu
   
   
               (138)
            
            
               Ako bolo uvedené v predchádzajúcom texte, príspevok vo forme kapitálu Tier II potrvá 10 rokov od 30. decembra 2009. Vo vzťahu k odplate je v ňom dohodnuté zvyšovanie úrokových sadzieb po piatich rokoch (t. j. od 2014) z 400 bb na 500 bb nad EURIBOR. Podľa islandských orgánov by toto navýšenie malo motivovať banku, aby príspevok do toho času vrátila.
            
         
               (139)
            
            
               Vo vzťahu k 13-percentnej majetkovej účasti, ktorú má štát v banke Arion, majetkové účasti štátu vo finančných podnikoch spravuje spoločnosť Icelandic State Financial Investments (ISFI – finančné investície islandského štátu) (69). Zo štátneho rozpočtu na rok 2012 vyplýva, že vláda získala súhlas na odpredaj svojej majetkovej účasti v sporiteľniach, avšak vo vzťahu k podielom štátu v troch hlavných bankách zatiaľ rozhodnutie nepadlo. Zodpovedný minister však vytvoril pracovnú skupinu, ktorá má preskúmať možné spôsoby odpredaja akcií v komerčných bankách. Vláda uviedla, že i keď nemá snahu znížiť svoj majetkový podiel v banke Landsbankinn pod dve tretiny akciového kapitálu banky, podiely v bankách Arion a Íslandsbanki možno čoskoro ponúkne na predaj alebo predá ako celok s podielmi majoritných akcionárov, ak sa títo rozhodnú ich predať, po splnených určitých základných podmienok.
            
         
               (140)
            
            
               Špeciálna facilita likvidity uplynie už 31. decembra 2014, čo má súvis so splatnosťou dlhopisu SPRON.
            
         4.   DÔVODY NA ZAČATIE KONANIA VO VECI FORMÁLNEHO ZISŤOVANIA
   
               (141)
            
            
               Dozorný úrad vo svojom rozhodnutí o začatí konania predbežne posúdil, že opatrenia islandského štátu týkajúce sa kapitalizácie banky Arion a takisto facilita likvidity predstavujú štátnu pomoc podľa článku 61 Dohody o EHP. Okrem toho nevylúčil, že štátna pomoc bola súčasťou systému ochrany vkladov. Dozorný úrad v tomto rozhodnutí s konečnou platnosťou zaujme stanovisko k týmto opatreniam, ktoré majú vplyv na toto posúdenie.
            
         
               (142)
            
            
               Pokiaľ ide o zlučiteľnosť opatrení posúdených v rozhodnutí o začatí konania, dozorný úrad zastáva názor, že konečné stanovisko je možné prijať len na základe reštrukturalizačného plánu, ktorý dozorný úrad nemal k dispozícii v čase začatia konania vo veci formálneho zisťovania 15. decembra 2010. Dozorný úrad vyslovil pochybnosti o zlučiteľnosti pomoci najmä v dôsledku toho, že ani viac ako rok po zriadení banky Arion nebol k dispozícii reštrukturalizačný plán.
            
         4.1.   Pripomienky zainteresovaných strán
   
   
               (143)
            
            
               Dozorný úrad dostal vyhlásenia v mene veriteľov starej banky, v ktorých sa uvádza, že by mali mať postavenie zainteresovaných strán a že pravdepodobne predložia ďalšie pripomienky v neskoršom štádiu.
            
         4.2.   Pripomienky islandských orgánov
   
   
               (144)
            
            
               Islandské orgány akceptovali skutočnosť, že opatrenia prijaté v súvislosti s vytvorením novej banky Kaupthing, teraz banky Arion, predstavujú štátnu pomoc. Islandské orgány však zastávajú názor, že opatrenia sú zlučiteľné s Dohodou o EHP na základe článku 61 ods. 3 písm. b) Dohody, pretože sú nevyhnutné, proporčné a primerané z hľadiska nápravy vážnej poruchy fungovania islandského hospodárstva. Islandské orgány tvrdia, že predmetné opatrenia sú v každom ohľade v súlade s princípmi ustanovenými v usmerneniach Dozorného úradu pre štátnu pomoc. Takisto tvrdia, že pomoc je nevyhnutná a obmedzuje sa na najmenší potrebný rozsah.
            
         
               (145)
            
            
               Islandské orgány navyše zdôrazňujú, že bývalí akcionári banky Kaupthing prišli o všetky svoje akcie a nedostali za ne od štátu náhradu, že pomoc je navrhnutá tak, aby sa minimalizovali negatívne externé vplyvy na konkurentov, a že podmienky úverov (kapitál Tier II) sú porovnateľné s podmienkami na trhu.
            
         
               (146)
            
            
               Islandské orgány nesúhlasia s posúdením, že ochrana vkladov predstavuje štátnu pomoc.
            
         4.3.   Záväzky islandských orgánov
   
   
               (147)
            
            
               Islandské orgány predložili viacero záväzkov, väčšina z nich sa týkala narúšania hospodárskej súťaže v dôsledku poskytnutia posudzovanej pomoci. Tieto záväzky sa uvádzajú v prílohe.
            
         II.   POSÚDENIE
   
   1.   PRÍTOMNOSŤ ŠTÁTNEJ POMOCI
   
               (148)
            
            
               V článku 61 ods. 1 Dohody o EHP sa uvádza:
               „Ak nie je touto dohodou ustanovené inak, pomoc poskytovaná členskými štátmi ES, štátmi EZVO alebo akoukoľvek formou zo štátnych prostriedkov, ktorá narúša hospodársku súťaž alebo hrozí narušením hospodárskej súťaže tým, že zvýhodňuje určité podniky alebo výrobu určitých druhov tovaru, je nezlučiteľná s fungovaním tejto dohody, pokiaľ ovplyvňuje obchod medzi zmluvnými stranami.“
            
         
               (149)
            
            
               Dozorný úrad v ďalšom texte posúdi tieto opatrenia (70):
               
                           —
                        
                        
                           počiatočný prevádzkový kapitál poskytnutý novej banke zo strany islandského štátu,
                        
                     
                           —
                        
                        
                           (dočasná) úplná kapitalizácia novej banky štátom,
                        
                     
                           —
                        
                        
                           zostatkový 13-percentný podiel na akciovom kapitále banky Arion v rukách štátu po prevode zvyšných 87 % akcií novej banky na veriteľov banky Kaupthing, ako aj
                        
                     
                           —
                        
                        
                           poskytnutie kapitálu Tier II banke zo strany štátu vo forme podriadeného dlhu,
                        
                     Uvedené opatrenia sa v ďalšom texte spoločne označujú ako „kapitalizačné opatrenia“. Okrem toho dozorný úrad posúdi:
               
                           —
                        
                        
                           dohodu o špeciálnej facilite likvidity,
                        
                     
                           —
                        
                        
                           dohodu o swape SPRON,
                        
                     
                           —
                        
                        
                           vyhlásenie islandskej vlády, že sa v plnej miere zaručí za domáce vklady vo všetkých islandských bankách.
                        
                     
         1.1.   Prítomnosť štátnych prostriedkov
   
   
               (150)
            
            
               Tak ako dozorný úrad predbežne konštatoval v rozhodnutí o začatí konania, je zrejmé, že kapitalizačné opatrenia sú financované zo štátnych zdrojov poskytnutých islandskou štátnou pokladnicou. Štátne zdroje sú takisto zreteľne prítomné vo facilite likvidity poskytnutej banke Arion. Pokiaľ ide o dohodu o swape SPRON, štát predpokladal riziko, že by aktíva sporiteľne SPRON/spoločnosti Drómi nepostačovali na pokrytie prevedených záväzkov (vkladov) sporiteľne SPRON. V podstate štát garantoval, že doplatí schodok, čo predpokladá (potenciálny) prevod štátnych zdrojov.
            
         
               (151)
            
            
               Vo vzťahu k ochrane vkladov dozorný úrad podčiarkuje od počiatku, že jeho posúdenie sa obmedzuje na dodatkovú ochranu vkladov opísanú v predchádzajúcom texte, ktorú v podstate tvorí vyhlásenie islandskej vlády, že vklady v domácich komerčných bankách a sporiteľniach a ich pobočkách na Islande budú chránené v plnej výške.
            
         
               (152)
            
            
               Týmto posúdením nie je dotknuté stanovisko dozorného úradu o zlučiteľnosti zákona č. 98/1999 a krokov islandskej vlády a Fondu na ochranu vkladateľov a investorov (TIF) počas finančnej krízy s právnymi predpismi EHP, najmä so smernicou 94/19/ES. Pokiaľ ide o uplatnenie smerníc 97/9/ES a 94/19/ES, dozorný úrad zastáva názor, že v rozsahu, v akom tieto opatrenia predstavujú štátnu pomoc, by použitie štátnych zdrojov na splnenie povinností podľa právnych predpisov EHP nevyvolalo vo všeobecnosti pochybnosti o súlade s článkom podľa článku 61 Dohody o EHP. Tieto opatrenia preto z hľadiska tohto rozhodnutia nemajú význam.
            
         
               (153)
            
            
               Dozorný úrad v rozhodnutí o začatí konania uviedol, že podrobnejšie preskúma, či sú vyhlásenia islandského štátu uvedené v predchádzajúcom texte dostatočne konkrétne a právne záväzné, aby vznikol záväzok poskytnúť štátne zdroje (71). Pri posúdení toho, či boli splnené kritériá, dozorný úrad poznamenáva, že vyhlásenia predstavujú neodvolateľný záväzok poskytnúť verejné zdroje, o čom svedčí skutočnosť, že islandský štát urobil maximum na ochranu vkladateľov. Nielenže zabezpečil vkladateľom prioritné postavenie v prípade uspokojovania z konkurznej podstaty (čo by nepredpokladalo použitie štátnych zdrojov), ale takisto sa jednoznačne vyjadril, že by nedopustil, aby vkladatelia utrpeli nejaké straty. Celoplošná vládna ochrana všetkých vkladov v domácich komerčných bankách a sporiteľniach sa okrem toho odlišuje od akéhokoľvek programu na ochranu vkladov založeného na právnych predpisoch EHP kvôli tomu, že ochrana je v tomto prípade neobmedzená čo do výšky a banky, ktoré takto získajú podporu, nemusia do tohto programu odvádzať finančné príspevky.
            
         
               (154)
            
            
               Spôsob, ako si islandská vláda vykladá svoje vyhlásenie, ilustrujú štátne intervencie vo finančnom sektore, ku ktorým došlo od októbra 2008 a za ktorými stál zámer naplniť toto vyhlásenie. Súčasťou týchto intervencií boli opatrenia na ochranu vkladov vo finančných podnikoch, ako sú zriadenie troch komerčných bánk, prevod vkladov sporiteľne SPRON na banku Arion, prevod vkladov Straumur na banku Íslandsbanki, prevzatie vkladov z 5 sporiteľní v banke Sparisjódabanki Íslands zo strany CBI, prevod vkladov zo sporiteľne Byr na Byr hf, prevod vkladov zo sporiteľne Keflavík na SpKef a štátna záruka za vklady v SpKef po nútenej fúzii s bankou Landsbankinn.
            
         
               (155)
            
            
               Islandské orgány vo viacerých prípadoch, ktoré dozorný úrad v súčasnosti vyšetruje (niektoré boli uvedené v predchádzajúcom texte), argumentovali, že príslušné zvolené opatrenia boli finančne najmenej zaťažujúcou voľbou pre islandský štát ako naplniť svoj záväzok chrániť vklady v plnom rozsahu.
            
         
               (156)
            
            
               Vo svetle uvedených skutočností sa dozorný úrad domnieva, že ide o právne záväzné, konkrétne, bezpodmienečné a pevné reálne opatrenie. Na základe uvedeného dozorný úrad dospel k záveru, že vyhlásenia islandského štátu o tom, že vklady sú zaručené v plnej výške, predstavujú záväzok štátu poskytnúť štátne zdroje v zmysle článku 61 Dohody o EHP.
            
         1.2.   Zvýhodnenie určitých podnikov alebo výroby určitého tovaru
   
   1.2.1.   Zvýhodnenie
   
   
               (157)
            
            
               Po prvé, opatrenie pomoci musí novej banke prinášať výhody, ktoré ju oslobodzujú od nákladov, ktoré bežne znáša zo svojho rozpočtu. V súlade s predbežnými závermi, ku ktorým dospel v rozhodnutí o začatí konania, dozorný úrad naďalej zastáva názor, že každé kapitalizačné opatrenie prináša novej banke výhodu, keďže poskytnutý kapitál by banka nemala k dispozícii bez štátnej intervencie.
            
         
               (158)
            
            
               Pri rozhodovaní o tom, či investícia do podniku, napríklad formou kapitálovej injekcie, predstavuje výhodu, dozorný úrad uplatňuje zásadu investora v trhovom hospodárstve a posudzuje, či by súkromný investor porovnateľnej veľkosti ako posudzovaná spoločnosť podnikajúci za normálnych trhových podmienok vykonal takúto investíciu (72). Pokiaľ ide o kapitalizačné opatrenia v prospech bánk s problémami, od počiatku finančnej krízy bol prístup Európskej komisie (v mnohých prípadoch od prepuknutia finančnej krízy (73)) aj Dozorného úradu (74) vo všeobecnosti taký, že štátne rekapitalizácie bánk predstavujú štátnu pomoc vzhľadom na otrasy a neistotu, ktorá bola charakteristická pre finančné trhy od jesene 2008. Toto všeobecné posúdenie sa uplatňuje najmä na islandské finančné trhy v rokoch 2008 a 2009, kedy skolaboval celý systém. Dozorný úrad preto usudzuje, že kapitalizačné opatrenia priniesli banke Arion výhodu, bez ohľadu na neskorší prevod 87 % podielu akcií novej banky na (vo veľkej miere) veriteľov. Účasť súkromného sektora na kapitalizácii banky Arion zabezpečili v celom rozsahu veritelia starej banky, ktorí sa len usilovali zmierniť svoje straty (75).
            
         
               (159)
            
            
               Podobné posúdenie sa uplatňuje vo vzťahu k špeciálnej facilite likvidity, ktorá bola pôvodne dohodnutá ako súčasť balíka opatrení štátnej pomoci zameraných na obnovenie činnosti zlyhanej banky v novo vytvorenej banke a na podporenie majetkovej účasti veriteľov zlyhanej banky v novej banke. Je evidentné, že štát zakročil preto, lebo nebolo jasné, či si banka Arion dokáže zabezpečiť dostatok likvidity na trhu. Štát preto namiesto toho, aby konal ako súkromný investor, zastúpil úlohu súkromných účastníkov na trhu, ktorí upustili od požičiavania finančným podnikom. Dozorný úrad preto potvrdil svoj predbežný záver z rozhodnutia o začatí konania a špeciálna facilita likvidity podľa jeho názoru prináša banke Arion výhodu.
            
         
               (160)
            
            
               Pokiaľ ide o prevod vkladov zo sporiteľne SPRON a platbu dlhopisom vydaným spoločnosťou Drómi – t. j. dohodu a o swape SPRON, dozorný úrad kladne hodnotí, že vo všeobecnosti transakcia poskytuje banke Arion náhradu iba do výšky objemu prevedených záväzkov. Avšak, celé riziko toho, že hodnota dlhopisu Drómi poklesne pod hodnotu prevedených vkladov, a záväzok uhradiť možný schodok, znáša štát. Zdá sa preto, že banka Arion môže okrem príjmov z úrokových výnosov z dlhopisu získať goodwill a dodatočný trhový podiel bez toho, aby podstupovala riziko. Dozorný úrad konštatuje, že toto znamená výhodu (76).
            
         
               (161)
            
            
               Na záver musí dozorný úrad ešte posúdiť, či dodatočná ochrana vkladov zvýhodňuje banku Arion a celkovo islandské banky. V tejto súvislosti dozorný úrad poznamenáva, že v čase, keď islandské orgány prvýkrát vyhlásili, že zabezpečia ochranu vkladov, nebolo celkom zrejmé, ako bude táto záruka fungovať v praxi, najmä pokiaľ ide o to, aký dosah bude mať takáto intervencia na banku, ktorá viac nebude schopná plniť svoje finančné záväzky voči svojim vkladateľom. Medzitým sa ozrejmilo, že takáto banka nebude chránená pred konkurzom, ale že islandský štát zabezpečí – napríklad formou prevodu vkladov na inú banku a prevzatím zodpovednosti za schodok vo vzťahu k aktívam – že vklady budú vyplatené v plnej výške a že vkladatelia nikdy neprídu o prístup k plnému objemu svojich vkladov.
            
         
               (162)
            
            
               Dozorný úrad sa domnieva, že je druhoradé, akým spôsobom štát zrealizuje neobmedzenú záruku za domáce vklady. Dôležitá je skutočnosť, že prevzal záväzok v neobmedzenom rozsahu zakročiť, ak banka stratí schopnosť vyplácať vklady.
            
         
               (163)
            
            
               Táto neobmedzená záruka zvýhodnila podľa názoru Dozorného úradu banku Arion: po prvé, poskytuje cennú konkurenčnú výhodu – neobmedzenú štátnu záruku a teda významnú záchrannú sieť – v porovnaní s alternatívnymi investičnými príležitosťami a poskytovateľmi. Túto skutočnosť dokresľuje napríklad nedávna správa ministra hospodárskych záležitostí, v ktorej sa uvádza: „Islandské finančné podniky v súčasnosti pôsobia v chránenom prostredí s kontrolami kapitálu a celoplošnou ochranou vkladov. Za týchto podmienok sú bankové vklady prakticky jedinou bezpečnou možnosťou pre islandských sporiteľov“ (77).
            
         
               (164)
            
            
               po druhé, zdá sa zrejmé, že v prípade neexistencie záruky by banka Arion mohla byť vystavená rovnakému hromadnému výberu vkladov ako jej predchodkyňa (78). Banka by preto v prípade neexistencie dodatočnej neobmedzenej ochrany vkladov, ktorú na seba prevzal islandský štát, musela pravdepodobne platiť vyššie úroky (na vyváženie rizika), aby prilákala alebo si len udržala rovnaký objem vkladov. Aj preto dozorný úrad konštatuje, že ochrana vkladov predstavuje pre banku výhodu.
            
         1.2.2.   Selektívnosť
   
   
               (165)
            
            
               Po druhé, opatrenie pomoci musí byť selektívne v tom, že zvýhodňuje „určité podniky alebo výrobu určitého tovaru“. Kapitalizačné opatrenia, facilita likvidity a dohoda o swape SPRON sú selektívne, pretože z nich má prospech len banka Arion.
            
         
               (166)
            
            
               Okrem toho, nakoľko štátna pomoc môže byť selektívna aj v situáciách, keď jeden alebo viac sektorov hospodárstva požíva výhody a ostatné nie, dozorný úrad považuje aj štátnu záruku za vklady, z ktorej má prospech islandský bankový sektor ako celok, za selektívnu. Tento záver takisto vyplýva z úvah uvedených v predchádzajúcom texte, podľa ktorých sú banky zvýhodňované oproti ostatným podnikom, ktoré ponúkajú možnosti sporenia a investovania peňazí.
            
         1.3.   Narušenie hospodárskej súťaže a vplyv na obchod medzi zmluvnými stranami
   
   
               (167)
            
            
               Opatrenia posilňujú postavenie banky Arion v porovnaní s konkurentmi (alebo potenciálnymi konkurentmi) na Islande a v iných štátoch EHP. Banka Arion je podnik, ktorý je v súlade s tým, čo bolo uvedené v predchádzajúcom texte, aktívny na finančných trhoch, ktoré sú v rámci EHP otvorené medzinárodnej hospodárskej súťaži. Zatiaľ čo islandské finančné trhy sú v súčasnosti viac-menej izolované, najmä v dôsledku kontrol kapitálu, cezhraničný obchod a potenciál cezhraničného obchodu je stále prítomný a obchod pravdepodobne narastie po uvoľnení kontrol kapitálu. Na všetky posudzované opatrenia je preto potrebné nazerať ako na narúšajúce hospodársku súťaž a ovplyvňujúce obchod medzi zmluvnými stranami Dohody o EHP (79).
            
         1.4.   Záver
   
   
               (168)
            
            
               Dozorný úrad preto dospel k záveru, že opatrenia islandského štátu týkajúce sa kapitalizácie novej banky a rovnako facilita likvidity, ochrana vkladov a dohoda o swape SPRON zahŕňajú štátnu pomoc banke Arion v zmysle článku 61 ods. 1 Dohody o EHP.
            
         2.   PROCEDURÁLNE POŽIADAVKY
   
               (169)
            
            
               Podľa článku 1 ods. 3 časti I protokolu 3 „Dozorný úrad EZVO bude včas informovaný o všetkých plánoch na poskytnutie alebo zmenu pomoci, aby mohol predložiť svoje pripomienky […]. Príslušný štát nezavedie navrhované opatrenia, kým nebude v rámci konania prijaté konečné rozhodnutie.“
            
         
               (170)
            
            
               Islandské orgány neoznámili Dozornému úradu predmetné opatrenia pomoci, na ktoré sa vzťahuje rozhodnutie o začatí konania, pred ich uplatnením. Dozorný úrad preto dospel k záveru, že islandské orgány nedodržali svoje povinnosti podľa článku 1 ods. 3 časti I protokolu 3. Uplatnenie týchto opatrení pomoci bolo s ohľadom na uvedené protiprávne. Pokiaľ ide o prevzatie sporiteľne SPM bankou Arion, ktoré sa podľa Dozorného úradu udialo bez poskytnutia štátnej pomoci, je potrebné poznamenať, že podľa bodu 41 usmernení o reštrukturalizácii Dozorného úradu a s cieľom zabrániť takému použitiu štátnej pomoci, ktoré narúša hospodársku súťaž, prevzatie konkurenčného podniku bankou je možné uskutočniť len za mimoriadnych okolností a po oznámení Dozornému úradu.
            
         3.   ZLUČITEĽNOSŤ POMOCI
   
               (171)
            
            
               Na úvod dozorný úrad poznamenáva, že i keď je banka Arion novým právnym subjektom zriadeným v roku 2008, je – vo vzťahu k domácim činnostiam – evidentne hospodárskym nástupcom banky Kaupthing v tom zmysle, že medzi týmito dvomi subjektmi jestvuje hospodárska kontinuita. Nakoľko hospodárske činnosti vykonávane bankou Arion od jesene 2008 nemohli pokračovať bez poskytnutia pomoci, dozorný úrad hľadí na banku Arion ako na podnik v ťažkostiach.
            
         
               (172)
            
            
               Navyše posudzované opatrenia sú súčasne záchrannými a reštrukturalizačnými opatreniami. Ako sa uvádza v rozhodnutí o začatí konania, dozorný úrad by pravdepodobne dočasne povolil opatrenia ako zlučiteľnú pomoc na záchranu, ak by boli oznámené pred ich uplatnením, a pred tým, kým by o nich rozhodol s konečnou platnosťou na základe reštrukturalizačného plánu. Keďže však neboli včas oznámené, dozorný úrad začal konanie vo veci formálneho zisťovania a vyžiadal si reštrukturalizačný plán. V súlade s tým, čo bolo uvedené v predchádzajúcom texte, zlučiteľnosť týchto opatrení závisí od toho, či reštrukturalizačný plán spĺňa kritériá stanovené dozorným úradom v príslušných usmerneniach o štátnej pomoci pre podniky v ťažkostiach.
            
         3.1.   Právny základ posúdenia zlučiteľnosti: článok 61 ods. 3 Dohody o EHP a usmernenia Dozorného úradu o reštrukturalizácii
   
   
               (173)
            
            
               Zatiaľ čo štátna pomoc podnikom v ťažkostiach sa bežne posudzuje podľa článku 61 ods. 3 písm. c) Dohody o EHP, dozorný úrad môže podľa článku 61 ods. 3 písm. b) dohody povoliť štátnu pomoc „na nápravu vážnej poruchy fungovania v hospodárstve členského štátu ES alebo štátu EZVO“. V súlade so znením bodu 8 usmernení o bankovníctve (80) dozorný úrad opätovne potvrdzuje, že v súlade s judikatúrou a rozhodovacou praxou Európskej komisie si článok 61 ods. 3 písm. b) Dohody o EHP vyžaduje reštriktívny výklad toho, čo možno považovať za vážnu poruchu fungovania v hospodárstve štátu EZVO.
            
         
               (174)
            
            
               Islandské orgány vysvetlili (pozri predchádzajúci text), že islandský finančný systém sa v októbri 2008 dostal do štádia systémovej krízy, čo viedlo ku kolapsu hlavných bánk a hlavných sporiteľní v rozmedzí niekoľkých dní. Kombinovaný podiel týchto finančných inštitúcií presiahol 90 % vo väčšine segmentov islandských finančných trhov. Ťažkosti boli znásobené stratou dôvery v islandskú menu. Reálnu ekonomiku Islandu tvrdo zasiahla finančná kríza. Napriek skutočnosti, že od vypuknutia krízy uplynuli viac ako tri roky, islandský finančný systém je naďalej zraniteľný. I keď sa situácia v porovnaní s rokom 2008 výrazne zlepšila, je jednoznačné, že v čase svojho prijatia boli opatrenia zamerané na nápravu vážnej poruchy fungovania islandského hospodárstva.
            
         
               (175)
            
            
               V súlade s tým sa v tomto prípade uplatňuje článok 61 ods. 3 písm. b) Dohody o EHP.
            
         
      Uplatnenie usmernení o reštrukturalizácii
   
   
               (176)
            
            
               V usmerneniach Dozorného úradu o návrate k životaschopnosti a hodnotení reštrukturalizačných opatrení vo finančnom sektore v podmienkach súčasnej krízy podľa pravidiel štátnej pomoci (81) („usmernenia o reštrukturalizácii“) sa ustanovujú pravidlá štátnej pomoci platné pre reštrukturalizáciu finančných inštitúcií v podmienkach súčasnej krízy. Podľa usmernení o reštrukturalizácii, v záujme zlučiteľnosti s článkom 61 ods. 3 písm. b) dohody o EHP reštrukturalizácia finančnej inštitúcie v súvislosti so súčasnou finančnou krízou musí:
               
                           i)
                        
                        
                           viesť k obnove životaschopnosti banky;
                        
                     
                           ii)
                        
                        
                           zahŕňať dostatočný vlastný príspevok príjemcu (rozdelenie bremena);
                        
                     
                           iii)
                        
                        
                           obsahovať dostatočné opatrenie na obmedzenie narúšania hospodárskej súťaže.
                        
                     
         
               (177)
            
            
               Dozorný úrad preto v ďalšom texte na základe predloženého reštrukturalizačného plánu banky Arion zhodnotí, či sú splnené tieto kritériá, a teda či opatrenia pomoci opísané v predchádzajúcom texte predstavujú zlučiteľnú reštrukturalizačnú pomoc.
            
         3.2.   Obnovenie životaschopnosti
   
   
               (178)
            
            
               Obnovenie dlhodobej životaschopnosti príjemcu reštrukturalizačnej pomoci je hlavným cieľom takejto pomoci a posúdenie toho, či sa to pomocou reštrukturalizačnej pomoci dosiahne, tvorí významný aspekt jej zlučiteľnosti.
            
         
               (179)
            
            
               V súlade s informáciami uvedenými v predchádzajúcom texte, otrasy v islandskom hospodárstve na jeseň 2008, existencia mimoriadnych opatrení, ako sú kontroly kapitálu, vyvíjajúce sa regulačné prostredie a makroekonomická perspektíva, ktorá napriek nedávnej stabilizácii ostáva do určitej miery neistá najmä s ohľadom na pretrvávajúce ekonomické ťažkosti eurozóny, zapríčiňujú, že ziskové fungovanie banky a zabezpečenie jej dlhodobej životaschopnosti predstavuje veľkú výzvu. Dozorný úrad vopred zdôrazňuje, že táto skutočnosť sa musí zohľadniť v rámci tohto posúdenia.
            
         
               (180)
            
            
               V druhom oddiele usmernení o reštrukturalizácii sa ustanovuje, že štát EHP by mal poskytnúť komplexný a vyčerpávajúci reštrukturalizačný plán, ktorý obsahuje úplné informácie o podnikateľskom modeli a ktorým sa obnoví dlhodobá životaschopnosť banky. Podľa bodu 10 usmernení o reštrukturalizácii sa vyžaduje, aby sa v reštrukturalizačnom pláne identifikovali príčiny ťažkostí banky a jej slabé miesta, ako aj navrhli reštrukturalizačné opatrenia na vyriešenie týchto problémov.
            
         
               (181)
            
            
               Príčiny problémov banky Arion sú, ako sa uvádza v predchádzajúcom texte, vykreslené v reštrukturalizačnom pláne a takisto v správe komisie SIC, ktorá sa týka okolností zriadenia banky Arion a problémov jej predchodcu. Medzi hlavné príčiny na úrovni predchodcu banky uvedené v správe komisie SIC patrili nadmerné a neudržateľné rozširovanie, dotovanie vlastníkov bánk, koncentrácia rizika, slabý vlastný kapitál a veľkosť banky v porovnaní s veľkosťou islandského hospodárstva. Banka Kaupthing mala veľkú samostatnú expozíciu a podstúpila veľké riziko tým, že požičiavala svojim vlastníkom. Takisto sa prevažne spoliehala na krátkodobé medzibankové financovanie (wholesale funding).
            
         
      Regulačné opatrenia na zachovanie životaschopnosti
   
   
               (182)
            
            
               I keď reštrukturalizačný plán banky Arion reaguje na mnohé slabiny uvedené v predchádzajúcom texte, dozorný úrad zastáva názor, že kolaps banky Kaupthing a islandského finančného priemyslu zapríčinili viaceré faktory špecifické pre Island súvisiace s jeho malou veľkosťou a nedostatkami v regulačnej oblasti a v oblasti dohľadu, na ktoré poukázala osobitná vyšetrovacia komisia. Dlhodobá životaschopnosť banky Arion, rovnako ako životaschopnosť každej ďalšej islandskej banky, preto nezávisí výlučne od opatrení prijatých samotnou bankou, ale takisto od toho, či sa podarí napraviť tieto nedostatky v regulačnej oblasti a v oblasti dohľadu.
            
         
               (183)
            
            
               Dozorný úrad v tomto smere kladne hodnotí zmeny regulačného rámca a rámca pre dohľad, ktoré prijali islandské orgány a ktoré sú vymenované v prílohe.
            
         
               (184)
            
            
               Po prvé, posilnené boli právomoci a kompetencie FME okrem iného prostredníctvom nových povinností v oblasti veľkých individuálnych expozícií a s nimi súvisiacich rizík, čím sa podľa názoru Dozorného úradu rieši jeden z faktorov, ktoré viedli k finančnému kolapsu.
            
         
               (185)
            
            
               Po druhé, dočasné vysoké požiadavky týkajúce sa ukazovateľa kapitálovej primeranosti (CAD) a početné ustanovenia súvisiace so zabezpečením, napríklad zákaz navýšenia úveru proti zábezpeke, ktorú tvoria vlastné akcie banky, majú za cieľ zabezpečiť, aby islandské banky nemohli opätovne pôsobiť so slabou kapitálovou pozíciou. Dozorný úrad sa domnieva, že tieto opatrenia prispejú k odolnosti islandských bánk.
            
         
               (186)
            
            
               Po tretie, vo vzťahu k výberu riaditeľov a členov predstavenstva a ich odmeňovaniu sa zaviedla škála opatrení. Okrem toho sa na poskytovanie úverov prepojeným subjektom (ako sú vlastníci) vzťahujú prísnejšie pravidlá a FME môže v súčasnosti zabrániť banke v uskutočnení konkrétnych činností, ak na to vidí dôvod. Prijaté boli aj zmeny externých a interných predpisov pre vedenie účtovníctva. Skrátilo sa napríklad obdobie, počas ktorého môže pre tú istú banku pracovať externý účtovník. Dozorný úrad kladne hodnotí, že sú tieto opatrenia zamerané na prevenciu opakovania udalostí, pokiaľ ide o vlastníkov a top manažérov, a že opatrenia takisto prispievajú k zvýšenému monitorovaniu externých rizík, čo znižuje hrozby pre životaschopnosť banky.
            
         
               (187)
            
            
               Po štvrté, podľa islandských orgánov bolo zakotvenie možnosti FME obmedziť činnosti banky podmienené aj tým, že islandské komerčné banky pred krízou vo veľkom prijímali vklady, čo pravdepodobne minimálne urýchlilo ich pád. Navyše sa dozorný úrad domnieva, že nové pravidlá o likvidite a devízovom zostatku (82) takisto umožňujú zaviesť určité obmedzenia vo vzťahu k možnostiam banky prilákať neprimerane veľké objemy vkladov v zahraničných menách, ak by sa tým podnikanie bánk stalo viac zraniteľné a náchylné na riziká spojené s výmenným kurzom zahraničných mien a likviditou. Dozorný úrad pozitívne hodnotí skutočnosť, že islandské orgány reagovali na tento aspekt regulačného zlyhania.
            
         
      Reštrukturalizačný plán banky Arion
   
   
               (188)
            
            
               Pokiaľ ide o reštrukturalizačný plán a opatrenia na úrovni banky, banka Arion sa v podstate vrátila k tradičnejšiemu bankovému modelu so zameraním na pro-klientské bankovníctvo pre islandský trh. Banka bude prevažne financovaná z vkladov klientov a vlastného kapitálu s postupným zvyšovaním objemu úverov najmä prostredníctvom krytých dlhopisov.
            
         
               (189)
            
            
               Okrem toho, ako sa uvádza v predchádzajúcom texte, banka Arion – v porovnaní s bankou Kaupthing – od svojho zriadenia podstatne menej využívala pákový efekt, a keďže väčšina medzibankového dlhu zostala v majetku banky Kaupthing, bude sa podľa reštrukturalizačného plánu musieť spoliehať na refinancovanie na medzinárodných trhoch pre nezabezpečený dlh len vo veľmi obmedzenom rozsahu. Z rovnakého dôvodu bola otázka zníženia zadlženia súvahy banky Arion v podstate vyriešená už v októbri 2008. Napriek uvedenému dozorný úrad súhlasí s posúdením banky Arion a islandských orgánov o tom, že sú potrebné rôzne opatrenia uvedené v reštrukturalizačnom pláne, pokiaľ ide o zredukovanie a prispôsobenie činností banky novej hospodárskej realite a obmedzenie rizikovej expozície. Nedostatky, ktoré sa riešia prostredníctvom týchto opatrení (napr. koncentrácie veľkých a prepojených expozícií, značné menové nerovnováhy atď.) sú väčšinou dedičstvom zo starej banky. Z hľadiska budúcej životaschopnosti banky Arion je mimoriadne dôležité, aby sa tieto nedostatky primerane riešili v reštrukturalizačnom pláne.
            
         
               (190)
            
            
               Závislosť od financovania na medzibankovom trhu bola jedným z hlavných dôvodov pádu banky Kaupthing. Doteraz bolo financovanie banky Arion vo veľkej miere založené na vkladoch a vlastnom kapitále. Reštrukturalizačný plán však predpokladá mierne zníženie významu vkladov zo 68 % na 61 % celkových záväzkov, okrem iného na základe toho, že banka svoju základňu vkladov podrobila analýze. Banka Arion plánuje vykryť toto zníženie vydaním krytých dlhopisov na domácom trhu. Pripomína sa, že banke Arion bola udelená licencia na vydávanie krytých dlhopisov. Banka následne skompletizovala program krytých dlhopisov v objeme 1 miliardy EUR. Vo februári 2012 banka Arion dokončila svoju prvú ponuku krytých dlhopisov, pri ktorej vydala dlhopisy v hodnote 2,5 miliárd ISK, a v máji 2012 banka dokončila svoju prvú ponuku neindexovaných dlhopisov s pevnou úrokovou sadzbou v objeme 1,2 miliardy ISK (83). Po zvyšok obdobia reštrukturalizácie banka plánuje vydávať rôzne druhy dlhopisov vrátane krytých dlhopisov a prioritných nezabezpečených dlhopisov.
            
         
               (191)
            
            
               Dozorný úrad sa domnieva, že na základe údajov predložených islandskými orgánmi sa situácia, pokiaľ ide o financovania banky, zdá byť spoľahlivá, a to až do konca obdobia reštrukturalizácie. Vzhľadom na nejasnosti okolo ochrany vkladov a kontrol kapitálu, ako aj nejednoznačný budúci vývoj na trhoch s dlhovými (štátnymi) cennými papiermi, dozorný úrad nemôže s určitosťou uzavrieť, či sa stratégia financovania banky Arion vyvinie podľa predpokladov v dlhodobom horizonte. Avšak s ohľadom na silnú pozíciu vkladov a krytých dlhopisov počas obdobia reštrukturalizácie a veľký podiel tohto typu dlhov v súvahe, dozorný úrad pripúšťa, že mierne obmeny v stratégii financovania, ktoré by mohli byť nevyhnutné, by nemali ohroziť životaschopnosť banky.
            
         
               (192)
            
            
               Pokiaľ ide o stranu aktív súvahy, medzinárodné aktíva ostali v majetku banky Kaupthing. V dôsledku toho sa súvaha zmenšila o 88 %. Hlavná slabosť obchodného modelu banky Kaupthing – spoľahnutie sa na rizikové medzinárodné aktíva bez vhodného posúdenia rizika – tým teda bola napravená. Dozorný úrad víta, že podľa reštrukturalizačného plánu banka nebude v budúcnosti vykonávať podobnú činnosť, ale skôr sa zameria na svoje tradičné jadro svojho podnikania.
            
         
               (193)
            
            
               Veľkou výzvou pre banku Arion vo vzťahu k jej portfóliu aktív zostáva reštrukturalizácia úverov, ktoré boli prevedené z banky Kaupthing. V tejto súvislosti dozorný úrad kladne poznamenáva, že tento proces reštrukturalizácie bol a zostáva kľúčovou prioritou pre banku Arion, čo podčiarkuje mnoho všeobecných a personalizovaných návrhov, ktoré banka ponúkla svojim nadmerne zadlženým zákazníkom. I keď na dokončenie pokroku v oblasti reštrukturalizácie je potrebné ďalšie úsilie, z informácií banky Arion vyplýva, že najmä od roku 2011 sa podarilo dosiahnuť značný pokrok. Svedčí o tom skutočnosť, že v prípade 986 spoločností, ktoré vstúpili do programu na vymáhanie firemných úverov banky Arion, sa ku koncu roka 2011 v 871 prípadoch podarilo nájsť riešenie, zatiaľ čo na konci prvého štvrťroka 2011 boli závery prijaté len pre 416 podnikov. Veľký pokrok sa takisto nedávno dosiahol v súvislosti s reštrukturalizáciou dlhu domácností. Cieľom banky Arion je dokončiť svoje projekty vymáhania firemných dlhov a dlhov jednotlivcov do konca roka 2012.
            
         
               (194)
            
            
               Dozorný úrad považuje tieto skutočnosti za ukazovateľ spoľahlivosti reštrukturalizačných metód banky Arion. Okrem toho sa na základe údajov predložených bankou Arion reálne ukazuje, že banka splní svoj cieľ dokončiť reštrukturalizáciu svojho portfólia firemných úverov a portfólia úverov pre domácnosti do konca roka 2012. Ak sa nevyskytnú nepredvídané udalosti v makroekonomickom prostredí na Islande alebo v zahraničí, najneskôr do konca obdobia reštrukturalizácie bude mať banka Arion, podľa názoru Dozorného úradu, relatívne zdravú súvahu a riadne fungujúce úverové portfóliá.
            
         
               (195)
            
            
               Ako už bolo uvedené v predchádzajúcom texte, slabá kapitalizácia banky Kaupthing bola jedným z faktorov, ktoré viedli k jej pádu. V reštrukturalizačnom pláne banky Arion sa predpokladá, že banka zostane výrazne nad minimálnymi ukazovateľom CAD, t. j. 16 % požadovaných FME, počas celého obdobia reštrukturalizácie. Tento ukazovateľ je výrazne vyšší ako budúce minimum 10,5 % podľa pravidiel Bazilej III. Dokonca aj podľa stresového scenára, ktorý predložila banka Arion, zostane ukazovateľ CAD naďalej značne nad touto vysokou referenčnou hodnotou, na úrovni [> 20] %. Pokiaľ ide o hodnotenie kapitálu podľa tohtoročnej správy ICAAP, ktorú predložila banka Arion v súvislosti s reštrukturalizačným plánom, dozorný úrad považuje za prezieravé a uspokojivé, že po zohľadnení rôznych rizikových faktorov má banka kapitálový vankúš […] mld. ISK, čo v takom podnikateľskom prostredí, ako je opísané v predchádzajúcom texte, banke Arion poskytuje dostatočné kapacity na riešenie neočakávaných nepriaznivých okolností.
            
         
               (196)
            
            
               Pokiaľ ide o stav likvidity banky, dozorný úrad konštatuje, že súčasná situácia sa podľa reštrukturalizačného plánu javí ako dostatočne solídna a že neexistujú náznaky svedčiace o možnom podstatnom zhoršení tejto situácie počas obdobia reštrukturalizácie. Dozorný úrad ďalej zastáva názor, že zo stresového testovania podielu likvidity banky v kontexte správy ICAAP vyplýva, že keď je banka vystavená rizikám spojeným s likviditou, ktoré môžu nastať v prípade náhleho uvoľnenia kontrol kapitálu, jej likviditná pozícia sa pozorne monitoruje a sú pripravené opatrenia zamerané na zníženie rizika, ako aj pohotovostné plány s cieľom pripraviť banku na neočakávané a nepriaznivé udalosti. Uvedené má veľký význam vzhľadom na skutočnosť, že štát musel v roku 2010 poskytnúť banke Arion špeciálnu facilitu likvidity, aby spĺňala požiadavky FME týkajúce sa likvidity, a že táto facilita likvidity končí na konci roku 2014.
            
         
               (197)
            
            
               Dozorný úrad takisto víta zmeny v organizačnej štruktúre a riadení rizika banky Arion, ako sú opísané v predchádzajúcom texte, ktoré riešia slabiny v podnikaní banky Kaupthing a ktoré prispejú k objektívnejšiemu a odbornejšiemu hodnoteniu rizika v podnikaní banky Arion.
            
         
               (198)
            
            
               Pokiaľ ide o ziskovosť, v usmerneniach o reštrukturalizácii sa ustanovuje, že v reštrukturalizačnom pláne by malo byť uvedené, ako banka čo najskôr obnoví svoju dlhodobú životaschopnosť bez štátnej pomoci. Banka by mala byť najmä schopná dosiahnuť primeranú návratnosť vlastného kapitálu, pričom pokryje všetky náklady na svoju bežnú prevádzku a dodrží príslušné regulačné požiadavky. Najmä v bode 13 usmernení o reštrukturalizácii sa uvádza, že dlhodobá životaschopnosť je dosiahnutá vtedy, keď je banka schopná pokryť všetky svoje náklady vrátane odpisov a finančných poplatkov a poskytovať primeranú návratnosť vlastného kapitálu pri zohľadnení rizikového profilu banky.
            
         
               (199)
            
            
               V tejto chvíli dozorný úrad pripomína to, čo bolo uvedené v predchádzajúcom texte, konkrétne, že ekonomické prostredie, v ktorom pôsobí banka Arion, by bolo náročné pre každú banku. Z tohto hľadiska je dozorný úrad spokojný s predpoveďou ziskovosti podľa reštrukturalizačného plánu, ktorá i pri vysokom podiele kapitálu bude primeraná takmer počas celého obdobia reštrukturalizácie, ako aj po jeho skončení. Návratnosť vlastného kapitálu, ktorá bola obzvlášť vysoká v rokoch 2009 – 2010, sa bude pohybovať medzi [> 10] % a [< 15] %. Očakáva sa, že mimoriadne položky vo výkaze ziskov a strát, najmä značné zisky z precenenia úverových portfólií prevedených z banky Kaupthing a odpisy v dôsledku nedávneho rozsudku Najvyššieho súdu o devízových úveroch, ktoré mali významný vplyv na finančné výsledky banky v posledných troch rokoch, ustúpia. V reštrukturalizačnom pláne sa predpokladá, že takéto mimoriadne udalosti budú mať v rokoch 2012 až 2013 len malý vplyv a po roku 2013 sa ich výskyt neočakáva.
            
         
               (200)
            
            
               Dôležitým hnacím prvkom budúcej ziskovosti je podľa reštrukturalizačného plánu nárast príjmov z poplatkov a provízií, ktorého objem dosiahne podľa predpovedí […] za plánovacie obdobie. Časť podnikania generujúca poplatky, ako sú transakcie na akciových trhoch a obchody so zahraničnými menami, sa po kolapse a zavedení kontrol kapitálu takmer zastavila. Keď však dokončí reštrukturalizácia podnikového sektora a uvoľnia sa kontroly kapitálu, ukazuje sa ako reálne očakávať výrazné zvýšenie činností na burze a obchodovania s menami. Dozorný úrad preto nespochybňuje reálnosť týchto údajov.
            
         
               (201)
            
            
               Banka Arion prijala viacero iniciatív, opísaných v predchádzajúcom texte, na dosiahnutie nákladovej efektívnosti, okrem iného racionalizovala svoju sieť pobočiek a uzavrela celkovo 15 z nich. Podľa záväzkov banky Arion, […]. V roku 2011 došlo k zníženiu počtu zamestnancov o približne 10 %. Dozorný úrad víta tieto snahy, pretože znamenajú, že banka už kontroluje svoje náklady a v roku 2011 sa jej podarilo zachovať pomer prevádzkových nákladov k prevádzkovým výnosom na úrovni 45 %. Podľa reštrukturalizačného plánu má počas zvyšku obdobia reštrukturalizácie banka Arion v úmysle zabezpečiť mierne zníženie tohto pomeru na […] %.
            
         
               (202)
            
            
               Okrem uvedeného je zrejmé, že reštrukturalizačný plán sa zakladá na veľkom počte iných predpokladov. Dozorný úrad sa zameral na kontrolu tých, ktoré sa javia ako najdôležitejšie a s najväčším vplyvom na budúcu životaschopnosť banky Arion. Pokiaľ ide o makroekonomické predpoklady, zdá sa, že sú všeobecne v súlade s prognózami Islandského štatistického úradu a CBI, hoci banka Arion predpovedá mierne vyšší rast a vyššiu infláciu. Vo všeobecnosti možno povedať, že predpoklady, na ktorých sa zakladá reštrukturalizačný plán, sú dostatočne konzervatívne, aby v spojení s úvahami Dozorného úradu uvedenými v predchádzajúcom texte umožnili záver, že reštrukturalizačné opatrenia prijaté bankou Arion sú dostatočné na zabezpečenie jej dlhodobej životaschopnosti, pokiaľ sa nevyskytnú neočakávané nepriaznivé udalosti nepredvídaného rozsahu a dôsledkov.
            
         
               (203)
            
            
               Po zohľadnení uvedených skutočností dozorný úrad zastáva názor, že reštrukturalizačný plán obsahuje dostatočné prvky, ktoré prispievajú k obnoveniu dlhodobej životaschopnosti banky. Dozorný úrad tak môže vysloviť záver, že sú naplnené podmienky oddielu 2 usmernení o reštrukturalizácii.
            
         3.3.   Vlastný príspevok/rozdelenie bremena
   
   
               (204)
            
            
               Bod 22 usmernení o reštrukturalizácii znie takto: „Aby sa obmedzilo narúšanie hospodárskej súťaže a morálny hazard, pomoc by sa mala obmedziť na nevyhnutné minimum a každý príjemca pomoci by sa mal na nákladoch reštrukturalizácie podieľať primeraným vlastným príspevkom. Daná banka a vlastníci jej kapitálu by sa mali na reštrukturalizácii podieľať v najväčšej možnej miere z vlastných zdrojov. Je to nevyhnutné z dôvodu, aby zachránené banky znášali primeranú zodpovednosť za následky svojho správania v minulosti a aby sa vytvorili vhodné stimuly pre ich správanie v budúcnosti“.
            
         
               (205)
            
            
               Dozorný úrad v tejto súvislosti pripomína rozhodujúci aspekt posudzovaného prípadu. Pri zriadení banky Arion na podklade domácich činností banky Kaupthing prišli akcionári banky Kaupthing o všetky svoje investície a teda prispeli maximálnou možnou mierou na reštrukturalizáciu banky Arion. Okrem toho veritelia banky Kaupthing utrpeli značné straty (84), alebo minimálne museli prevziať riziko svojej investície v závislosti od ziskovosti banky Arion. Preto pokiaľ ide o vlastníkov a veriteľov banky Kaupthing, kritérium rozdelenia bremena je optimálne splnené a vyriešené sú aj otázky morálneho hazardu.
            
         
               (206)
            
            
               Okrem uvedených skutočností dozorný úrad musí posúdiť, či sa štátna pomoc poskytnutá banke Arion obmedzila na nevyhnutné minimum.
            
         
               (207)
            
            
               Pokiaľ ide o kapitalizačné opatrenia, pôvodná kapitalizácia banky Arion (pred tým, ako sa na základe dohody s veriteľmi banky Kaupthing znížil podiel štátu na 13 %) bola práve dostatočná na splnenie kapitálových požiadaviek FME. V roku 2009, po dosiahnutí dohody s veriteľmi banky Kaupthing o prevzatí podielu v banke Arion a poskytnutí kapitálu Tier II banke Arion, ukazovateľ CAD dosiahol hodnotu približne 18 % – 2 percentuálne body nad minimálnou hranicou stanovenou FME. V tejto súvislosti dozorný úrad poznamenáva, že podiel kapitálu závisí najmä od toho, či boli presne ocenené aktíva, ktoré boli prevedené z banky Kaupthing do banky Arion. Okrem toho treba zohľadniť skutočnosť, že v tom čase bol hospodársky výhľad pre Island veľmi neistý. Vzhľadom na uvedené skutočnosti dozorný úrad zastáva názor, že výška kapitálu poskytnutého islandským štátom banke Arion bola obmedzená na nevyhnutné minimum, keďže dosiahla len zákonné minimum navýšené o primeranú rezervu.
            
         
               (208)
            
            
               Tento záver nevyvracia skutočnosť, že ukazovateľ CAD banky Arion následne mierne stúpol na 19 % v roku 2010 a 21 % v roku 2011. Nárast ukazovateľa CAD bol v značnej miere spôsobený pripísaním účtovnej hodnoty aktív, ktoré boli prevedené z banky Kaupthing do banky Arion. Nedalo sa s určitosťou predvídať, že k tomu dôjde. Skutočnosť, že sa ukazovateľ CAD neskoršie vyvíjal tak priaznivo, neznamená podľa názoru Dozorného úradu dôvod domnievať sa, že banka Arion bola na začiatku štátom prekapitalizovaná (85).
            
         
               (209)
            
            
               V bode 26 usmernení o reštrukturalizácii sa uvádza, že banky prijímajúce reštrukturalizačnú pomoc „by mali byť schopné zaplatiť odmenu za kapitál zo ziskov vytvorených vlastnou činnosťou, a to aj vo forme dividend a kupónov z nesplateného podriadeného dlhu“.
            
         
               (210)
            
            
               V tejto súvislosti je potrebné pripomenúť, že v čase uzavretia zmlúv o prevzatí 87 % podielu v banke Arion spoločnosťou Kaupskil sa dohodlo, že vláde budú vyplatené spravodlivé podiely z príjmov, ktoré banka investovala do prevádzky počas obdobia, kým došlo k reálnemu prevodu týchto akcií. Strany sa dohodli na sume 6,5 mld. ISK (86), čo zodpovedá ročnému výnosu vo výške 9 % z kapitálu, ktorý bol splatený už na jeseň roku 2009. Je zrejmé, že táto suma je o 2,3 mld. ISK nižšia ako vzniknuté úroky zo štátnych dlhopisov za tento čas a je takisto výrazne nižšia ako referenčné úroky ECB (15,3 %) za toto obdobie v súlade s tým, ako sa stanovuje v usmerneniach dozorného úradu o rekapitalizácii (87). Keďže si však štát ponechal v banke Arion 13-percentný podiel, perspektíva uspokojivého výnosu je vzhľadom na celkovú dobrú výkonnosť banky Arion od jej zriadenia sľubná.
            
         
               (211)
            
            
               Zároveň však potrebné zdôrazniť, že odmena za kapitál Tier II sa odchyľuje od usmernení Dozorného úradu o rekapitalizácii. Ako správne uviedli islandské orgány, požadovaná odmena podľa usmernení o rekapitalizácii pozostáva z nákladov na vládne financovanie vo výške 8 %, rozpätia pre swapy na kreditné zlyhanie banky Kaupthing z obdobia pred krízou a dodatočného poplatku 2 %. Vzhľadom na vysoké rozpätia pre swapy na kreditné zlyhanie banky Kaupthing z obdobia pred krízou sa odmena, ktorú vypláca banka Arion, t. j. EURIBOR plus dodatočný poplatok 4 %, jednoznačne javí ako nedosahujúca túto referenčnú hodnotu.
            
         
               (212)
            
            
               Podľa bodu 25 usmernení o reštrukturalizácii sa odchýlka od primeraného rozdelenia bremena ex-ante (t. j. primeraná odmena), môže okrem iného odôvodniť ďalekosiahlejšou reštrukturalizáciou, vrátane opatrení na obmedzenie narúšania hospodárskej súťaže. Ako sa uvádza ďalej v texte, dozorný úrad zastáva názor, že reštrukturalizácia banky Arion je dostatočne ďalekosiahla na to, aby bola táto podmienka splnená.
            
         
               (213)
            
            
               I keď dohoda o swape SPRON, opísaná v predchádzajúcom texte, obsahuje prvky štátnej pomoci, dozorný úrad sa domnieva, že je pripravená spôsobom, ktorý obmedzuje (ak aj nevylučuje) priamu finančnú výhodu pre banku Arion. Táto dohoda predstavuje v zásade dohodnutú náhradu pre banku Arion za prevzatie záväzkov z vkladov sporiteľne SPRON, pričom je pravdepodobné, že banka Arion získa za prevedené záväzky zodpovedajúce aktíva. Dozorný úrad zastáva názor, že táto pomoc nemá mimoriadny význam pre jeho posúdenie rozdelenie bremena.
            
         
               (214)
            
            
               Pokiaľ ide o ochranu vkladov, dozorný úrad už v rozhodnutí o začatí konania uviedol, že vzhľadom na mimoriadne okolnosti, ktoré sa v tom čase vyskytovali, takáto ochrana vkladov môže predstavovať primeraný prostriedok na zabezpečenie finančnej stability na Islande. Je však zrejmé, že takúto pomoc nemožno schváliť na neobmedzené obdobie.
            
         
               (215)
            
            
               Na to, aby sa táto štátna pomoc mohla považovať za pomoc obmedzenú na nevyhnutné minimum, musí byť podľa názoru Dozorného úradu ukončená čo najskôr. Dozorný úrad preto víta úmysel islandských orgánov zaviesť iný systém ochrany vkladov, ktorého uvedenie je v súčasnosti naplánované pred uvoľnením kontrol kapitálu, čiže najneskôr do konca roku 2013.
            
         
               (216)
            
            
               Okrem toho dozorný úrad zastáva názor, že životaschopná banka by mala byť schopná konkurovať na trhu bez takejto celoplošnej ochrany vkladov, a preto túto ochranu vkladov povolí len do konca roka 2014 (88). Po tomto termíne by sa ochrana vkladov mala riadiť len platnými právnymi predpismi EHP o ochrane vkladov.
            
         
               (217)
            
            
               Na základe uvedených skutočností dospel dozorný úrad k záveru, že reštrukturalizačný plán banky Arion zabezpečuje, že pomoc je obmedzená na nevyhnutné minimum a že sa príjemca pomoci, akcionári a veritelia predchodcu banky Arion významným spôsobom podieľali na rozdelení bremena. Reštrukturalizačná pomoc je preto v súlade s oddielom 3 usmernení o reštrukturalizácii.
            
         3.4.   Obmedzenie narúšania hospodárskej súťaže
   
   
               (218)
            
            
               V bodoch 29 až 32 oddielu 4 usmernení o reštrukturalizácii sa uvádza:
               „Finančná stabilita zostáva prevládajúcim cieľom pomoci finančnému sektoru v podmienkach krízy systémového charakteru; krátkodobé zabezpečenie stability systému by však nemalo viesť k dlhodobým škodám z hľadiska zabezpečenia rovnakých podmienok a súťažne orientovaných trhov. Opatrenia na obmedzenie narúšania hospodárskej súťaže vyplývajúceho zo štátnej pomoci zohrávajú v tejto súvislosti významnú úlohu. […] Opatrenia na obmedzenie narúšania hospodárskej súťaže by mali byť prispôsobené na konkrétne podmienky, aby riešili narúšanie hospodárskej súťaže zistené na trhoch, kde pôsobí podporovaná banka po tom, ako sa po reštrukturalizácii obnovila jej životaschopnosť, a aby zároveň boli v súlade so spoločnou politikou a zásadami. Pri posudzovaní potreby takýchto opatrení vychádza dozorný úrad z veľkosti, rozsahu a dosahu aktivít, ktoré by predmetná banka vyvíjala po realizácii hodnoverného reštrukturalizačného plánu podľa oddielu 2 tejto kapitoly. […] Charakter a forma týchto opatrení bude závisieť od dvoch kritérií: po prvé, od sumy pomoci, podmienok a okolností, za ktorých bola poskytnutá, a po druhé od charakteristík trhu alebo trhov, kde bude podporovaná banka pôsobiť.
               Pokiaľ ide o prvé kritérium, opatrenia na obmedzenie narúšania hospodárskej súťaže budú veľmi rozmanité v závislosti od sumy pomoci, ako aj od miery rozdelenia bremena a úrovne stanovených cien. Všeobecne povedané, pokiaľ podiel bremena a výška vlastného príspevku sú vyššie, negatívne dôsledky vyplývajúce z morálneho hazardu sú menšie.
               Pokiaľ ide o druhé kritérium, dozorný úrad bude analyzovať pravdepodobné účinky pomoci na trhy, na ktorých podporovaná banka pôsobí po reštrukturalizácii. Bude sa skúmať predovšetkým veľkosť a relatívny význam banky na príslušnom trhu či trhoch po tom, čo nadobudla životaschopnosť. Opatrenia budú prispôsobené charakteristikám trhu, aby sa zabezpečilo zachovanie účinnej hospodárskej súťaže. […] Opatrenia na obmedzenie narúšania hospodárskej súťaže by nemali zhoršovať vyhliadky návratu banky k životaschopnosti.“
            
         
               (219)
            
            
               Z uvedeného vyplýva, že na posúdenie vhodnosti opatrení na obmedzenie narúšania hospodárskej súťaže zo strany Dozorného úradu sú rozhodujúce veľkosť pomoci, najmä v relatívnom vyjadrení, a charakteristiky trhu. Zároveň je zrejmé, že takéto opatrenia nesmú ohroziť životaschopnosť príjemcu reštrukturalizačnej pomoci a obavy z ohrozenia hospodárskej súťaže je potrené riešiť s ohľadom na prvoradý cieľ zabezpečenia finančnej stability v súčasnej kríze.
            
         
               (220)
            
            
               Na základe vyššie uvedeného právneho rámca dozorný úrad predstaví východiská, ktoré považuje za podstatné pre posúdenie opatrení na obmedzenie narúšania hospodárskej súťaže.
            
         
               (221)
            
            
               V prvom rade dozorný úrad zastáva názor, že vzhľadom na osobitú situáciu na islandských finančných trhoch a hospodárske podmienky, ako boli opísané v predchádzajúcich kapitolách, je potrebné starostlivo posúdiť trhové podmienky a konkurenčné prostredie. Opatrenia na obmedzenie narúšania hospodárskej súťaže by mali odrážať aktuálne nepriaznivé okolnosti a zároveň zabezpečiť, že hospodárska súťaž je obmedzená na minimum, a to tak z krátkodobého, ako aj dlhodobého hľadiska.
            
         
               (222)
            
            
               Po druhé, ako už bolo uvedené v oddiele o rozdelení bremena, otázka čo najväčšieho príspevku od bývalých vlastníkov banky Kaupthing a do určitej miery veriteľov banky Kaupthing veriteľom už bola vyriešená. V tejto súvislosti nebola potreba dodatočných opatrení v oblasti hospodárskej súťaže príliš veľká.
            
         
               (223)
            
            
               Po tretie, pokiaľ ide o charakteristiky relevantného trhu uvedené v predchádzajúcom texte, zlyhanie finančného systému na Islande a súvisiace intervencie islandských orgánov, vrátane vytvorenia banky Arion na základe domácich činností banky Kaupthing, viedlo k väčšej koncentrácii na islandskom trhu s finančnými službami a podstatne zvýšilo trhový podiel troch hlavných bánk – Landsbankinn, Íslandsbanki a Arion. Okrem týchto bánk na trhu zostalo len málo malých účastníkov a bezprostredná perspektíva vstupu nových účastníkov je veľmi malá nielen v dôsledku už uvedených prekážok vstupu a malú veľkosť trhu, ale najmä z dôvodu prevládajúcich kontrol kapitálu. Banka Arion má veľmi významné postavenie na tomto koncentrovanom trhu s trhovým podielom 30 % alebo viac v najdôležitejších a hospodársky najvýznamnejších segmentoch.
            
         
               (224)
            
            
               Po štvrté, kríza viedla k niekoľkým veľmi špecifickým problémom, ako je extrémne vysoká miera podielu priameho a nepriameho vlastníctva veľkých bánk v reálnom hospodárstve. Ďalším problémom ohrozujúcim hospodársku súťaž je existencia de facto monopolu na bankové IT služby (RB) vo väčšinovom vlastníctve troch hlavných bánk.
            
         
               (225)
            
            
               Po piate, relatívna výška pomoci, ktorú dostala banky Arion, je významná. V tejto súvislosti dozorný úrad poznamenáva, že na začiatku poskytoval celý kapitál banky štát. Okrem toho banka profitovala z rôznych opatrení pomoci – špeciálnej facility likvidity, dohody o swape SPRON a celoplošnej ochrany vkladov. Zároveň banka Arion zostáva malou bankou, minimálne z pohľadu medzinárodných noriem.
            
         
               (226)
            
            
               V tejto súvislosti dozorný úrad poznamenáva, že boli alebo budú prijaté mnohé opatrenia, ktoré obmedzujú narúšanie hospodárskej súťaže v dôsledku štátnej pomoci poskytnutej banke Arion.
            
         i)   Opatrenia a zmeny v regulačnej oblasti, ktoré islandské orgány prijali alebo ku ktorým sa zaviazali
   
               (227)
            
            
               Islandská vláda sa konkrétne zaviazala prijať dve opatrenia (pozri prílohu), ktoré podľa názoru Dozorného úradu môžu prispieť k vytvoreniu regulačného prostredia podporujúceho hospodársku súťaž na finančných trhoch.
            
         
               (228)
            
            
               Po prvé, vymenovať pracovnú skupinu, ktorá preskúma zákon č. 36/1978 o registračných poplatkoch, a najmä možnosť daň z prevodu („kolkovné“) pri dlhopisoch vydaných jednotlivcami, ktorá sa platí v prípade prevodu medzi veriteľmi (napr. keď jednotlivec prevádza svoju pôžičku z jednej úverovej inštitúcie na inú). Dozorný úrad zastáva názor, že súčasné právne predpisy, ktoré okrem iného ukladajú klientom povinnosť zaplatiť pri zmene veriteľa daň z prevodu z objemu príslušného dlhopisu (89), môžu predstavovať prekážku pre hospodársku súťaž, pretože môžu viazať klientov k existujúcim zmluvám o dlhodobých pôžičkách. Dozorný úrad preto víta záväzok preskúmať tento právny predpis.
            
         
               (229)
            
            
               Po druhé, dozorný úrad berie na vedomie, že v súlade s uznesením prijatým islandským parlamentom 21. marca 2012 vláda vymenuje výbor s mandátom preskúmať ochranu spotrebiteľov na finančnom trhu. Súčasťou tohto mandátu bude aj osobitný mandát na preskúmanie uľahčenia presunu a nákladov na presun. Výbor bude musieť v tejto veci úzko spolupracovať s Islandským úradom na ochranu hospodárskej súťaže (ICA). Výbor predloží svoju správu najneskôr 15. januára 2013. Dozorný úrad zastáva názor, že ďalšie podrobné posúdenie by mohlo byť prínosom pre hospodársku súťaž z dlhodobého hľadiska. Medzitým by mal špecifický záväzok banky Arion opísaný v ďalšom texte prispieť k tomu, aby sa uľahčili presuny bankových služieb, a tým sa zvýšila hospodársku súťaž.
            
         
               (230)
            
            
               Pokiaľ ide o obavy z ohrozenia hospodárskej súťaže, ktoré dozorný úrad identifikoval vo vzťahu k spoločnosti RB, dozorný úrad víta urovnanie, na ktorom sa dohodli v tejto súvislosti úrad ICA a vlastníci spoločnosti RB, vrátane troch hlavných bánk. Urovnaním sa má zabezpečiť prístup k základnej IT infraštruktúre na nediskriminačnom základe a za ceny prijateľné pre malých konkurentov a potenciálnych nových účastníkov trhu. Dozorný úrad zastáva názor, že jeho obavy boli týmto urovnaním vyriešené uspokojivým spôsobom a že nie je potrebné, aby sa v tomto rozhodnutí tejto otázke ďalej venoval.
            
         
               (231)
            
            
               Dozorný úrad napokon berie na vedomie regulačné zmeny, ktoré boli prijaté od roku 2008, ako sa uvádzajú v prílohe. Pokiaľ ide o obavy z ohrozenia hospodárskej súťaže, zavedenie článku 22 do zákona č. 161/2002 o finančných podnikoch má v tomto smere osobitný význam. Obsahuje ustanovenia, ktoré obmedzujú účasť finančných podnikov na činnostiach mimo rozsahu ich prevádzkových licencií. Podľa tohto nového pravidla sa takéto činnosti môžu vykonávať iba dočasne a s cieľom uzatvoriť transakciu alebo reorganizáciu činností zákazníka. Bola zavedená povinnosť bánk zasielať FME odôvodnené oznámenie o takýchto činnostiach a ustanovili sa lehoty pre finančné podniky na úplnú reorganizáciu svojich zákazníkov a odpredaj príslušných aktív.
            
         
               (232)
            
            
               Dozorný úrad pokladá túto zmenu za vhodnú regulačnú odpoveď na problémy neprimerane veľkého podielu vlastníctva veľkých bánk v reálnom hospodárstve. Zdá sa, že takéto ustanovenie prinajmenšom predchádza takejto situácii, ktorá je priamym dôsledkom umorenia dlhu aktívami (debt-to-equity-swaps) a podobných transakcií v dôsledku krízy zahŕňajúcich nadmerne zadlžené spoločnosti, a zabráni, aby sa stala trvalou. Pretože sa tým rieši jedna z najnaliehavejších výziev hospodárskej súťaže, ktorá súvisí so štátnu pomoc pre tri banky, dozorný úrad to v plnej miere zohľadňuje vo svojom posúdení.
            
         ii)   Opatrenia špecifické pre banku Arion
   
               (233)
            
            
               Dozorný úrad zdôrazňuje, že podiel banky Arion na trhu a jej veľkosť je len zlomkom v porovnaní s bankou Kaupthing, keďže celkové aktíva poklesli o 88 % (pozri informácie v predchádzajúcom texte). Na rozdiel od banky Kaupthing pôsobí banka Arion iba na islandskom trhu. I keď väčšina tohto zníženia je zjavne dôsledkom likvidácie medzinárodných činností banky Kaupthing, dozorný úrad zastáva názor, že tento proces má mimoriadny význam, pokiaľ ide o narušenie hospodárskej súťaže, nakoľko to boli najmä rizikové zámorské stratégie banky Kaupthing, ktoré viedli k jej kolapsu a narušili finančné trhy v EHP v minulosti (90).
            
         
               (234)
            
            
               Dozorný úrad berie na vedomie záväzky banky Arion uvedené v prílohe, na základe ktorých banka Arion neprevezme nijaké finančné inštitúcie do 1. decembra 2014, s výnimkou prípadu, ak vopred získa súhlas dozorného úradu. Znamená to, že okrem prípadu, ak by boli z hľadiska finančnej stability potrebné ďalšie fúzie, je možné zabrániť ďalšej koncentrácii islandského finančného trhu v dôsledku akvizícií banky Arion. Tento záväzok takisto zabezpečuje, že sa pomoc poskytnutá banke Arion používa na obnovenie jej životaschopnosti, a nie na upevnenie a ďalšie posilnenie jej prítomnosti na Islande. Záväzok banky Arion […] je takisto treba uvítať, pretože […] a podporuje politiky zamerané na potrebné zníženie nákladov. To isté platí aj o záväzku banky Arion, na základe ktorého nebude do 1. decembra 2014 uplatňovať ustanovenia zmlúv o hypotekárnych úveroch pre jednotlivcov (91), ani zavádzať nové zmluvné ustanovenia, ktoré podmieňujú zvýhodnené úrokové sadzby využívaním minimálneho rozsahu bankových služieb.
            
         
               (235)
            
            
               Ako sa uvádza v predchádzajúcom texte, islandský finančný trh v súčasnosti predstavuje náročné prostredie pre podnikanie akejkoľvek banky, čo v súčasnosti odráža aj takmer úplný nezáujem zahraničia o vstup na tento trh. Dozorný úrad preto víta záväzky banky Arion, ktoré sa týkajú uľahčenia presunov bankových služieb medzi bankami a poskytovania základných služieb spracovania platieb. Dozorný úrad zastáva názor, že tieto opatrenia v spojení s dohodou opísanou v predchádzajúcom texte medzi tromi hlavnými bankami a úradom ICA o spoločnosti RB zabezpečia, že malí účastníci trhu budú mať prístup k základnej infraštruktúre a službám za primerané ceny bez toho, aby im väčšie subjekty mohli tento prístup zablokovať. Dozorný úrad zastáva názor, že sa tým odstránia niektoré prekážky vstupu pre budúcich (potenciálnych) účastníkov trhu a súčasným malým účastníkom sa umožní, aby zväčšili svoje trhové podiely, ak dokážu ponúkať lepšie služby ako ich väčší konkurenti. Okrem toho všetky opatrenia zamerané na uľahčenie presunu prispejú k nárastu konkurenčného boja medzi existujúcimi veľkými aktérmi a mohli by prispieť k prevencii potenciálnej kolektívnej dominantnosti alebo vylúčiť takúto situáciu.
            
         
               (236)
            
            
               Banka Arion sa takisto zaväzuje predať čo najskôr podiely v prevádzkových spoločnostiach, ktoré prevzala z dôvodu reštrukturalizácie v súlade s článkom 22 zákona č. 161/2002 o finančných podnikoch, a zaväzuje sa dodržiavať postup a lehoty podľa tohto ustanovenia a výkladu FME. Na svojej webovej lokalite alebo na webovej lokalite dcérskej spoločnosti bude udržiavať aktualizované informácie o podieloch v dcérskych spoločnostiach, ktoré drží na predaj. Dozorný úrad víta záväzok banky Arion vzdať sa čo najskôr všetkých spoločností a podielov, ktoré nesúvisia s jej hlavnou podnikateľskou činnosťou, a to nie iba v dôsledku obáv o ich životaschopnosť. Hoci dozorný úrad zastáva názor, že je evidentné, že banka Arion musí rešpektovať domáce právne povinnosti, ako je článok 22 zákona o finančných podnikoch, berie tento záväzok na vedomie a upriamuje pozornosť islandských orgánov a príjemcov na skutočnosť, že v tomto ohľade by porušenie vnútroštátneho práva mohlo predstavovať aj zneužitie pomoci. Dozorný úrad okrem toho zastáva názor, že zakotvením povinnosti zahrnúť informácie o predpokladanom vzdaní sa a predaji majetkových podielov na vlastnej webovej lokalite, sa zavedie lepšia transparentnosť vo vzťahu k súčasnej vlastníckej situácii v islandskom hospodárstve. Týmto sa aspoň do určitej miery koriguje táto konkrétna obava z ohrozenia hospodárskej súťaže, ktorá aktuálne charakterizuje islandské trhy.
            
         
               (237)
            
            
               Na základe uvedených skutočností a s ohľadom na špecifickú situáciu na Islande, ako ja na základe skutočnosti, že dozorný úrad zastáva názor, že uvedené opatrenia riešia hlavné obavy z ohrozenia hospodárskej súťaže, ktoré dozorný úrad zistil v spolupráci s ICA, a vzhľadom na prvoradý cieľ zabezpečenia finančnej stability, dozorný úrad konštatuje, že záväzky v dostatočnej miere obmedzujú narúšanie hospodárskej súťaže. Reštrukturalizačná pomoc je preto v súlade s oddielom 4 usmernení o reštrukturalizácii.
            
         III.   ZÁVER
   
   
               (238)
            
            
               Na základe predchádzajúceho posúdenia a s prihliadnutím na reštrukturalizačný plán, ktorý islandské orgány predložili pre banku Arion, sú pochybnosti Dozorného úradu vyjadrené v rozhodnutí o začatí konania týkajúce sa povahy a zlučiteľnosti opatrení štátnej pomoci pre banku Arion rozptýlené. Dozorný úrad preto schvaľuje opatrenia pomoci ako pomoc na reštrukturalizáciu zlučiteľnú s fungovaním dohody o EHP podľa článku 61 ods. 3 písm. b) dohody o EHP pod podmienkou, že Island a banka Arion dodržia záväzky ustanovené v prílohe,
            
         PRIJAL TOTO ROZHODNUTIE:
   Článok 1
   Počiatočný prevádzkový kapitál, (dočasná) úplná kapitalizácia štátom, zostatkový 13-percentný podiel na akciovom kapitále banky Arion a kapitál Tier-II poskytnutý banke Arion, ako aj špeciálna facilita likvidity, dohoda o swape SPRON a neobmedzená ochrana vkladov predstavujú štátnu pomoc v zmysle článku 61 ods. 1 Dohody o EHP.
   Článok 2
   Tieto opatrenia uvedené v článku 1 predstavujú protiprávnu štátnu pomoc od dátumu jej uplatnenia do dátumu tohto rozhodnutia vzhľadom na skutočnosť, že islandské orgány nesplnili svoju povinnosť oznámiť túto pomoc dozornému úradu pred jej uplatnením v súlade s článkom 1 ods. 3 časti I protokolu 3.
   Článok 3
   Opatrenia pomoci uvedené v článku 1 sú zlučiteľné s fungovaním dohody o EHP podľa článku 61 ods. 3 písm. b) dohody o EHP pod podmienkou dodržania záväzkov ustanovených v prílohe. Schválenie neobmedzenej ochrany vkladov stratí platnosť na konci roku 2014.
   Článok 4
   Toto rozhodnutie je určené Islandskej republike.
   Článok 5
   Iba anglické znenie tohto rozhodnutia je autentické.
   
      V Bruseli 11. júla 2012
      
         
            Za Dozorný úrad EZVO
         
         Oda Helen SLETNES
         
            predsedníčka
         
         Sverrir Haukur GUNNLAUGSSON
         
            člen kolégia
         
      
   
   
      (1)  Tento dokument sa sprístupňuje len na informačné účely. V tejto verzii určenej pre verejnosť sa neuvádzajú určité informácie, aby sa zabránilo sprístupneniu dôverných informácií. Takéto miesta sa vyznačujú […] alebo rozpätím v hranatých zátvorkách, ktoré poskytuje rozhranie pre relevantný číselný údaj, ktoré nie je dôverné.
   
      (2)  Rozhodnutie Dozorného úradu č. 492/10/COL o začatí konania vo veci formálneho zisťovania vo vzťahu k štátnej pomoci poskytnutej na obnovenie určitých operácií (pôvodnej) banky Kaupthing hf a na zriadenie a kapitalizáciu novej banky Kaupthing hf (v súčasnosti premenovanej na banku Arion hf), Ú. v. EÚ C 41, 10.2.2011, s. 7 a dodatok EHP k Úradnému vestníku č. 7, 10.2.2011, s. 1.
   
      (3)  Ďalšie informácie o postupe, ktorý predchádzal rozhodnutiu Dozorného úradu č. 492/10/COL, sú uvedené v časti Postup rozhodnutia.
   
      (4)  Zainteresované strany svoju pripomienku upravili 25. mája 2012.
   
      (5)  Vo vzťahu k stavu hospodárskej súťaže v islandskom bankovom sektore a možným opatreniam na jej ochranu spolupracoval dozorný úrad s Islandským úradom na ochranu hospodárskej súťaže (ICA).
   
      (6)  Členmi komisie SIC boli sudca Najvyššieho súdu Páll Hreinsson, islandský parlamentný ombudsman Tryggvi Gunnarsson a Sigríður Benediktsdóttirová Ph.D., prednášajúca a členka vedenia na Yale University, USA. Táto správa je dostupná v úplnom znení v islandčine na adrese: http://rna.althingi.is/ a jej čiastočné preklady do angličtiny (vrátane zhrnutia a kapitol o príčinách kolapsu bánk) na adrese: http://sic.althingi.is/.
   
      (7)  Islandská koruna.
   
      (8)  Úvery zahraničným klientom narástli v priebehu šiestich mesiacov o 11,4 miliardy EUR z 9,3 miliardy EUR na 20,7 miliardy EUR.
   
      (9)  Kapitola 21.2.1.2 správy.
   
      (10)  Exista, Exista Trading, Bakkavör Group, Bakkavor Finance Ltd, Bakkabraedur Holding B.V., Lýsing, Síminn, Skipti a ďalšie prepojené spoločnosti.
   
      (11)  Viac ako polovica takýchto úverov poskytnutých od začiatku roka 2007 po kolaps banky bola poskytnutá bez zabezpečenia.
   
      (12)  V zázname z úverového výboru predstavenstva banky Kaupthing sa okrem iného uvádza, že banka často požičiavala peniaze Tchenguizovi, aby mohol splniť výzvy na úhradu z iných bánk, keďže jeho spoločnosti mali nepriaznivé hospodárske výsledky.
   
      (13)  Kapitola 21.2.1.4 správy.
   
      (14)  Pravdou je, že politikou koaličnej vlády v tom čase bolo podporovať ďalší rast a stimulovať banky, aby svoje ústredia ponechali na Islande.
   
      (15)  Kapitola 2, strana 5 správy.
   
      (16)  Podrobnosti o opatreniach islandských orgánov obsahuje správa ministra financií pre parlament o oživení komerčných bánk z mája 2011 (Skýrsla fjármálaráðherra um endurreisn viðskiptabankanna). Správa je dostupná na adrese http://www.althingi.is/altext/139/s/pdf/1213.pdf.
   
      (17)  Zákon č. 125/2008 o splnomocnenom orgáne pre úhrady zo štátnej pokladnice v dôsledku nezvyčajných okolností na finančnom trhu atď. (ďalej len „zákon o stave núdze“).
   
      (18)  Pozri takisto výročnú správu FME za rok 2009 (júl 2008 – jún 2009), dostupnú na adrese http://en.fme.is/media/utgefid-efni/FME-Annual-Report-2009.pdf.
   
      (19)  Neskôr nasledovali ďalšie prevzatia finančných podnikov. V marci 2009 FME prevzal kontrolu nad fungovaním troch finančných podnikov: Straumur-Burdaras, sporiteľňou Reykjavik (SPRON) a Sparisjodabanki Íslands (Icebank) a rozhodol o použití ich aktív na úhradu záväzkov týchto podnikov. Zatiaľ čo v prípade veriteľov spoločnosti Straumur sa podarilo dospieť k dohode, na sporiteľne SPRON a Sparisjodabanki bol podaný návrh na vyhlásenie konkurzu. Aj ďalšie finančné podniky významne zasiahol kolaps troch hlavných komerčných bánk a pretrvávajúca nestabilita na finančných trhoch. Časť z nich sa dostala do nútenej správy v roku 2010. V marci 2010 FME vymenoval dočasné predstavenstvo banky VBS Investment bank. V apríli 2010 FME prevzal kontrolu nad sporiteľňami Keflavík a Byr a rozhodol, že ich činnosti prevezmú novozriadené finančné podniky – sporiteľňa SpKef a banka Byr hf. Nakoľko sa ukázalo, že finančná situácia týchto nových podnikov bola horšia, ako sa pôvodne predpokladalo, sporiteľňa SpKef bola neskôr na základe rozhodnutia FME zlúčená s bankou Landsbankinn a banka Byr hf. s bankou Íslandsbanki na základe verejnej súťaže na akcie Byr. Islandské orgány museli okrem toho v roku 2009 riešiť finančné problémy v spoločnosti Saga Capital Investment Bank a v roku 2011 v Housing Financing Fund.
   
      (20)  Ako príklad rozsahu prudkého znehodnotenia uvádzame, že priemerný mesačný výmenný kurz eura a islandskej koruny stúpol z 90,71 ISK v decembri 2007 na 184,64 ISK v novembri 2009.
   
      (21)  Počas rokov 2009 až 2011 tvoril podiel investícií na HDP len 13 – 14 %.
   
      (22)  Obchodná bilancia vyjadruje rozdiel v príjmoch medzi vývozom a dovozom tovarov a služieb. Nezahŕňa položku primárnych príjmov zo zahraničia, ktorá bola za posledné roky záporná, a to najmä od roku 2008. Vedie to k situácii, keď napriek prebytku obchodnej bilancie je počas posledných rokov celkové saldo bežného účtu Islandu negatívne, i keď od roku 2009 dochádza k jeho prudkému vyrovnávaniu.
   
      (23)  K tejto téme pozri napríklad správu ministra hospodárskych záležitostí pre parlament (Althingi) z marca 2012, Budúca štruktúra islandského finančného systému. Podľa ministerstva slúži táto správa ako katalyzátor informovanej diskusie na túto významnú tému, pretože neprináša konečné znenia návrhov, skôr označuje hlavné problémy a výhľad s odkazom na medzinárodný vývoj. Správa je k dispozícii na adrese: http://eng.efnahagsraduneyti.is/media/Acrobat/Future-Structure.pdf.
   
      (24)  Návrat k štandardnej ochrane vkladov neznamená len, že štát prestane záruky garantovať, ale že sa takisto preskúmajú ustanovenia zákona o stave núdze, podľa ktorých majú vklady chránené zárukami zo zákona prednosť v prípade konkurzu finančného podniku. Toto ustanovenie značne zvýhodňuje vkladateľov a má význam s ohľadom na skutočnosť, že v povedomí ľudí je stále kolaps bánk z roku 2008. Na druhej strane toto ustanovenie pravdepodobne sťažuje bankám možnosť diverzifikovať svoje finančné vzťahy.
   
      (25)  Pozri kapitolu 9 správy ministra hospodárskych záležitostí citovanú v poznámke pod čiarou 23. Pri predstavení tejto správy minister hospodárskych záležitostí súčasne vymenoval skupinu bankových expertov (s účasťou medzinárodných expertov), aby pripravili návrhy komplexného právneho a regulačného rámca pre finančné trhy na Islande ako celok. Podľa tejto správy islandské orgány takisto plánujú preskúmať ďalšie budúce možnosti vrátane možného oddelenia investičného a komerčného bankovníctva, prijatia legislatívy zameranej na finančnú stabilitu a možnej zmeny rozdelenia zodpovednosti regulačných orgánov pre oblasť finančných služieb. Z vyjadrenia islandských orgánov je takisto zrejmé, že prioritou pracovného programu naďalej zostáva preskúmanie rámca monetárnej politiky s alternatívou členstva v EÚ, ale aj bez členstva, a takisto ďalšie možné prostriedky na zlepšenie hospodárskeho riadenia a zabezpečenie toho, aby regulátori zaujali primeraný postoj a efektívne uplatňovali najvhodnejšie makroprudenciálne nástroje.
   
      (26)  Pozri kapitolu 6 správy ministra hospodárskych záležitostí pre parlament (Althingi) nazvanú Budúca štruktúra islandského finančného systému. Správa je dostupná na adrese http://eng.efnahagsraduneyti.is/publications/news/nr/3559.
   
      (27)  Od jesene 2008 odišlo z trhu viacero finančných podnikov (popri „starých“ veľkých komerčných bankách Glitnir, Kaupthing a Landsbanki): Sparisjóðabanki Íslands (predtým Icebank), Reykjavik Savings Bank (SPRON), Sparisjóður Mýrasýslu (Myrasysla Savings Bank, SPM), VBS Investment Bank a Askar Capital Investment Bank. Aj činnosti investičných bánk Straumur-Burdaras a Saga Capital sa utlmili v značnom rozsahu.
   
      (28)  11. apríla 2011 bola valným zhromaždením (starej) banky MP schválená zmluva o predaji aktivít banky na Islande a v Litve, pričom viac ako 40 nových akcionárov investovalo 5,5 miliardy ISK do nových akcií v banke. Ostatné aktivity starej banky ostali v pôvodnom subjekte vlastnenom starými akcionármi, ktorí ich pretransformovali do nového subjektu EA fjárfestingarfélag hf. Podrobnosti pozri v tlačovej správe banky MP z 11. apríla 2011 na adresách https://www.mp.is/um-mp-banka/utgefid-efni/frettir/nr/1511 a https://www.mp.is/um-mp-banka/utgefid-efni/frettir/nr/1510.
   
      (29)  Podľa urovnania súhlasili spoločnosť RB a jej vlastníci s prevzatím viacerých záväzkov zameraných na prevenciu proti narušeniu hospodárskej súťaže v dôsledku činností spoločnosti RB a spolupráce jej vlastníkov. Súčasťou týchto záväzkov sú okrem iného záväzky, že spoločnosť RB bude pôsobiť za všeobecných trhových podmienok nezávisle od svojich vlastníkov, že väčšinové zastúpenie v predstavenstve RB budú mať špecialisti nezávislí od vlastníkov, že prístup k systémom a službám, ktoré ponúka spoločnosť RB, bude poskytovaný na nediskriminačnom základe a že podmienky služieb poskytovaných spoločnosťou RB budú rovnaké bez ohľadu na to, či klient je alebo nie je akcionárom RB. Súčasní vlastníci spoločnosti RB sa zaviazali pravidelne ponúkať na predaj časť svojich podielov v RB s cieľom uľahčiť nefinančným podnikom získanie vlastníctva akcií spoločnosti RB. Takéto ponuky sa vykonajú minimálne každý druhý rok, kým aspoň tretina celkového objemu akcií spoločnosti RB neprejde do vlastníctva strán odlišných od súčasných akcionárov alebo nebude ponúknutá na predaj.
   
      (30)  Úrad ICA používa výraz „prevádzkové spoločnosti“ vo vzťahu k podielom bánk v nefinančných podnikoch, ktoré banky nadobudli v súvislosti s reštrukturalizáciou svojich úverových portfólií prostredníctvom umorenia dlhu aktívami (debt to equity swaps) alebo obdobným spôsobom. Podobne aj Dozorný úrad označuje výrazom „prevádzkové spoločnosti“ reálne hospodárske subjekty, ktoré nie sú súčasťou jadra podnikania bánk na finančných trhoch.
   
      (31)  V tejto súvislosti Dozorný úrad vníma nepriame vlastníctvo ako prípad, keď banka vykonáva možný vplyv a kontrolu nad spoločnosťou v dôsledku jej vysokého zadlženia voči banke.
   
      (32)  Základné dcérske spoločnosti sú (hlavné činnosti a podiely banky Arion sa uvádzajú v zátvorkách): AFL-sparisjóður (sporiteľňa; 94,45 %), Verdis hf. (depozitár cenných papierov; 100 %), KB ráðgjöf ehf. (predaj poistných a dôchodkových produktov; 100 %), Gen hf. (podiely v medzinárodných podnikateľských fondoch; 100 %), Okkar Líftryggingar hf. (poisťovňa – individuálne a životné poistenie; 100 %), Sparisjóður Ólafsfjarðar (sporiteľňa; 99,99 %), Stefnir hf. (riadiaca spoločnosť pre PKIPCP; 100 %) a Valitor Holding hf. (poskytovanie platobných služieb; 52,94 %).
   
      (33)  V tomto smere banka rozlišuje tri druhy aktív. V prvom rade ide o správcovskú spoločnosť banky – Eignabjarg ehf., ktorá spravuje akcie v životaschopných fungujúcich spoločnostiach, ktoré banka prevzala. Ide o podiely v týchto spoločnostiach (hlavné činnosti a podiely banky Arion sa uvádzajú v zátvorkách): Hagar hf. (komerčná spoločnosť pôsobiaca na Islande, 5,98 %), Penninn á Íslandi ehf. (retailová spoločnosť zameraná na dodávku papiera, písacích a kancelárskych potrieb, 100 %), Reitir fasteignafélag hf. (pridružená spoločnosť k Eignabjarg hf., ktorá sa špecializuje na nehnuteľnosti, 42,65 %) a Fram Foods ehf. (potravinársky priemysel, 100 %). V druhom rade ide o aktíva držané na predaj. Patria sem podiely v týchto spoločnostiach: Langalína 2 ehf. (holdingová spoločnosť, 100 %), Umtak fasteignafélag ehf. (realitná spoločnosť, 100 %), EAB 2 ehf. (potravinársky priemysel, 100 %) Farice ehf. (prevádzka podmorského dátového kábla do susedných krajín, 43,47 %), Sementsverksmiðjan ehf. (výroba a dovoz cementu, 33 %), HB Grandi hf. (rybárska spoločnosť, 33 %) a GO fjárfestingar ehf. (produkcia hríbov, 30 %). V treťom rade ide o aktíva označované ako dočasné operácie. Patria sem podiely v týchto spoločnostiach: Landey (holdingová spoločnosť spravujúca majetok neprodukujúci zisk, 100 %), Landfestar (spoločnosť spravujúca komerčné nehnuteľnosti, ktoré banka získala od klientov vo finančných ťažkostiach, 100 %), Rekstrarfélagið Braut ehf. (prasacia farma, 100 %), NS 1 ehf. (spoločnosť, ktorá vlastní pozemky a prenajíma miesta pre prázdninové domy, 100 %), Módelhús ehf. (správa majetku a realitná spoločnosť, 100 %), EAB 1 ehf. (pozemky a nehnuteľnosti, 100 %), Andvaka ehf. (konzultačná spoločnosť v oblasti podnikania a riadenia, 50,11 %), Klakki ehf. (bývalá Exista – holdingová spoločnosť, 44,9 %), Ölgerðin Egill Skallagrímsson ehf. (výroba, distribúcia a predaj nealkoholických a ďalších nápojov, 20 %) a SMI ehf. (správa majetku a realitná spoločnosť, 39,1 %).
   
      (34)  Od založenia banky Arion nastali významné zmeny jej kľúčových finančných ukazovateľov, i tak je však vhodné porovnať dve banky s odkazom na údaje časovo relatívne blízke. Je potrebné poznamenať, že banka Kaupthing bola medzinárodná banka pôsobiaca v mnohých krajinách, zatiaľ čo banka Arion bola zriadená s cieľom prevziať určité domáce činnosti a aktíva banky Kaupthing.
   
      (35)  Medzi podnikateľskými segmentmi sa objavujú rozdiely a v niektorých oblastiach došlo k zníženiu počtu až o 90 %. K značnému prepúšťaniu došlo v úrade generálneho riaditeľa, ktorého zamestnanci tvorili 6 % v banke Kaupthing v porovnaní s 1 % podielom v banke Arion.
   
      (36)  K formálnemu dokončeniu dohody však došlo až 8. januára 2010, keď banka Kaupthing v mene svojich veriteľov nadobudla prostredníctvom svojej dcérskej spoločnosti Kaupskil ehf. vlastníctvo banky Arion, a to po schválení zo strany FME a Islandského úradu na ochranu hospodárskej súťaže. Spoločnosť Kaupskil vlastní 87 % akcií a spoločnosť Icelandic State Financial Investments (ISFI) 13 %. Spoločnosť Kaupskil má kúpnu opciu (call option) na nákup podielu štátu v budúcnosti.
   
      (37)  Číselné údaje v tejto časti sa v prípadoch, keď bol kapitál poskytnutý islandskými orgánmi, najskôr uvádzajú v mene, v ktorej bol kapitál poskytnutý. Po tomto údaji nasleduje v zátvorke zodpovedajúca suma v ISK alebo v EUR (v závislosti od konkrétneho prípadu).
   
      (38)  Podľa dohody o kapitalizácii s majoritným podielom štátu – ktorá sa neuplatnila – by vláda naďalej vlastnila 100-percentný podiel v banke v prípade, že by sa výbor na riešenie problémov banky Kaupthing rozhodol neprevziať kontrolu v banke Arion. V tomto prípade by zároveň náhradu vyplácala banka Kaupthing banke Arion a to v tej istej forme ako na základe dohody o spoločnej kapitalizácii, t. j. nástroj náhrady v sume 38 miliárd ISK. Banka Kaupthing by takisto získala opciu na nákup vládneho podielu realizovateľnú v období rokov 2011 až 2015 za cenu investícií štátu navýšenú o primeraný výnos z tejto investície.
   
      (39)  Ú. v. ES L 84, 26.3.1997, s. 22.
   
      (40)  Ú. v. ES L 135, 31.5.1994, s. 5.
   
      (41)  Pozri príslušnú časť zákona o štátnom rozpočte na rok 2011 na adrese: http://hamar.stjr.is/Fjarlagavefur-Hluti-II/GreinargerdirogRaedur/Fjarlagafrumvarp/2011/Seinni_hluti/Kafli_8.htm.
   
      (42)  Neoficiálny preklad (autor prekladu je dozorný úrad) vyhlásenia uverejneného v Morgunblaðið (www.mbl.is) 10. júna 2012.
   
      (43)  Rozdielne pozície strán vo vzťahu k úročeniu dlhopisu boli najskôr postúpené na riešenie FME. FME 5. júna 2009 rozhodol, že s ohľadom na okolnosti je primeraná sadzba REIBOR + 1,75 %. Vo svojom rozhodnutí FME uviedol, že svoje rozhodnutie preskúma každých šesť mesiacov na základe požiadavky ktorejkoľvek strany. Spor však bol neskôr postúpený na súd a v čase formulácie tohto rozhodnutia nebol ukončený. Podľa výročnej správy banky Arion za rok 2011 spoločnosť Drómi listom z 2. decembra 2009 požiadala, aby FME preskúmal svoje rozhodnutie o úrokovej sadzbe. 4. februára 2011 FME rozhodol, že dlh mal byť za obdobie od prevzatia do 30. júna 2010 úročený ročnou sadzbou v pôvodne určenej výške navýšenej o úrokovú prémiu, avšak po tomto dátume sa až do splatenia úroková prémia nemá uplatňovať. Banka Arion začala súdne konanie voči FME a spoločnosti Drómi v snahe vyhlásiť toto rozhodnutie FME z 4. februára 2011 za neplatné. 4. mája 2011 podala spoločnosť Drómi návrh na začatie konania proti FME a banke Arion, v ktorom sa domáhala zrušenia všetkých rozhodnutí FME týkajúcich sa úrokovej sadzby a požadovala určenie inej úrokovej sadzby od počiatku.
   
      (44)  Ministerstvo financií súhlasilo s tým, aby sa banke Arion požičali vládne dlhopisy akceptovateľné ako aktívum na získanie facilít likvidity prostredníctvom repo transakcií s CBI v súlade s jej existujúcimi pravidlami. Trhová hodnota vládnych dlhopisov nemá prekročiť 75 miliárd ISK.
   
      (45)  Banka Arion nie je oprávnená dlhopisy predať ani ich použiť na iný účel, ako sa uvádza v dohode. Ak banka Arion použije dlhopis SPRON ako protizábezpeku na to, aby si mohla požičať vládne dlhopisy, neplatí nijaký poplatok za čerpanie do výšky 25 miliárd ISK, zo sumy presahujúcej túto časť však zaplatí poplatok 1,75 % za povolenie založiť vládne dlhopisy. Banka však neplatí nijaký poplatok, ak jednoznačne preukáže, že suma presahujúca objem 25 miliárd ISK súvisí s výberom vkladov sporiteľne SPRON. Ak banka Arion použije ako protizábezpeku na zabezpečenie svojho úveru iné aktíva, ako je dlhopis SPRON, poplatok sa zvýši na 3 % z tej sumy úveru, ktorá bola poskytnutá v súvislosti s touto zábezpekou. V takýchto prípadoch platí banka Arion navyše osobitný poplatok vo výške 0,5 % z objemu úveru vždy, keď sa použijú vládne dlhopisy.
   
      (46)  REIBOR (Reykjavícka medzibanková referenčná úroková sadzba) je medzibanková sadzba používaná komerčnými bankami a sporiteľňami na Islande, ktorá sa uplatňuje na krátkodobé úvery.
   
      (47)  Index výmenného kurzu Islandskej koruny po zohľadnení objemu obchodu (Trade-weighted exchange rate).
   
      (48)  Medzi kľúčové očakávania banky patria […].
   
      (49)  Napriek tomu, že sa doteraz nepodarilo vyriešiť rozličné zložité záležitosti, islandská ekonomika ukázala podľa banky Arion v minulých rokoch jasné znaky obnovy s tým, že po prvýkrát od začiatku finančnej krízy hospodárstvo rástlo a nezamestnanosť klesala.
   
      (50)  Banka poznamenáva, že v roku 2011 viedli oslabenie ISK, vysoké celosvetové ceny komodít v prvej polovici roku a rast zmluvných platov k ročnej miere inflácie na úrovni 5,3 % na konci roku. Prognóza inflácie na niekoľko nasledujúcich rokov nie je priaznivá a inflácia pravdepodobne prekročí úroveň 2,5 % plánovanú CBI. V reakcii na rastúcu hospodársku aktivitu a zhoršujúci sa výhľad inflácie zvýšila CBI dvakrát úrokové sadzby počas roka 2011 celkovo o 50 bázických bodov a v prvom polroku 2012 o celkovo 75 bázických bodov. Podnikateľský plán predpokladá, že tento vývoj bude pokračovať aj v rokoch 2012 až 2014.
   
      (51)  V tomto smere banka Arion uvádza, že napriek známkam oživenia v islandskej ekonomike ostáva stále mnoho nevyriešených problémov; jedným z nich je uvoľnenie kontrol kapitálu. Napriek tomu, že CBI v marci 2011 oznámila liberalizačný harmonogram, v ktorom sa uvádza viacero opatrení zameraných na uvoľnenie kontrol počas nasledujúcich štyroch rokov, k samotnému uvoľňovaniu dochádza len veľmi pomaly. Neskôr v roku 2011 však islandský parlament rozhodol iba o predĺžení platnosti právnych predpisov o zahraničných menách (a teda o kontrolách kapitálu) do roku 2013. Parlament preto ponechal CBI minimálny manévrovací priestor, ak by chcela kontroly uvoľniť počas nadchádzajúcich dvoch rokov. V skutočnosti boli kontroly kapitálu v marci 2012 posilnené prostredníctvom zmien devízového zákona. Stratégia uvoľňovania kontrol kapitálu je nejasná a preto sa predpokladá, že kontroly kapitálu ostanú počas obdobia predpovede v platnosti.
   
      (52)  Snahy v oblasti reštrukturalizácie úverového portfólia vyústili v pokles podielu nesplácaných úverov z 37 % na konci roku 2010 na 13 % na konci roku 2011. Tento pokrok v riešení nesolventných dlžníkov v podstatnej miere znižuje neistotu spojenú s ocenením hodnoty úverového portfólia.
   
      (53)  Menový nepomer sa znížil z 300 % vlastných zdrojov banky na konci roku 2008 na 30 % vlastných zdrojov banky na konci roku 2011.
   
      (54)  Banka mala na konci roku 2009 […] skupín, ktoré prekračovali 10 % vlastného kapitálu. Súhrnná angažovanosť týchto skupín dosahovala 175 % vlastného kapitálu. Na konci roka 2011 mala banka […] skupiny/skupín, ktoré prekračovali 10 % vlastného kapitálu, pričom ich súhrnná angažovanosť dosahovala 87 % vlastného kapitálu.
   
      (55)  Celkový objem vlastného kapitálu narástol od roku 2009 do roku 2011 o 20,7 miliardy ISK.
   
      (56)  Od konca roku 2009 po koniec roku 2011 sa objem termínovaných vkladov zvýšil z 10 % na 23 %.
   
      (57)  Rovnováhu CPI sa podarilo zvrátiť z mínus 17 % vlastného kapitálu banky na konci roka 2009 na plus 9 % vlastného kapitálu na konci roka 2011.
   
      (58)  Po zásahu FME v októbri 2008 boli vykonané štrukturálne zmeny. Posilnili sa útvary Vnútorný audit a Compliance a došlo k zlúčeniu útvaru privátneho bankovníctva s útvarom Správa aktív a útvaru Treasury s kapitálovými trhmi. Ďalšie podstatné zmeny organizačnej štruktúry sa udiali po prijatí nového strategického smerovania a príchode nového manažmentu na konci roku 2011. Ich cieľom bolo zabezpečiť, aby organizačná štruktúra lepšie odrážala a podporovala novú stratégiu banky, zjednodušilo sa jej fungovanie a zvýšili sa synergie medzi divíziami.
   
      (59)  Sporiteľňa SPM zápasila s finančnými ťažkosťami niekoľko mesiacov, usilovala sa dosiahnuť dohodu so svojimi veriteľmi podľa ustanovení zákona o konkurze, pretože jej ukazovateľ kapitálovej primeranosti (CAD) poklesol pod zákonom stanovené minimum. Toto úsilie však bolo neúspešné a 3. apríla 2009 sa sporiteľňa dohodla s novou Kaupthing. Podľa tejto dohody nová banka Kaupthing odkúpila všetky aktíva sporiteľne SPM vrátane pobočky v islandskom meste Borgarnes a dcérskych spoločností sporiteľne vrátane dvoch sporiteľní na severnom Islande, sporiteľne Afl Savings Bank a sporiteľne Ólafsfjörður Savings Bank (SPÓL). Súčasne podľa dohody nová banka Kaupthing prevzala určité záväzky sporiteľne SPM vrátane vkladov a pôžičiek. V rovnaký deň FME rozhodol o prevedení aktív a záväzkov sporiteľne SPM. V rozhodnutí FME sa neuvádza poskytnutie nijakej vládnej intervencie vo forme kapitálovej injekcie, záväzku alebo vyhlásenia. Dozorný úrad dostal v tomto smere dodatočné ubezpečenie zo strany banky Arion a islandských orgánov o tom, že štát sa v tomto kontexte nezaviazal k nijakému finančnému plneniu. Pozri rozhodnutie FME z 3. apríla 2009 dostupné na adrese: http://www.fme.is/media/akvardanir/3.-april-2009.pdf.
   
      (60)  Na dokreslenie tejto transakcie uvádzame, že banka Kaupthing emitovala v rokoch 2006 až 2008 štyri tranže krytých dlhopisov, zabezpečených dcérskou spoločnosťou KMIIF. Prostredníctvom KMIIF banka Kaupthing vlastnila portfólio islandských hypoték na obytné nehnuteľnosti v objeme presahujúcom 120 miliárd ISK. Cieľom týchto dlhopisov bolo financovať veľkú časť portfólia hypoték banky Kaupthing. Podľa dohody z 22. decembra 2011 banka Arion získala toto portfólio hypoték. Obchod bol z veľkej časti financovaný cez prevzatie krytých dlhopisov vo výške 117,7 miliardy ISK, tak že ISK a banka prevzala záväzky banky Kaupthing z programu krytých dlhopisov. Podľa banky Arion prevzatie AMIIF nie je možné charakterizovať ako „bežnú“ operáciu a ani ako prevzatie súvisiace s reštrukturalizáciou. Prevzatie sa viazalo k vzniku banky Arion, kedy nedošlo k prevodu AMIIF na banku Arion pri jej zriadení. Pred prevodom banka Arion poskytovala služby hypotekárnym klientom bez toho, aby kontrolovala ich hypotéky. Okrem toho klienti s hypotékami vo fonde verili, že sú klientmi banky Arion. Po prevode banka Arion tieto hypotéky vlastnila. Ako sa uvádza, táto transakcia bola dohodnutá medzi banku Kaupthing a Arion bez účasti či angažovanosti islandských štátnych orgánov.
   
      (61)  Tieto úvery sú zoskupené ako hypotekárne úvery a iné úvery pre jednotlivcov a úvery pre firmy. Poskytnuté zľavy závisia od typu úverov a od toho, či boli poskytnuté v korunách alebo zahraničnej mene.
   
      (62)  Nárast v ocenení úverov však bol v rokoch 2009 až 2011 v skutočností väčší, ako sa uvádza v tabuľke 4. keďže časť z nich bola súčasťou nástroja náhrady v celkovej výške 38 miliárd ISK. Nástroj náhrady bol ukončený v prvom štvrťroku 2011, keď bol v plnej miere splatený rozdiel medzi hodnotou aktív a záväzkov prevedených z banky Kaupthing na banku Arion.
   
      (63)  Pozri pravidlá CBI o ukazovateľoch likvidity č. 317 z 25. apríla 2006 dostupné na adrese http://www.sedlabanki.is/lisalib/getfile.aspx?itemid=4713.
   
      (64)  LCR sa týka povinnosti držať zásobu vysokokvalitných likvidných aktív v objeme postačujúcom na pokrytie čistého odlivu hotovosti počas 30-dňového obdobia v podmienkach záťažového testu. Referenčná hodnota pre ukazovateľ LCR je teda 100 %.
   
      (65)  Tento scenár sa zakladá na ďalších negatívnych predpokladoch. Predpokladá sa prepad cien obytných budov o 10 % v roku 2012, 18 % v roku 2013 a o 16 % v roku 2014. V roku 2012 sa predpokladá 30 -percentný odliv retailových vkladov, 20 -percentný odliv firemných vkladov a 80 -percentný odliv vkladov úverových inštitúcií. Príjem z poplatkov je redukovaný na polovicu z príjmov podľa základného scenára na roky 2012 až 2014. Predpokladá sa pokles pravdepodobnosti nesplácania úverov poskytovania úverov o 1 – 3 % a rozpätia nákladov úverovania o 0,5 – 1 %, avšak nárast vkladového rozpätia o 0,5 – 1 %. Prevádzkové náklady sa oproti základnému scenáru zvýšia o 10 %. Predpokladá sa, že poklesne výmenný kurz koruny a stúpne index po zohľadnení obchodu (TWI) o 4 % v roku 2013 a 11 % v roku 2014.
   
      (66)  ROE sa zníži na [0 – 5] % v roku 2012, [0 – 5] % v roku 2013 a [5 – 10] % v roku 2014.
   
      (67)  Ukazovateľ kapitálovej primeranosti banky Arion bude [20 – 25] % v roku 2012, [20 – 25] % v roku 2013 a [25 – 30] % v roku 2014.
   
      (68)  Výraz „vernosť vkladov“ (stickiness of deposits) odkazuje na stabilitu vkladov v minulosti a predpokladaný vývoj v čase.
   
      (69)  Spoločnosť ISFI je štátnym orgánom s nezávislým predstavenstvom, ktoré sa zodpovedá ministerstvu financií. Spoločnosť ISF bola zriadená zákonom č. 88/2009. Spoločnosť ISFI by mala naplniť svoje poslanie najneskôr do piatich rokoch od svojho zriadenia. Spravuje štátne majetkové časti vo finančných podnikoch v súlade so zákonom, dobrou správou a riadením a podnikateľským prístupom, ako aj politikou vlády v oblasti štátneho vlastníctva. Jej poslaním je obnoviť dynamický domáci finančný trh a súčasne podporiť efektívnu hospodársku súťaž na trhu a garantovať transparentnosť všetkých rozhodnutí, ktoré sa týkajú účasti štátu na finančných činnostiach.
   
      (70)  Podrobnosti sa uvádzajú v kapitole 3 tohto rozhodnutia.
   
      (71)  V tejto súvislosti pozri rozsudok Všeobecného súdu EÚ v spojených veciach T-425/04, T-444/04, T-450/04 a T-456/04 Francúzsko a ďalší/Komisia, rozsudok z 21. mája 2010, Zb. 2010, s. II-02099, bod 283 (o odvolaní) a takisto návrhy prednesené GA Mengozzim v prípade odvolania, t. j. vec C-399/10, Bouygues, bod 47, kde sa takéto podmienky považujú za príliš obmedzujúce na zistenie štátnej pomoci.
   
      (72)  Pozri napríklad T-228/99 WestLB, Zb. 2003, s. II-435.
   
      (73)  Pozri napríklad rozhodnutie Komisie z 10. októbra 2008 vo veci NN 51/08 Garančný systém pre banky v Dánsku, bod 32, a rozhodnutie Komisie z 21. októbra 2008 vo veci C 10/08 IKB, bod 74.
   
      (74)  Pozri rozhodnutie Dozorného úradu z 8. mája 2009 o programe dočasnej rekapitalizácie v podstate zdravých bánk s cieľom posilniť finančnú stabilitu a poskytovanie úverov reálnej ekonomike v Nórsku (205/09/COL) dostupné na adrese: http://www.eftasurv.int/?1=1&showLinkID=16694&1=1.
   
      (75)  V tejto súvislosti pozri argumentáciu Európskej komisie vo vzťahu k investíciám uskutočneným dodávateľmi firiem s problémami uvedenú v rozhodnutí Komisie C 4/10 (ex NN 64/09) – pomoc pre Trèves (Francúzsko).
   
      (76)  Na tento záver nemá vplyv spor a súdne konanie medzi stranami, ktoré sa týka úročenia dlhopisu vystaveného spoločnosťou Drómi.
   
      (77)  Správa ministra hospodárskych záležitostí pre parlament (Althingi – marec 2012) nazvaná Budúca štruktúra islandského finančného systému, kapitola 9.6. Správa je dostupná na adrese http://eng.atvinnuvegaraduneyti.is/media/Acrobat/Future-Structure.pdf.
   
      (78)  Dozorný úrad v tejto súvislosti poukazuje na komentár guvernéra CBI, ktorý v predslove k správe o finančnej stabilite banky v druhom polroku 2010 uviedol, že „kapitalizácia finančných inštitúcií je v súčasnosti chránená kontrolami kapitálu a vyhlásením vlády o ochrane vkladov.“ Pozri http://www.sedlabanki.is/lisalib/getfile.aspx?itemid=8260, s. 5. Pozri takisto rozhodnutie Komisie NN 2008/08 Schéma záruk pre banky v Írsku, body 46 a 47: http://ec.europa.eu/community_law/state_aids/comp-2008/nn048-08.pdf; a rozhodnutie NN 2008/08 Schéma záruk pre banky v Dánsku: http://ec.europa.eu/community_law/state_aids/comp-2008/nn051-08.pdf.
   
      (79)  V tejto súvislosti pozri vec 730/79, Phillip Morris/Komisia, Zb. 1980, s. 2671.
   
      (80)  Pozri časť VIII usmernení dozorného úradu o štátnej pomoci. Dočasné pravidlá vo vzťahu k finančnej kríze. Uplatnenie pravidiel štátnej pomoci na opatrenia prijaté v prospech finančných inštitúcií v súvislosti so súčasnou globálnou finančnou krízou, dostupné na adrese http://www.eftasurv.int/?1=1&showLinkID=16604&1=1.
   
      (81)  Usmernenia nazvané „Návrat k životaschopnosti a hodnotenie reštrukturalizačných opatrení vo finančnom sektore v podmienkach súčasnej krízy podľa pravidiel štátnej pomoci“, prijaté Dozorným úradom 25.11.2009, kapitola VII: Dočasné pravidlá, ktoré sa týkajú finančnej krízy v znení Usmernení pre finančnú krízu 2012. Dostupné na webovej lokalite dozorného úradu: http://www.eftasurv.int/media/state-aid-guidelines/Part-VIII---Return-to-viability-and-the-assessment-of-restructuring-measures-in-the-financial-sector.pdf.
   
      (82)  Nové pravidlá o devízových zostatkoch prijaté CBI vstúpili do platnosti 1. januára 2011. Cieľom týchto pravidiel je obmedziť devízové riziká tým, že devízové zostatky bánk nesmú presiahnuť určené limity. Jednou z najdôležitejších zmien oproti predchádzajúcej verzii pravidiel je, že bol znížený limit pre prípustnú otvorenú devízovú pozíciu v jednotlivých menách z 20 % na 15 % vlastného kapitálu a limit pre celkový prípustný devízový zostatok z 30 % na 15 %. Správy o devízovom zostatku sú v porovnaní s minulosťou podrobnejšie, nakoľko sa aktíva a záväzky v cudzích menách klasifikujú podľa typu: úvery, dlhopisy, majetkové cenné papiere, akcie v podielových fondoch, vklady, dohody o úročení, dlhy voči centrálnej banke atď. V prípade, že sa devízový zostatok odchýli od limitov stanovených v týchto pravidlách, dotknutý finančný podnik musí prijať opatrenia na odstránenie nedostatku v priebehu najviac troch pracovných dní. V prípade, že sa prostredníctvom opatrení finančného podniku nepodarí odstrániť rozdiel, CBI môže vyrubiť pravidelné penále. CBI podnikla aj ďalšie kroky na obmedzenie devízových výkyvov. S jednou komerčnou bankou napríklad uzavrela dohodu o menovom swape a o nákupe zahraničnej meny. Tieto opatrenia podľa CBI prispejú k zvýšenej finančnej stabilite a zvýšia jej vlastné devízové rezervy.
   
      (83)  V kontexte toho, že banka Arion prevzala na konci roku 2011 bývalý hypotekárny fond pre inštitucionálnych investorov banky Kaupthing (Kaupthing Mortgages Institutional Investor Fund), banka zároveň prevzala zodpovednosť za kryté dlhopisy v hodnote 117,7 miliárd ISK.
   
      (84)  Nakoľko stále prebieha konkurzné konanie banky Kaupthing presné straty nie sú známe. Podľa informácií, ktoré odzneli na schôdzi veriteľov banky Kaupthing dňa 31. mája 2012, dosahovali celkové aktíva banky na konci roku 2011 sumu 874 mld. ISK (5,2 mld. EUR) a súčasné uznané pohľadávky podľa článku 113 islandského zákona o konkurze (neprioritné pohľadávky) dosiahli sumu 2 873 mld. ISK (17 mld. EUR). Pre ďalšie informácie pozri http://www.kaupthing.com/lisalib/getfile.aspx?itemid=21204.
   
      (85)  V skutočnosti bola štátna kapitalizácia banky Arion založená priamo na rozdiele medzi pôvodnou hodnotou prevedených aktív a záväzkov a kapitálových požiadavkách FME.
   
      (86)  Islandské orgány vysvetlili, že v tejto súvislosti bola ako odmena pre štát odsúhlasená pevne stanovená suma 6,5 mld. ISK, keďže sa počas rokovaní menili finančné údaje a skutočná ziskovosť banky sa v tomto období nedala presne určiť.
   
      (87)  Rekapitalizácia finančných inštitúcií v súčasnej finančnej kríze: obmedzenie pomoci na nevyhnutné minimum a opatrenia proti neprimeranému narušeniu hospodárskej súťaže (usmernenia o rekapitalizácii), Ú. v. EÚ L 17, 20.1.2011 a dodatok EHP č. 3. Usmernenia sú dostupné na webovej lokalite Dozorného úradu: http://www.eftasurv.int/state-aid/legal-framework/state-aid-guidelines/.
   
      (88)  Na konci roku 2014 uplynú obdobia reštrukturalizácie všetkých islandských bánk, vo vzťahu ku ktorým bolo začaté konanie vo veci formálneho zisťovania.
   
      (89)  Daň z prevodu („kolkovné“ – stamp duty) sa líši v závislosti od dotknutého právneho dokumentu, ale zvyčajne predstavuje sumu 15 ISK za každú začatú tisícku ISK (t. j. približne 1,5 %) sumy úročeného dlhopisu zabezpečeného záložným právom k nehnuteľnosti alebo z iného cenného papiera.
   
      (90)  Pozri napríklad rozhodnutie Komisie vo veci SA.28264, Reštrukturalizačná pomoc pre Hypo Real Estate, v ktorom Komisia akceptovala oddelenie veľkej časti zámorského podnikania Hypo Real Estate ako opatrenie na obmedzenie narušenia hospodárskej súťaže právneho nástupcu banky spoločnosť PBB.
   
      (91)  Banka Arion potvrdila, že nemá vedomosť o nijakých ustanoveniach v iných typoch zmlúv o pôžičkách, ktoré by banke umožňovali zvýšiť úrokovú sadzbu, ak zákazník prestane využívať minimálny rozsah služieb banky. Ak by sa takéto ustanovenia vyskytli v zmluvách banky Arion, nebude ich uplatňovať do decembra 2014.
   
      PRÍLOHA
      ZÁVÄZKY A RELEVANTNÉ ZMENY PRÁVNEHO RÁMCA PRE BANKOVNÍCTVO
      1.   ZÁVÄZKY ISLANDSKÝCH ORGÁNOV
      Islandské orgány prevzali tieto dva záväzky:
      
         Zmeny povinnosti platiť daň z prevodu, aby sa zabránilo štátnej pomoci a znížili sa náklady na presun
      
      Minister financií vymenuje pracovnú skupinu s mandátom preskúmať zákon č. 36/1978 č. 36/1978 o dani z prevodu. Pracovná skupina do októbra 2012 predloží ministrovi financií svoju správu s návrhom zákona. Úlohou pracovnej skupiny bude najmä preskúmať zrušenie registračných poplatkov pri dlhopisoch vydaných jednotlivcami za prevod medzi veriteľmi (napr. keď jednotlivec prevádza svoju pôžičku z jednej úverovej inštitúcie na inú). Skupina ďalej preskúma, ako by sa dali ustanovenia o dani z prevodu zmeniť tak, aby sa zjednodušili postupy a podporila hospodárska súťaž.
      
         Opatrenia zamerané na uľahčenie presunov a zníženie nákladov na presuny
      
      V súlade s uznesením prijatým islandským parlamentom 21. marca 2012 vláda vymenuje výbor s mandátom preskúmať ochranu spotrebiteľov na finančnom trhu a predložiť návrhy, ako je možné posilniť postavenie jednotlivcov a domácností voči úverovým inštitúciám. Súčasťou poverenia výboru bude aj osobitný mandát na preskúmanie uľahčenia presunov a nákladov na presuny bankových služieb. Výbor bude v tejto veci úzko spolupracovať s Islandským úradom na ochranu hospodárskej súťaže (ICA). Výbor predloží svoju správu najneskôr 15. januára 2013.
      Okrem toho islandské orgány schválili tieto záväzky banky Arion:
      
         Obmedzenie prevzatí
      
      Banky Arion sa zaviazala, že neprevezme finančné inštitúcie do 1. decembra 2014. Bez toho, aby tým bol dotknutý uvedený záväzok, banka Arion môže po získaní súhlasu Dozorného úradu prevziať finančnú inštitúciu, najmä ak je to nevyhnutné v záujme zabezpečenia finančnej stability.
      
         […]
      
      Banka Arion sa sama zaväzuje […].
      
         Vzdanie sa podielov v reštrukturalizovaných spoločnostiach
      
      Banka Arion sa zaväzuje predať čo najskôr podiely v prevádzkových spoločnostiach, ktoré prevzala z dôvodu reštrukturalizácie, pozri článok 22 zákona č. 161/2002 o finančných podnikoch. Okrem toho sa banka zaväzuje dodržiavať postup a lehoty podľa uvedeného článku a výkladu FME. Navyše bude banka na svojej webovej lokalite (alebo webovej lokalite relevantnej dcérskej spoločnosti) udržiavať aktualizované informácie o takýchto podieloch, ktoré drží na predaj
      
         Opatrenia v prospech nových a malých konkurentov
      
      Banka Arion sa sama zaviazala prijať tieto opatrenia v prospech nových a malých konkurentov do 1. decembra 2014:
      
                  a)
               
               
                  Banka Arion nebude uplatňovať ustanovenia zmlúv o hypotekárnych úveroch pre jednotlivcov, ani zavádzať nové zmluvné ustanovenia, ktoré podmieňujú zvýhodnené úrokové sadzby udržiavaním minimálneho rozsahu bankových služieb s bankou.
               
            
                  b)
               
               
                  Banka Arion poskytne na svojej webovej lokalite ľahko dostupné informácie o postupe presunu bankových služieb do inej finančnej inštitúcie. Na tejto webovej lokalite budú okrem toho jednoducho prístupné dokumenty potrebné na zmenu finančnej inštitúcie. Rovnaké informácie a formuláre na zmenu banky budú dostupné na pobočkách banky.
               
            
                  c)
               
               
                  Banka Arion spracuje všetky žiadosti o presun bankových služieb čo najskôr.
               
            
                  d)
               
               
                  Banka Arion nevyužije pri marketingových činnostiach angažovanosť štátu ako zdroj konkurenčnej výhody.
               
            
                  e)
               
               
                  V prípade nedostatku konkurenčných ponúk na služby je banka Arion ochotná ponúknuť tieto služby za cenu, ktorá sa bude odvíjať od nákladov navýšených o primeranú maržu podľa rozhodnutia banky Arion v danom čase:
                  
                              i)
                           
                           
                              služby spracovania platieb v ISK;
                           
                        
                              ii)
                           
                           
                              služby spracovania devízových platieb.
                           
                        
            2.   RELEVANTNÉ PRISPÔSOBENIA A ZMENY REGULAČNÉHO RÁMCA A RÁMCA PRE DOHĽAD PRE FINANČNÉ TRHY NA ISLANDE PRIJATÉ PO VYPUKNUTÍ KRÍZY
      Islandské orgány predložili tento prehľad zmien právnych predpisov, ktoré platili na jeseň 2008:
      
                  —
               
               
                  Právomoci FME (islandský orgán pre dohľad nad finančným trhom) zasiahnuť (prevziať právomoci valného zhromaždenia akcionárov a nakladať s aktívami, pozri zákon o stave núdze) boli rozšírené. FME získal rozšírené právomoci v oblasti dohľadu; boli prijaté dodatočné ustanovenia umožňujúce FME hodnotiť činnosti alebo správanie jednotlivých strán, nad ktorými vykonával dohľad. Ide napríklad o rozhodovacie právomoci, ktoré sa týkajú napríklad zatvárania prevádzok alebo ukončenia špecifických činností bez zrušenia prevádzkových licencií, ako aj podrobnejšieho vymedzovania pojmov, ktorých výklad bol predmetom diskusií medzi FME a subjektmi podliehajúcimi dohľadu alebo odvolacími orgánmi.
               
            
                  —
               
               
                  Spresnené boli pravidlá týkajúce sa individuálnych veľkých expozícií; rozšírili sa úlohy a zvýšila sa zodpovednosť útvarov riadenia rizík a FME súhlasil s tým, aby mohli útvary riadenia rizika získať vyššie postavenie v organizačnej štruktúre finančných podnikov; sprísnili sa ustanovenia o uplatňovaní záťažových testov.
               
            
                  —
               
               
                  Uzákonil sa osobitný register pre veľkých dlžníkov, s cieľom poskytnúť lepší prehľad o veľkých individuálnych expozíciách v dvoch alebo viacerých finančných podnikoch. Register je dôležitý z hľadiska získania súhrnného pohľadu na expozície a posúdenie ich systémového vplyvu v prípade výskytu ťažkostí v činnostiach dlžníka. Subjekty nepodliehajúce dohľadu FME, ktoré sú však uvedené v registroch finančných podnikov, musia FME poskytnúť informácie o všetkých svojich záväzkoch. FME môže zakázať poskytovanie služieb takýmto subjektom, ak by požadované informácie odmietli poskytnúť.
               
            
                  —
               
               
                  Posilnené boli ustanovenia o spoľahlivých obchodných praktikách a v právnom poriadku bol zakotvený výbor pre sťažnosti týkajúce sa transakcií s finančnými podnikmi; o všetkých hlavných vlastníkoch finančného podniku sa musia uverejniť podrobné informácie.
               
            
                  —
               
               
                  Lehoty, počas ktorých musia finančné podniky odpredať vymedzené aktíva, boli skrátené.
               
            
                  —
               
               
                  Ustanovenia o držbe vlastných akcií finančnými podnikmi boli sprísnené a podrobnejšie vymedzené. Podiely dcérskych spoločností sa teraz považujú za vlastné podiely, rovnako ako podsúvahové zmluvy týkajúce sa vlastných akcií.
               
            
                  —
               
               
                  Zavedený bol zákaz pre finančné podniky navýšiť úver proti zábezpeke, ktorú tvoria vlastné akcie banky alebo certifikáty o poskytnutí dividend/miest v správnej rade (guarantee capital certificates).
               
            
                  —
               
               
                  FME musí teraz stanoviť pravidlá, ako sa budú úvery zabezpečené záložnými právami na akcie iných finančných podnikov zohľadňovať v rizikovej základni a vo vlastných zdrojoch.
               
            
                  —
               
               
                  Zvýšila sa zodpovednosť a zároveň aj úloha útvarov vnútorného auditu. Existujú podrobné pravidlá týkajúce sa rovnováhy medzi veľkosťou a rozmanitosťou činností dotknutého finančného podniku a veľkosti jeho útvaru vnútorného auditu.
               
            
                  —
               
               
                  Stanovené boli päťročné limity na obdobie, počas ktorého môže audítorská spoločnosť vykonávať audit rovnakého finančného podniku; možnosť finančného podniku zbaviť sa „nepríjemného“ audítora je minimalizovaná.
               
            
                  —
               
               
                  Všetky ustanovenia o výpočte vlastného kapitálu a rôzne ostatné technické aspekty boli preskúmané.
               
            
                  —
               
               
                  Pravidlá o uplatňovaní kvalifikovaných podielov, t. j. 10 % alebo viac hlasovacích práv, boli preskúmané. FME je oprávnený zvrátiť bremeno dôkazu pri posudzovaní strán, ktoré majú v úmysle kúpiť alebo zväčšiť kvalifikované podiely, napr. keď nie je jasné, kto je/sú konečný vlastník/koneční vlastníci holdingovej spoločnosti s kvalifikovanou účasťou.
               
            
                  —
               
               
                  Vo vzťahu k prípustnosti riaditeľov boli zavedené dodatočné požiadavky. Zvýšila sa ich zodpovednosť za dohľad alebo činnosti a ustanovil sa zákaz kombinovania úlohy výkonného riaditeľa a predsedu predstavenstva; FME získal väčšiu úlohu dohľadu nad predstavenstvami; musia sa sprístupniť informácie o odmeňovaní vrcholových manažérov priraditeľné ku konkrétnym osobám.
               
            
                  —
               
               
                  Boli ustanovené pravidlá týkajúce sa úverových transakcií finančných podnikov s riaditeľmi, výkonnými riaditeľmi, kľúčovými zamestnancami a vlastníkmi kvalifikovaných majetkových účastí v dotknutých finančných podnikoch. Podobné pravidlá sa uplatňujú v prípade úzko prepojených strán vyššie uvedených osôb. FME prijal pravidlá, pokiaľ ide o to, čo sa v prípade takýchto transakcií považuje za vyhovujúcu zábezpeku.
               
            
                  —
               
               
                  Prijaté boli pravidlá týkajúce sa mechanizmov stimulov a bonusov vedeniu a zamestnancom a vypovedania zmlúv.
               
            
                  —
               
               
                  Sprísnili sa ustanovenia o reorganizácii a konkurze finančných podnikov.
               
            
                  —
               
               
                  Osobitné pravidlá pre sporiteľne boli komplexne prepracované. Postavenie a práva vlastníkov záručného kapitálu sporiteľní boli sprehľadnené, stanovené boli obmedzenia týkajúce sa dividend, prijaté boli prehľadnejšie pravidlá o transakciách zahŕňajúcich záručný kapitál, boli ustanovené pravidlá o znížení hodnoty záručného kapitálu a pravidlá povoľovania formálnej spolupráce sporiteľní boli sprehľadnené. Sporiteľne majú zákaz zmeny svojej právnej formy.
               
            Podľa islandských orgánov sú islandské právne predpisy v niektorých ohľadoch prísnejšie ako celoeurópsky rámec. Hlavné odchýlky od pravidiel EÚ, ktoré prebrala Dohoda o EHP, sú tieto:
      
                  —
               
               
                  FME je oprávnený obmedziť činnosti jednotlivých prevádzkarní finančných podnikov, ak na to vidí dôvod. Okrem toho je oprávnený podmieniť pokračovanie činností jednotlivých prevádzkarní finančných podnikov osobitnými požiadavkami. FME môže takisto dočasne celkom alebo čiastočne obmedziť činnosti, ktoré môže vykonávať finančný podnik, či ide o činnosti pokryté licenciou alebo nie, ak na to dozorný úrad vidí dôvod. Toto je prirodzene následok činností pobočiek a vkladových účtov, ktoré si založili v iných európskych štátoch do roku 2008 (Icesave, Edge a Save-and-Save).
               
            
                  —
               
               
                  Oveľa podrobnejšie ustanovenia v porovnaní so smernicami EÚ platia v islandskom právnom poriadku o úlohe vnútorného auditu.
               
            
                  —
               
               
                  Oveľa podrobnejšie ustanovenia ako v smerniciach EÚ platia o tom, ako sa vykonávajú záťažové testy.
               
            
                  —
               
               
                  Finančné podniky musia viesť osobitný register (úverový register) všetkých subjektov, ktorým predĺžili úver, a aktualizovaný zoznam musia predkladať FME na konci každého mesiaca. Okrem toho sa predkladá podobný zoznam o subjektoch úzko prepojených s finančnými podnikmi, ich predstavenstvami a manažérmi a o skupinách prepojených klientov, ak sa tieto subjekty neuvádzajú na zozname z predchádzajúcej vety. Tento zoznam poskytne lepšiu príležitosť na monitorovanie vzájomných väzieb medzi finančnými podnikmi, ich riaditeľmi a manažmentom.
               
            
                  —
               
               
                  Ak FME zastáva názor, že pôžičky individuálneho subjektu v úverovom registri, ktorý nepodlieha úradnému dohľadu nad finančnými činnosťami, by mohli mať systematický dosah, môže od príslušného subjektu požadovať informácie o jeho záväzkoch.
               
            
                  —
               
               
                  Ak subjekt uvedený v úverovom registri, ktorý nepodlieha úradnému dohľadu, odmietne poskytnúť FME informácie, dozorný úrad môže nariadiť subjektom pod dohľadom, aby spomínanému subjektu neposkytovali ďalšie služby. To isté platí, ak sú informácie sprístupnené dotknutou stranou neuspokojivé. Ustanovenia o úverovom registri a povoľovacie právomoci orgánov dohľadu voči subjektom, ktoré nepodliehajú úradnému dohľadu, nie sú súčasťou predpisov EÚ/EHP.
               
            
                  —
               
               
                  Islandské právne predpisy sú v porovnaní s predpismi EÚ/EHP oveľa podrobnejšie a reštriktívnejšie, pokiaľ ide o poskytovanie úverov prepojeným osobám a ich zábezpeky.
               
            
                  —
               
               
                  FME musí vlastníkom kvalifikovaného podielu odmietnuť právo uplatňovať ich podiel, ak existujú pochybnosti, kto je alebo bude jeho skutočným vlastníkom.
               
            
                  —
               
               
                  Maximálna dĺžka obdobia, počas ktorého môžu externí audítori pracovať pre ten istý finančný podnik, je kratšia ako v predpisoch EÚ/EHP.
               
            
                  —
               
               
                  Existujú oveľa podrobnejšie ustanovenia o prípustnosti riaditeľov finančného podniku ako v smerniciach EÚ.
               
            
                  —
               
               
                  Na Islande platia pravidlá o mechanizmoch bonusov a o vypovedaní týchto zmlúv.
               
            
                  —
               
               
                  Nedávno boli v smerniciach EÚ ustanovené formálne pravidlá týkajúce sa politík odmeňovania, ale pravidlá vypovedania zmlúv ešte na tejto úrovni prijaté neboli.
               
            Dňa 23. marca 2012 minister hospodárskych záležitostí predstavil správu o budúcej štruktúre islandského finančného systému a takisto vymenoval expertnú skupinu, ktorá má pripraviť legislatívny rámec pre všetky finančné činnosti na Islande.